BREAKING: Adhaalath Party Ge Raees Kamah Home Minister Imran Aai Islamic Minister - Vaguthu\nއަދާލަތުގެ ރައީސް ކަމަށް ވާދަކުރައްވަނީ މިނިސްޓަރު އިމްރާނާއި މިނިސްޓަރު ޒާހިރު\nއަދާލަތު ޕާޓީގެ ރައީސް ކަމަަށް ސަރުކާރުގެ ކެބިނެޓުގައި ތިއްބެވި ހޯމް މިނިސްޓަރު އިމްރާން އަބްދުﷲ އާއި އިސްލާމިކް މިނިސްޓަރު ޑރ. އަހުމަދު ޒާހިރު އަލީ ކުރިމަތި ލައްވައިިފިއެވެ.\nއަދާލަތު ޕާޓީއިން މިއަދު ވަނީ އެ ޕާޓީގެ ރައީސްއާއި ނައިބު ރައީސް ކަނޑައެޅުމަށް ބާއްވާ އެތެރޭގެ އިންތިހާބުގައި ވާދަކުރައްވާ ކެންޑިޑޭޓުންގެ ލިސްޓު އިއުލާންކޮށްފައެވެ.\nއެ ޕާޓީއިން ނެރުނު އެ އިއުލާނުގައިވާ ގޮތުން މިނިސްޓަރު އިމްރާންގެ ރަނިން މޭޓްގެ ގޮތުގައި ހުންނެވީ އަހްމަދު ޝަރީފް، ގ. އަލިޝާއެވެ. އަދި މިނިސްޓަރު ޒާހިރުގެ ރަނިން މޭޓްގެ ގޮތުގައި ހުންނެވީ އަހްމަދު ނަޝީދު، ދަފްތަރު ނަންބަރު 3851 އެވެ.\nއަދާލަތު ޕާޓީގެ ދުސްތޫރުގައި އެންމެ ފުރަތަމަ އަންހެނަކަށް އެ ޕާޓީގެ ރައީސް ކަމާއި ނައިބު ރައީސް ކަމަށް ކުރިމައްޗެއް ނުލެވެއެވެ. އެކަމަކު މި ފަހަރުގެ އެތެރޭގެ އިންތިހާބާ ދިމާކޮށް ދުސްތޫރު ވަނީ އަންހެނުންނަށް ލީޑާޝިޕަށް ވަޑައިގަނެވޭ ގޮތަށް އިސްލާހުކޮށްފައެވެ.\nއެކަމަކު އިންތިހާބަށް ކުރިމަތިލުމުގެ ފުރުސަތު އިއްޔެ ހަވީރަށް ބަންދުވިއިރު އެއްވެސް އަންހެން ބޭފުޅަކު ކުރިމަތިލައްވާފައެއް ނުވެއެވެ.\nމިނިސްޓަރު އިމްރާނަކީ މިހާރު ވެސް އެ ޕާޓީގެ ރައީސްގެ މަގާމު ފުރުއްވާ ބޭފުޅާއެވެ. ޖުލައި 17، 2011 އިން ފެށިގެން ޕާޓީގެ ރައީސްގެ މަގާމު ފުރުއްވަމުން ގެންދަވަނީ އިމްރާނެވެ. ނައިބު ރައީސްގެ މަގާމުގައި ހުންނެވީ ރައީސް އޮފީހުގެ ޗީފް އޮފް ސްޓާފްސް އަލީ ޒާހިރެވެ. އެކަމަކު އާ ދައުރަށް އޭނާ ކުރިމަތިނުލައްވައެވެ.\nއޮގަސްޓް 18، 2005 ގައި ރަޖިސްޓްރީ ކުރެވުނު އެ ޕާޓީގެ އާ ރިޔާސީ އިންތިހާބު އޮންނާނީ އަންނަ ހަފުތާގެ ހޮނިހިރު ދުވަހުގައެވެ. އެ އިންތިހާބުގަިއ ވޯޓު ލެވޭނީ އަންނަ ބުދަ ދުވަހުގެ މެންދުރުފަހު 2:00 ގެ ނިޔަލަށް ޕާޓީގެ މެންބަރެއްގެ ގޮތުގައި ޕާޓީގެ ރަޖިސްޓްރާއިން ބަލައިގަނެފައިވާ މެންބަރުންނަށެވެ.\nއަދާލަތު ޕާޓީގެ ލީޑާޝިޕް ކަނޑައަޅާ އެތެރޭގެ އިންތިހާބު މި މަހު ބާއްވާއިރު، އިންތިހާބަކާ ނުލައި ދައުރު ހަމަވި ފަހުން ޕާޓީގެ ލީޑާޝިޕްގައި އިމްރާނައި އަލީ ޒާހިރު ހުންނެވި މައްސަލައެއް އިލެކްޝަންސް ކޮމިޝަން (އީސީ) އަށް ވެސް ހުށަހަޅުއްވާފައިވެއެވެ.\nޖެނުއަރީ 22, 2021 23:22\nދެގޮލައިވެސް ތިބީ ފެއިލްވެފަ\nޖެނުއަރީ 22, 2021 23:36\nޕާރޓީގަ 3000 ހަމަ ވޭތޯ ؟\nޖެނުއަރީ 23, 2021 02:10\nއަދާލަތުގެ ރައީސް ކަމަށް ކެނެރީ މަޝީދު ހަމަ ޖައްސާ.\nކޮބާތޯ ސިދާތާ އި މޫ\nޖެނުއަރީ 23, 2021 07:02\nއިމްރާން ހޮވާނީ.. ހަރުކަށި ފިކުރަކަށް ޖާގައެއް ނުދެވޭނެ..\nޖެނުއަރީ 23, 2021 08:01\nދެގޮލާ ރާވައިގެން. ތީ އިމްރާނުގެ ޕުލޭނެއް\nޖެނުއަރީ 23, 2021 08:51\nއިމަރާނަކީ މިހާރު އަންހެނެއް އެހެންވެ އަންހެނުން ކުރިމަތިލެވޭ ގޮތަށް ހެދީ. ރައީސާ އިމްރާން ޒިންދާބާދު\nޖެނުއަރީ 23, 2021 09:10\nޢަދާލަތު ޕާޓީ އަކީ މާތްވެގެންވާ އިސްލާމްދީން ޙިމާޔަތް ކޮށް ދީނަށް ނަޞްރުދީ ޚާއިނުންގެ ކިބައިން ގައުމު ސަލާމަތް ކުރުމުގެ ރަގަޅު މަގްޞަދެއްގައި އުފެއްދި ދީނީ ފިކުރުގެ ޕާޓީއެކެވެ. ނަމަވެސް މިހާރު ޕާޓީގެ ރައީސަކަށް ހުރި ޢިމްރާނު، ވަޒީރު ކަމުގެ ބޭނުމުގައި އެ ޕާޓީގެ އިސް ސަފުގައި ތިބި މީހުން ގޮވައިގެން ގޮސް ރީނދޫ ލާދީނީންނާ ބައިވެރިވެ ލާދީނިއްޔަތަށް ބާރުދޭން ފެށި ހިސާބުން ޕާޓީ އޮތީ އޭގެ މިޞްރާބު ގެއްލިފައެވެ. މިހާރު ޕާޓީގެ ރައީސް ކަމަށް ކުރިމަތިލާފައި ތިބި ދެމީހުންނަށްވެސް ޕާޓީ އަށްވުރެ މުހިއްމުވާނީ އެމީހުންގެ ވަޒީރު ކަން ޙިމާޔަތް ކުރުމެވެ.\nޖެނުއަރީ 23, 2021 09:35\nތިތަނުން ފެއިލްވާ މީހަކު ޖެހިގެން އަންނަދުވަހު ސަރުކާރުން ބޭރުކުރާނެ.\nޖެނުއަރީ 23, 2021 09:50\nރާއްޖޭގަ ތިބި މައްޝޫރު2މަރު މޯލުން.\nޖެނުއަރީ 23, 2021 10:35\nއިމްރާން ވާދަވެރި އިންތިޚާބަކުން ރައީސްކަން ކާމިޔާބުކުރިކަން ދައްކަން މީ ބޮޑުވަރު. ޑރ. ޒާހިރަކީ އިލްމީ ބޭފުޅެއް ނަމަވެސް މިނިސްޓަރ ކަމުގެ މަޤާމް ނުހަނު ބޭނުން ބޭފުޅެއް. އިމްރާނާ ވާދަކުރާކަށް ނުކެރޭނެ. އިމްރާން ބުނެފިނަމަ ކޮންމެކަމެއްވެސް ކުރާނެ. އިމްރާން ކިތައްމެ ނުރަގަޅު އަމަލެއް ކުރިއަސް އެކަމަށް ސަނާވެސް ކިޔާނެ. އެކަމުގެ ރަގަޅުކަމުގެ ވާހަކަ ވެސް ދައްކާނެ. އިލެކްޓްރޯނިކް ވޯޓެއް ބާއްވައިގެން ބައިކުދިންލައްވާ ކޮމްޕިއުޓަރުން ނަތީޖާ ނެރުނަސް ވޯޓްލާނެ މީހެއް ނުހުންނާނެ.\nޖެނުއަރީ 23, 2021 23:24\nރައީސަކަށް ރަނގަޅީ އަހުމަދު ޒާހިރު. އެކަމަކު ރަނިންމޭޓު ނަޝީދަކީ ކަމުދާ މީހެއްނޫން. އަދާލަތުގެ އަސްލު ފިކުރަށްވުރެ އެމްޑީޕީ ފިކުރުގެ މީހެއް އެއީ. އިންތިހާބަށްފަހު އަލީ ޒާހިރުވެސް ހީވަނީ އެމްޑީޕީއަށް ބަދަލުވާނެހެން.


gina faru thakun miyaru hus vanee | Masverin Media\nގިނަ ފަރުތަކުން މިޔަރުތައް ހުސްވަނީ\nދުނިޔޭގެ އެކި ސަރަހައްދުތަކުގައި ވަރަށް ފުޅާދާއިރާއެއްގައި ކުރެވުނު ދިރާސާއަކުން ދައްކާ ގޮތުންގައި ގިނަ ފަރުތަކުން މިޔަރު ހުސްވެފައިވާކަން ހާމަވެއްޖެއެވެ. ސާވޭކުރުމަށް ހޮވާލެވުނު ކޮންމެ5ފަރަކުން 1 ފަރުގައި އެއްވެސް ގޮތަކަށް މިޔަރުތައް ހަރަކާތްތައް ފެނިފައި ނުވެއެވެ.\nއޮސްޓްރޭލިއާގެ ޖޭމްސް ކުކް ޔުނިވާސިޓީގެ ޕްރޮފެސަރ ކޮލިން ވިދާޅުވިގޮތުގައި ދުނިޔޭގެ58 ގައުމަކުން ޖުމްލަ 371 ފަރު ދިރާސާ ކުރެވުނުއިރު މިޔަރުތައް ފެނިފައިވަނީ އެންމެ %20 އިންސައްތަ ފަރުތަކުންނެވެ. އެހެންނަމަވެސް އެ ފަރުތަކުގައި އޭގެ ކުރިން މިޔަރުތައް ނޫޅެނީކަމަށް ނުބުނެވޭނެ ކަމަށާއި އަދި އޭގެ މާނައަކީ އެ ފަރުތަކުގެ ގުދުރަތީ ނިޒާމުގައި މިޔަރުގެ ދައުރު އަދާ ނުކުރަނީކަމަށް ޕްރޮފެސަރ ކޮލިން ފާހަގަކުރިއެވެ.\nމި ދިރާސާގައި6ގައުމެއްގެ 69 ފަރަކުން އެއްވެސް ގޮތަކަށް މިޔަރުތައް ފެނިފައި ނުވެއެވެ. އޭގެ ތެރޭގައި، ޑޮމިނިކަން ރިޕަބްލިކް، ފްރެންޗް ވެސްޓް އިންޑީސް، ކެންޔާ، ވިއެޓްނާމް، ދަ ވިޗްވާޑް ޑަޗް އެންޓިލެސް އަދި ޤަތަރު ހިމެނެއެވެ. މި ގައުމުތަކުގެ ފަރުތައް ދިރާސާކުރުމަށް 800 ގަޑިއިރު ހޭދަކުރެވުނުއިރު ޖުމްލަ ފެނިފައިވަނީ3މިޔަރެވެ.\nދިރާސާ ކުރި ޓީމުން ފާހަނގަކުރި ގޮތުގައި މިޔަރުގެ އާބާދީއަށް މިއައި ބަދަލުގެ މައިގަނޑު ސަބަބުތަކަކީ ގެއްލުން ދެނިވި މަސްވެރިކަމާއި މޮނިޓަރކޮށް ބެލެހެެއްޓުމަށް ހަރުދަނާ އުސޫލުތައް ނެތުމެވެ.


SunOnline: Messi mulhin fitve Barcelona ge group training ah\nމެސީ މުޅިން ފިޓްވެ ބާސެލޯނާގެ ގްރޫޕް ޓްރެއިނިންގްއަށް\nޢަބްދުﷲ އައިމަން 09 Jun 2020, 09:45\nބާސެލޯނާގެ ކެޕްޓަން ލިއޮނެލް މެސީ --- ފޮޓޯ/ ލިއަމް ބްލެކްބާން: ލައިވްސްކޯ\nއެފްސީ ބާސެލޯނާގެ ކެޕްޓަން ލިއޮނަލް މެސީގެ ފަލަމަސްގަނޑަށް ލިބުނު އަނިޔާއިން ރަނގަޅުވެ އަލުން ޓީމް ޓްރެއިނިންގައި ބައިވެރިވާން ފަށައިފި އެވެ.\nމިިދިޔަ ހަފްތާގައި ބާސެލޯނާގެ ބައެއް ފަރިތަކުރުންތަކުގައި މެސީ ބައިވެރިއެއް ނުވެ އެވެ. މެސީ ކުޑަ އަނިޔާއެއްގައި އުޅޭ ކަމަށް ބާސެލޯނާއިންވެސް ވަނީ މީޑިއާގައި ބުނެފަ އެވެ. އަދި ލީގު އަލުން ފަށައި އަންނަ ހޮނިހިރު ދުވަހު މަޔޯކާއާ ދެކޮޅަށް މެސީ ނުފެނިދާނެ ކަމަށް ވެސް އަޑުފެތުރުނެވެ. އެކަމަކު ލީގު މެޗަށް ތައްޔާރުވުމުގެ ގޮތުން އޭނާ މިހާރު ވަނީ ޓީމް ފަރިތަކުރުންތަކުގައި އެހެން ކުޅުންތެރިންނެކޭ އެއްގޮތަށް ބައިވެރިވާ ފަށައިފަ އެވެ.\nލަލީގާގެ ތާރީހުގައި އެންމެ ގިނަ ލަނޑު ޖެހި މެސީއަށް އަނިޔާވީ، ކޮރޯނާވައިރަހަށްފަހު އަލުން ލީގަށް ތައްޔާރު ވުމަށް ޓީމު އެކުގައި ޕްރެކްޓިސް ކުރަމުން ދަނިކޮށެވެ. ބާސާއިން އޭރު ބުނީ މެސީގެ އަނިޔާ ސީރިއަސްކަމަށް ނުބެލެވޭ ކަމަށެވެ. އަދި ފުރަތަމަ މެޗަށް އޭނާ ފިޓް ކުރެވޭތޯ ބަލަމުންދާ ކަމަށް ވެސް ބާސާއިން ބުނެ އެވެ.\nމެސީއާ އެކު އެ ކުލަބުގެ ޒުވާން ފޯވަޑް އަންސުމާން ފާޓީ (އަންސޫ ފާޓީ) އަށްވެސް އަނިޔާ ވެފައި ވުމުން އެ ދެ ކުޅުންތެރިން ފަރިތަކުރަމުން އައީ އެހެން ކުޅުންތެރިންނާ ވަކިންނެވެ. އެކަމަކު މެސީ މިހާރު އެއްކޮށް ފިޓްވެ ޓީމް ޓްރެއިނިންގައި ފުރިހަމައަށް ބައިވެރިވާން ފަށާފައިވާ ކަމަށް ބާސެލޯނާއިން ވަނީ ބުނެފަ އެވެ.\nމި ސީޒަނުގެ ކުރީކޮޅުގައި ވެސް އަނިޔާގެ ސަބަބުން އުމުރުން 32 އަހަރުގެ މެސީ އަށް ގިނަ މެޗުތަކެއް ގެއްލުނެވެ. އެކަމަކު މިހާރު އެ އަނިޔާތަކުން އެއްކޮށް މެސީ ރިކަވާވެފައިވާ ކަމަށް ދާދި ފަހުން ބާސެލޯނާގެ ޑޮކްޓަރާ ހަވާލާދީ ސްޕެއިނުގެ ނޫސްތަކުން ރިޕޯޓްކޮށްފައިވެ އެވެ.\nލަލީގާގެ ކުޅުން ފަށާނީ އަންނަ ބުރާސްފަތި ދުވަހުގެ ރޭ ސެވިއްޔާއާއި ރެއާލް ބެޓިސް ކުޅޭ ޑާބީ މެޗުންނެވެ. ބާސާ ކުޅޭ ފުރަތަމަ މެޗުގައި ހޮނިހިރު ދުވަހުގެ ރޭ ނުކުންނާނީ މަޔޯކާއާ ދެކޮޅަށެވެ.


Hulhumale in Ibu ah hamala dheyn massakaiy koffi | Mihaaru\nއިބޫ މިއަދު ހުޅުމާލޭގައި.\n10 ޖުލައި 2018 - 16:58\nގުޅިފައިވާ އިދިކޮޅު ޕާޓީތަކުގެ ރިޔާސީ ކެންޑިޑޭޓު، އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) އަށް ހުޅުމާލޭން ހަމަލަ ދޭން ބަޔަކު މިއަދު މަސައްކަތްކޮށްފި އެވެ.\nކެމްޕެއިންގައި އިބޫ ހުޅުމާލެ އަށް ވަޑައިގެން އެ ޕާޓީގެ އިސް ބޭފުޅުންނާ އެކު ކެމްޕެއިން ހަރަކާތްތަކުގައި އުޅުއްވަނިކޮށް، އެރަށު ސެންޓްރަލް ޕާކް ސަރަހައްދުގަ އެވެ. އެމްޑީޕީން ބުނި ގޮތުގައި، އިބޫ އަށް ހަމަލަ ދިނުމަށް އުޅުމުން އެކަމަށް ހުރަސްއެޅީ ކައިރީގައި ތިބި މީހުންނެވެ. އިބޫއާއެކު، އެމްޑީޕީގެ ލީޑަޝިޕްގެ އިސް ބޭފުޅުންނާއި ރައްޔިތުންގެ މަޖިލީހުގެ ބައެއް މެމްބަރުން ބައިވެރިވެވަޑައިގަންނަވަ އެވެ.\nއެމްޑީޕީގެ ނައިބު ރައީސް މުހައްމަދު ޝިފާޒް ނޫސްވެރިންނަށް ވިދާޅުވީ އިބޫ އަށް ހަމަލަ ދިނުމަށް މަސައްކަތް ކުރީ ސައިކަލެއްގައި ދިޔަ ދެ ޒުވާނުން ކަމަށެވެ. އަދި އެކަން ކުރީ ވެރިކަން ކުރާ ޕީޕީއެމްގެ ދެ އެކްޓިވިސްޓުން ކަމަށް ވެސް ޝިފާޒް ތުހުމަތު ކުރެ އެވެ.\nސެންޓްރަލް ޕާކް ކައިރިން އިބޫ ހިންގަވާފައި ދަނިކޮށް ސައިކަލްގައި ދެ މީހަކު ގޮސް އެ ސަރަހައްދުގައި ހަމަނުޖެހުން ހިންގަން ފެށުމުން، އެމްޑީޕީގެ އިސް ބޭފުޅުންނާއި އިބޫގެ ސެކިއުރިޓީން ވަނީ އިބޫއަށް ހިމާޔަތްދީފަ އެވެ. އަދި ވެހިކަލެއްގައި އިބޫ ވަނީ އެ ސަރަހައްދުން ފޮނުވާލައިފަ އެވެ.\nހަމަނުޖެހުން ހިންގި ސަރަހައްދުގައި ފުލުހަކު ނެތެވެ. މިކަމާ ގުޅިގެން ފުލުހުންގެ ބަހެއް އަދި ނުލިބެ އެވެ.\nއިބޫގެ ދޮރުން ދޮރަށް ހަރަކާތަށް ބަޔަކު ހުރަސް އެޅި ނަމަވެސް އިބޫ ވަނީ ހުއްޓާނުލައްވައި އެ ހަރަކާތް ކުރިއަށް ގެންދިއުމަށް ނިންމައިފަ އެވެ. އަދި އިބޫ އަށް ހަމަލަ ދޭން އުޅުނު މައްސަލަ ސީރިއަސް މައްސަލައެއްގެ ގޮތުގައި ފުލުހުންނަށް ހުށަހަޅާނެ ކަމަށް ޝިފާޒް ވިދާޅުވި އެވެ.\nއިބޫ ވަނީ މީގެކުރިން މާލެ އާއި ވިލިމާލޭގައި ދޮރުން ދޮރަށް ހިންގަވައިފަ އެވެ. އެ ދެ ރަށުގައި ކެމްޕެއިން ހަރަކާތްތައް ކުރިއަށް ދިޔައީ ވަރަށް އަމާންކަމާއެކު އެވެ.\nއެމްޑީޕީ ހުޅުމާލެ އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ޕީޕީއެމް\n71 ކޮމެންޓް, 268 ރިއެކްޝަންސް\nމަމެން ޖަޒީރާ ކުދިން ތިހެން އުޅެން ވެއްޖިއްޔާ...ގިނަވާނީ ތި ޕީޕީ ބައިގަޑަށް ނޭރޭ ރަށް ރަށް މި ރާއްޖޭގަ...\nކޮބާ ވީޑިއޯ؟ ނުކެރޭނެ ލާކަށް ! އަތައްގޮވި ކަޅުތެޔޮ ޑުރާމާ ފެއިލްވީ...\nކަލޯ ވީޑިއޯ އެ އޮތީ މުޅި ސޯސިއަލް މީޑިއާގަ....\nބަޔަކަށް ތުހުމަތު ކުރުވާކަށް އުޅުއްވާނެކަމެއް ނެތް. އެކަން ކުރި މީހުން އެނގޭނެ ތިޔަ ބޭފުޅުންނަށް. ފޮޓޯތަކާއެކު ހާމަކުރައްވާ! ފުލުހުންނަށް މައްސަލަ ހުށަހަޅުއްވާ! އދ ގެ ޓީމަށް ދައްކަން ހަމައެކަނި މޭކަޕުކޮށްފައި ފޮޓޯ ނެގިއަކަސް ކަމަކު ނުދާނެ.\nހަމަލާދިން މިޙުންނަށް ހައްގު އަދަބު ދިނުމަށްގޮވާލަން. ހަމަލާ ދިން މީހުންނަކީ ޓެރަރިސްޓުންތަކެއް.\nތަ މެންގެ ރައީސަށް ހުކުރު ހަމަވާ އެއްވެސް ރަށަކަށް އަރަން ނުކެރުމަކީ މަ މެންގެ ރިއާސީ ކެންޑިޑޭޓަށް އަނިޔާ ކޮށް ދިމާކުރަންޖެހޭ ކަމެއް ހޭ؟ ހާދަ ދެރަވަރޭ ދޯ\nދެން އިވޭނީ އިންތިޚާބް ބާއްވާނެ މާހައުލެއް ނެތިގެން މުއްދަތެއް ނެތްގޮތަށް އިންތިޚާބް ފަސްކުރި ވާހަކަހެން މަށަށް ހީވަނީ. އަދި މުޅިންވެސް ކަންކަން ވަމުން މިދަނީ އެމަގުން. މަޖިލިސްގެ މެޖޯރިޓީ ގެއްލުނީމަ ގޮނޑި ގެއްލުނިއްޔޭކިޔާފަ 12 މެންބަރަކު މަޖިލިހަށް ވަނަ ނުދިނީ. ދެން ސްޕްރީމް ކޯޓުން "އުންމީދުނުކުރާ އަމުރެއް" ނެރުނީމަ އުއްތަމަ ފަނޑިޔާރާ އެ ކޯޓުގެ އިތުރު ފަނޑިޔާރަކު ހައްޔަރުކޮށް މަގާމް ގެއްލުވާލީ. ދެން ވޯޓުން މޮޅުނުވާނެހެން ހީވީމަ އިންތިޚާބް ނުބާއްވާނީ.. ކިހާ ސަޅި!!! ބައެއްގެ ގަޓު ހުންނާނީ ދެން މިހާވަރަކަށް.\nތިކަން ދަސްކޮށްދިނީ ކޮންބައެއްތޯ\nރައީސަކާ ވައްތަރު ވާނީ މޫނުމަތިން ނުލަފާ ވައްތަރުޖަހާފަ ގަދަކަމުންނޫނީ މީހަކާ ދިމާލައް ހީލަންވެސް ނޭނގުނީމަތަ..\nތިއީ އަމިއްލެއައް ޖެހި ސަކަރާތެއް!\nކަޅުތެލަކީ ހަމައެކަނި ޕޕ މީހުންނަށް ލިބޭ އެއްޗެއް ވެސް ނޫން. މޮޔައީ ވަކި ވަރަކަށް ނޫންވިއްޔާއެވެ. ކޮންޓްރޯލް ގެއްލުނީމާ އަހަރުމެން ކުރާނެކަމެއް ނޯންނާނެއެވެ. އެމީހުންގެ ބޭނުމަކީ ވެސް ކޮންޓްރޯލް ގެއްލުވާލާފަ އިންތިހާބު ލަސްކުރުންކަމަށް ބެލެވެއެވެ. އެއީ ފިޔަވަޅު އެޅީމާ އެއިން ރެކެން ބަހަނާ ދެއްކުންކަމަށް އެކަށީގެންވެއެވެ. ކާމިޔާބު ވާނެ ކޮޅެއް ނުފެނިއްޖެއްޔާ 144 ވެސް އަދިއެއްފަހަރު އިއުލާނު ކޮއްފާނެއެވެ. އެއީ މިހާތަނަށް ކަންތަށް ވަމުން ގޮސްސަހުރިގޮތެވެ.


vnews - Premier League: City ah 16 point ge bodu lead eh\nލީގުގެ އެއް ވަނަ މަގާމްގައި ސިޓީއިން 16 ޕޮއިންޓުގެ ބޮޑު ލީޑެއް ނަގައި ހަމަޖެހިލައިފި\nސްޕެއިންގެ މިޑްފީލްޑަރު ޑޭވިޑް ސިލްވާ---\nއިނގިރޭސި ޕްރިމިއާ ލީގުގެ އެއް ވަނަ މަގާމްގައި މެންޗެސްޓާ ސިޓީއިން 16 ޕޮއިންޓުގެ ބޮޑު ލީޑެއް ނަގައި ހަމަޖެހިލައިފި އެވެ.\nސިޓީ އެއްވަނާގައި ހަމަޖެހިލީ ރޭ ސްޓޯކް ސިޓީއާ ދެކޮޅަށް ކުޅުނު މެޗް 2-0 ލަނޑުން ކާމިޔާބު ކޮށްގެންނެވެ. އަދި މި މޮޅާ އެކު ސިޓީން ލީގު ޗެމްޕިއަންކަން ހޯދަން ދެން ބޭނުންވަނީ ކުރިއަށް އޮތް އަށް މެޗުން ތިން މޮޅެވެ.\nސިޓީގެ ފަރާތުން މޮޅު ކުޅުމެއް ފެނިގެން ދިޔަ މިމެޗުގައި އެޓިމުގެ ދެ ލަނޑު ވެސް ޖެހީ ސްޕެއިންގެ މިޑްފީލްޑަރު ޑޭވިޑް ސިލްވާއެވެ.\nމިމޮޅާއެކު ސިޓީ މި ވަގުތު ލީގުގެ އެއް ވަނައިގައި އޮތީ މިހާތަނަށް ކުޅުނު 30 މެޗުން ލިބުނު 81 ޕޮއިންޓާ އެކު އެވެ. ދެ ވަނައިގައި އޮތް މެންޗެސްޓާ ޔުނައިޓެޑަށް ކުޅުނު 30 މެޗުން ލިބިފައިވަނީ 65 ޕޮއިންޓެވެ.\nރޭގެ މެޗަށްފަހު ސިޓީގެ ކޯޗު ޕެޕް ގާޑިއޯލާ ބުނީ، ލީގުގެ ޗެމްޕިއަންކަން ހޯދަން ވަކި ހާއްސަ ވަގުތެއްގައި ނެތް ކަމަށާއި ދެން ވެސް ބޭނުން ވަނީ ލީގުގައި ބާކީ އޮތް މެޗުތަކުން މޮޅުވާން ކަމަށެވެ.\nމީގެ އިތުރުން ރޭގެ މެޗަށްފަހު ސިޓީގެ ކެޕްޓަން ވިންސެންޓް ކޮމްޕެނީ ބުނީ، ވާދަވެރި ޓީމްތަކާ ވާދަކޮށް މިފަހަރުގެ ލީގު ކާމިޔާބުކުރެވުން ވެގެން ދާނީ ހަޔާތުގައި އެއް ފަހަރު ލިބޭ ކަހަލަ ފުރުސަތަކަށް ކަމަށެވެ.


Vardy ge goal in Arsenal balikoh Leichester hatharu vana ah - Vaguthu\nގޯލުޖެހުމަށްފަހު ވާޑީ އުފާފާލުކުރަނީ\nބަދަލު ކުޅުންތެރިއެއްގެ ގޮތުގައި ކުޅެންއަރާ މެޗުގެ ދެވަނަ ހާފުގައި ކާމިޔާބުކުރި ހަމައެކަނި ގޯލާއެކު މި ސީޒަނުގައި ރަނގަޅު ފޯމެއްގައި އޮތް އާސެނަލް އަތުން މޮޅުވެ ތާވަލުގެ ހަތަރުވަނައަށް ލެސްޓާ ސިޓީ ޖެހިލައިފިއެވެ.\nމި މޮޅާއެކު އަމިއްލަ ދަނޑުގައި އާސެނަލް ދަމަހައްޓަމުން އައި މޮޅުވުމުގެ ސިލްސިލާއަށް ވަނީ ނިމުމެއް އައިސްފައެވެ. އެގޮތުން ލީގުގައި މިހާތަނަށް އާސެނަލްގެ ދަނޑުގައި ކުޅުނު ހަތަރު މެޗުން އެ ޓީމު މޮޅުވެފައިވާއިރު މިއަހަރު އަމިއްލަ ދަނޑުގައި އާސެނަލް މިހާތަނަށް 11 މެޗުން ބަލިނުވެ ދެމެހެއްޓި ރެކޯޑަށްވެސް ވަނީ ނިމުމެއް އައިސްފައެވެ.\nމެޗުގައި ވާޑީ ކުޅެން އަރާފައިވަނީ ދެވަނަ ހާފުގެ 60 ވަނަ މިނެޓުގައެވެ. އެއީ މި މެޗު އެއްކޮށް ކުޅެން އޭނާ އަދި ފިޓު ނުވާތީއެވެ. ވާޑީ މި ގޯލު ޖަހާފައިވަނީ މެޗު ނިމެން 10 މިނެޓަށް ވެފައިވަނިކޮށެވެ. އޭނާ މި ގޯލު ޖަހާފައިވަނީ މެޗުގެ 75 ވަނަ މިނެޓުގައި ކުޅެން އެރި ސެންގިޒް ތަނަވަސްކޮށްދިން ބޯޅައަކުން ބޮލުން ޖަހައެވެ.\nމި މެޗުގައ އާސެނަލަށް ގޯލުޖަހާނެ ރަނގަޅު ފުރުސަތުތަކެއް ލިިބުނެވެ. އެގޮތުން ފުރަތަމަ ހާފުގައި މޮޅު ކުޅުމެއް ދެއްކި އާސެނަލުން ފުރަތަމަ ހާފުގައި ލަކަޒެޓް އާއި އޮބަމަޔަން އަށް ލިބުނު ފުރުސަތުތައް ފާހަގަކޮށްލެވެއެވެ. ދެވަނަ ހާފުގެ ކުރީކޮޅު އާސެނަލްގެ ބްރެޒިލް ޑިފެންޑަރ ޑޭވިޑް ލުއިސް ވަނީ އަނިޔާވެގެން ދަނޑުން ބާލާފައެވެ. އެއާއެކު އާސެނަލްގެ ފަހަތަށް ބާރުބޮޑުވެގެން ދިޔަތަން ފެނުނެވެ.\nމިއީ މި ސީޒަނުގައި ލެސްޓާ ހޯދި ހަތަރުވަނަ މޮޅެވެ. މި މޮޅާއެކު ތާވަލުގެ ހަތަރުވަނައިގައި 12 ޕޮއިންޓާއެކު އެ ޓީމު އޮތްއިރު މެޗުން ބަލިވި އާސެނަލް އޮތީ ތާވަލުގެ ދިހަވަނައިގައި9ޕޮއިންޓާއެކުގައެވެ.\nއާސެނަލް އިން ޕެޕޭ ދޫކޮށްލާކަށް ނޫޅޭ: އާޓެޓާ


Hiythiri Hiyheyo Veriyaku Libifaivaa Kamuge Yageen Kan Rayyithunves Bunan Fashaifi - Saud Ali ހިތްތިރި ހިތްހެޔޮ ވެރިޔަކު ލިބިފައިވާ ކަމުގެ ޔަގީންކަން ރައްޔިތުންވެސް ބުނަން ފަށައިފި – ސައުދު އަލީ – Huvadhoo News Hiythiri Hiyheyo Veriyaku Libifaivaa Kamuge Yageen Kan Rayyithunves Bunan Fashaifi - Saud Ali Huvadhoo News\nހިތްތިރި ހިތްހެޔޮ ވެރިޔަކު ލިބިފައިވާ ކަމުގެ ޔަގީންކަން ރައްޔިތުންވެސް ބުނަން ފަށައިފި – ސައުދު އަލީ\nދިވެހިރާއްޖެ އަށް ހިތްތިރި ހިތްހެޔޮ ވެރިޔަކު ލިބިފައިވާ ކަމުގެ ޔަގީންކަން ރައްޔިތުންވެސް ބުނަން ފަށައިފި ކަމަށް ތިނަދޫ ކައުންސިލްގެ ރައީސް ސައުދު އަލީ ވިދާޅުވެއްޖެއެވެ.\nސައުދު މިހެން ވިދާޅުވީ، ރައްޔިތުންގެ މަޖިލީހުގެ 2022 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދެއްކެވި ވާހަކަފުޅުތަކުގެ ތެރޭގައި ތައުލީމީ ދާއިރާގައި މަސައްކަތް ކުރާ މުވައްޒަފުންގެ މުސާރަ ބޮޑުކުރުމަށް ނިންމާފައިވާ ކަމަށް ވިދާޅުވުމާ ގުޅިގެންނެވެ.\nމިއަދު އިއްވެވި ރިޔާސީ ބަޔާނުގައި ރައީސް ސޯލިހު ވިދާޅުވީ، ގައުމު ބިނާކުރުމުގައި އެންމެ ބުރަ މަސްއޫލިއްޔަތު އަދާކުރަނީ، ދަރިން ބިނާ ކުރާ އެދުރުން ކަމަށާއި، އެމީހުންނަށް އެކަށީގެންވާ އުޖޫރައެއް ދިނުމަކީ އެމްޑީޕީގެ ވައުދެއް ކަމަށެެވެ.\nއެގޮތުން އަންނަ މަހުން ފެށިގެން ތައުލީމީ ދާއިރާގައި މަސައްކަތްކުރައްވާ އެންމެހާ ފަރާތްތަކަށް މުސާރަ ބޮޑުކުރަން ނިންމާފައިވާކަމަށް ރައީސް ސޯލިހު ވަނީ ވިދާޅުވެފައެވެ.\nރައީސް އިބްރާހިމް މުހައްމަދު ސޯލިހު ރިޔާސީ ބަޔާން ސައުދު އަލީ\nގޮތް ދޫނުކުރާ ބޯހަރު ވެރިއެއް ތިނަދޫ ރައްޔިތުން ވަނީ ހޮވާފަ ރަށުކައުންސިލްގެ ރައީސްގެ ގޮނޑީގަ ބައިންދާފައެވެ. އޭނާއަށް ބައެއް މީހުން ރޯނު އެދުރޭވެސް މިހާރު ކިޔާއުޅޭ. ޕާޓީ މީހުންވެސް އެއުޅެނީ އޭނާ ހޮވުނު މޮޔަހިތަށް އަރައިގެންނެވެ. ޕާޓީތެރެ ފިތުނަފަސާދަކޮއްފި ހުރި ހިތާމައެއްގެ ބޮޑުކަމާއެވެ\nތަން ގޮންޑާ ލެބީއްކުން ވަރިހަމައި\nތިނަދޫ ސިޓީ މޭޔަރުގެ މީޑިޔާ ކޯޑިނޭޓަރު\nހިތުން މޭޔަރު ޑޮކްޓާރު އަލްއުސްތާޒު ސައުދު އަލީ އެހެން ދެއްތޯ\nރަށުން ބޭރުނމީހުންނަށް ގޯތި ދީގެން ތިނަދޫ ސިޓީއަކަށް ހަދައިގެން އޭތި ކަރުގަ އެލުވައިގެން ކަލޭ އޮވޭ ކަލޭ ދައްކާވާހަކަ އަޑުއަހާނެ ބައެއް ތިނަދޫއަކު މިހާރަކު ނުތިބޭނެ. ތިކަހަލަ ކިތެންމެ ބޮޑިއެއްބޯނެ. ވަރަށް ވެދުމާއިސަލާމެވެ\nލަފާދޭ މަޖުލިހުގެ މެންބަރެއް\nތިނަދޫ އެމްޑީޕީ ލީޑާޝިޕް ފެއިލް ވެއްޖެ. ބުއްދި ހަމަނުޖެހޭ އެންމެ މީހަކާހުރެ އެމްޑީޕީ ބައިބައި ވެއްޖެ. އެމްޑީޕީ ގުރާސްރޫޓޫން މިކަމާ ކުރެވޭނެކަމެއްނެތް. ތިނަދޫ އެމްޑީޕީ ލީޑާޝިޕް އޮތީ ގަދަ ނިދީގަ ނިދާފަ. ހަމަހޭ ޖެހިގެން ލީޑާޝިޕުން ގުރާސްރޫޓު ކައިރިއަށް ވޯޓު ހޯދަން އަންނައިރު އޮންނާނީ ވަގުތު ފާއިތުވެފަ.\nއޯަޓިޒަމް ކުދިންނަށް އެންމެންގެ އެހީތެރިކަން ބޭނުންވާނެ އަހަރުމެންގެ ސައުދު އަލީއަކީވެސް އެންމެންގެ އެހީތެރިކަން ބޭނުންވާ ކުއްޖެ.


Male aai hulhumale dhemedhu dhathurukurun manaakohfi – Iru\nމާލެ އާއި ހުޅުމާލެ ދެމެދު ދަތުރުކުރުން މަނާކޮށްފި\nމާލެ ސަރަހައްދުގައި ކޮވިޑް ކޮންޓްރޯލް ކުރުމަށް އަޅާ އާ ހާއްސަ ފިޔަވަޅުތަކުގެ ދަށުން މާލެ އާއި ހުޅުމާލެ އާއި ދެމެދު ދަތުރުކުރުން މަނާ ކޮށްފި އެވެ.\nރައީސް އޮފީހުގެ ތަރުޖަމާން މަބްރޫކް އަޒީޒު ވިދާޅުވީ 26 ވަނަ ދުވަހުން ފެށިގެން ކާފިއު ގަޑި ހަވީރު 4:00 އިން ހެނދުނު 8:00 އަށް ބަދަކުކޮށްފައިވާ ކަމަށެވެ. އަދި ކާފިއު ނޫން ގަޑިތަކުގައި ވެސް ބޭރުގައި އުޅުމަށް ކޮންމެ ގޭބިސީއަކަށް ދެ ފާސް ދޭނެ ކަމަށެވެ.\nކާފިއު ނޫން ވަގުތު ބޭރަށް ނުކުތުމުގައި ވެސް ފިޔަވަޅުތައް ވަނީ ހަރުކަށި ކޮށްފައެވެ. އެ ގޮތުން ފާހަކާއެކު މެނުވީ ބޭރަށް ނުނިކުމެވޭ އިރު ކޮންމެ ގޭބިސީއަކަށް2ފާސް ދިނުމަށް ވަނީ ހަމަޖެހިފައެވެ. އަދި ފާހަށް އެދި މިރޭ 8 އިން ފެށިގެން ހުށަހެޅޭނެ ކަމަށް ވެސް ފުލުހުން ބުނެއެވެ.\nޗީފް ސުޕްރިޓެންޑެންޓް އޮފް ޕޮލިސް އަބްދުﷲ ޝަރީފް އިތުރަށް ތަފްސީލް ކޮށްދެއްވަމުން ވިދާޅުވީ، މާލެ ސަރަހައްދު ދެ ޒޯނަކަށް ބަހާލާފައި ވާއިރު ހުޅުމާލެއަކީ އެއް ޒޯން ކަމަށާއި މާލެއާއި ވިލިމާލެއަކީ އެއް ޒޯޏް ކަމަށެވެ. ފާސް އޮވެގެން ކާފިއު ނޫން ވަގުތު ޒަރޫރީ ބޭނުމަކަށް ނުކުތް ކަމުގައި ވިޔަސް އެއްޒޯނުން އަނެއް ޒޯނަށް ނުދެވޭނެ ކަމަށް އޭނާ ވިދާޅުވިއެވެ. އެހެންކަމުން މާލެއިން ހުޅުމާލެއަށް އަދި ހުޅުމާލެއިން މާލެއަށް ނުދެވޭނެ ކަމަށް އޭނާ ވިދާޅުވިއެވެ.\nމާލެ އާއި ވިލިމާލެއަކީ އެއް ޒޯނަކަށް ކަމުގައި ހަމަޖައްސާފައި ވާތީ ވިލިމާލެއަށް ދޫކުރާ ފާހާ އެކު މާލެއަށް ދަތުރު ކުރެވޭނެ ކަމަށް ޝަރީފް ވިދާޅުވިއެވެ.


Covid-19 aa Behey Mauloomaathu Dhinumuge Sessionthakeh Baavvaifi | ungoofaaru.com\nބަނޑޭރިގަނޑު/ޚަބަރު/ކޮވިޑް 19 އާ ބެހޭ މައުލޫމާތުދިނުމުގެ ސެޝަންތަކެއް ބާއްވައިފި\nމުނާޒު މުޙައްމަދު 13 ފެބްރުއަރީ 2020\n0 144 މިނެޓެއް ނުވަނިސް ކިޔާލެވޭ\nކޮވިޑް-19 ވައިރަހާ ބެހޭ މަޢުލޫމާތު ދިނުމުގެ ސެޝަނެއް\nޗައިނާގައި ފެތުރެމުންދާ ކޮރޯނާވައިރަހުގެ ވައްތަރެއް ކަމަށްވާ ކޮވިޑް-19 އަށް ހޭލުންތެރި ކުރުމަށް މިބަލީގެ މައުލޫމާތު ދިނުމުގެ ޝެޝަނެއް ރޭ ބާއްވައިފިއެވެ. އުނގޫފާރު ރީޖަނަލް ހޮސްޕިޓަލްގެ ކޮންފަރެންސް ހޯލްގައ ކުރިއަށްގެންދިޔަ މި ޝެޝަން ގައި މައުލޫމާދު ދެއްވީ އުނގޫފާރު ޕަބްލިކް ހެލްތު ޔުނިޓްގެ ފަރާތުންނެވެ.\nރޭ 20:30 ގައި ފެށުނު މައުލޫމާތު ދިނުމުގެ މި ޝެޝަންގައި އުނގޫފާރުގައި ހުރި ކައުންސިލް ތަކާއި ސުކޫލް ތަކާއި ޕޮލިސް، ބޭންކް އަދި މެޖިސްޓްރޭޓް ކޯޓުން މުވައްޒަފުން ބައިވެރި ވެފައިވެއެވެ.\nއުނގޫފާރުގެ އިތުރުން މައުލޫމާތު ދިނުމުގެ ޝެޝަންތައް އަތޮޅުގެ އިންޑަސްޓްރިއަލް ރަށްތަކުގައި އާއި ރިސޯޓު ތަކުގައިވެސް ކުރިއަށް ގެންދާ ކަމަށް ހޮސްޕިޓަލުން މައުލޫމާތު ދެއްވައެވެ.\nހަލުވި ކަމާއެކު ފެތުރެމުންދާ މިރޯގާގައި އެއް ދުވަސްތެރޭ ހުބެއި ޕްރޮވިންސް އިން 14،840 މީހުންނަށް ބަލިޖެހި، 242 މީހުން ވަނީ މަރުވެފައެވެ. މިއީ ޑިސެމްބަރު މަހު ފަހުކޮޅު ރޯގާ ފެތުރެން ފެށި ފަހުން އެއްދުވަސް ތެރޭ މިހާ ގިނަ އަދަދެއްގެ މީހުން މަރުވި ފުރަތަމަ ފަހަރެވެ. މި އަދަދުތަކާއެކު މި ބަލީގައި މަރުވި މީހުންގެ އަދަދު މިހާރުވަނީ 1،350 އަށް އަރައިފަ އެވެ. އަދި ބަލިޖެހިފައި ތިބި މީހުންގެ އަދަދު ވަނީ 60،000 އަށް އަރައިފަ އެވެ.\nޗައިނާގެ ކަމާބެހޭ އޮފިޝަލުން ނާއި ހަވާލާދީ ލިބެމުންދާ މައުލޫމާތަށް ބަލާއިރު ހުބެއި ޕްރޮވިންސްގައި ބަލި ޖެހުނު މީހުންގެ އަދަދު ކުއްލިއަކަށް އެހާ ބޮޑުތަން އިތުރުވީ އެ ޕްރޮވިންސްގައި ބަލި މީހުން ޑައިގްނޯޒްކުރަން ވަރަށް ފުޅާ ދާއިރާއެއްގައި ފެށުމުން ކަމަށްވެއެވެ.\nހުބެއި ޕްރޮވިންސްގައި ބަލި އަލަށް ޖެހުނު މީހުންނާއި މަރުވި މީހުންގެ އަދަދު އިތުރުވުމުން ޗައިނާގައި މިހާރު ވަނީ އެ ޗައިނާގައި ކޮވިޑް-19 ޖެހިފައި ތިބި މީހުންގެ 80 ޕަސެންޓް މީހުން ތިބީ ވެސް ހުބެއި ޕްރޮވިންސްގަ އެވެ. ބަލިޖެހިފައި ތިބި މީހުން ޔަގީންކުރުމަށްޓަކައި މިހާރު ދަނީ ސްޓެންޑާޑް އެސިޑް ޓެސްޓުގެ ބަދަލުގައި ސީޓީ ސްކޭން ވެސް ހައްދަމުންނެވެ. ޗައިނާ އިން ބޭރުން ބަލި ޖެހިފައި ވަނީ 441 މީހުންނަށެވެ.\nކޮވިޑް-19 ވައިރަހާ ބެހޭ މަޢުލޫމާތު ދިނުން ފާރަފުށި ރިސޯޓުގައި\nކޮވިޑް-19 ވައިރަހާ ބެހޭ މަޢުލޫމާތު ދިނުން ކުޑަފުށި ރިސޯޓުގައި\nކޮވިޑް- 19 ވައިރަހާ ބެހޭ މަޢުލޫމާތު ދިނުން އިފުރު އެއާޕޯޓުގައި\nކޮވިޑް-19 ވައިރަހާ ބެހޭ މަޢުލޫމާތު ދިނުން އިފުރު އެއާޕޯޓުގައި


ސްކޫލަށްދާ ކުދިން އިތުރުވަނީ، އެކަމަކު ޑިންގީ ބޮޑެއްނުވޭ\nފެހެންދޫ ގައި ދިރިއުޅޭ ކުދިން ގޮއިދޫ ސްކޫލަށް ފެރީއެއްގައި ދަތުރުކޮށްފައި ދާ ވާހަކައަކީ އާވާހަކައެއް ނޫނެނެވެ. ނަމަވެސް ތަކުރާރުކޮށް މިވާހަކަ ދައްކަން އެބަޖެހެއެވެ. މީ އެތަށް ބައެއްގެ ކަންބޮޑުވުމެކެވެ. ގޮއިދޫ ސްކޫލަށް މި ދަތުރުތައް މެނޭޖުކުރުމުގައި ބޮޑެތި ގޮންޖެހުން ތަކެއް އެބަހުއްޓެވެ. ކުދިންނަށާއި ބެލެނިވެރިން އުފުލަން ޖެހޭ ތަކުލީފުވެސް ވަކި ކުޑައެއް ނޫނެވެފެހެންދޫ ސްކޫލް ކުދިންގެ ފެރީ2ދަތުރުން3ދަތުރަށް އަދި ދަތުރުކުރާ ކުދިންގެ އަދަދު މިހާރު މިވަނީ 13 ން 24 އަށް އަރާފައެވެ. ނަމަވެސް ޑިންގީގެ ސައިޒަކަށް ބަދަލެއް ނާދެއެވެ.\nގޮއިދޫ ސްކޫލުގެ ޕްރިންސިޕަލް އަލްފާޟިލް މުޙައްމަދު ނިޒާމް ވިދާޅުވީ ދަތުރުތައް މެނޭޖުކުރުމުގައި ބޮޑެތި ދަތިތަކެއް ހުރި ކަމަށާއި އެ ވާހަކަތައް ލިޔުމަކުން އެޑިޔުކޭޝަން މިނިސްޓްރީއާއި ހިއްސާކޮށްފައިވާނެ ކަމަށެވެ.\n“އަޅުގަނޑުމެން ވާނީ މިހާރު ދަތުރުކުރާ ޑިންގީގެ އިންޖީނު ބޮޑުކުރުމަށް ވެސް މިދިޔަ އަހަރު ތެރޭ ވާނީ ރިކުއެސްޓް ކޮށްފަ” ނިޒާމް ވިދާޅުވިއެވެ. އަދި މީގެ އިތުރުން ބަޖެޓްގެ ތާށިކަން ވެސް ވަރަށް ބޮޑަށް ހުރި ކަމަށާއި ސަރުކާރުން ގްރޭޑްތަކުގެ ކުދިންނަށް އެލަވަންސް ދޭއިރު ޕްރީ ސްކޫލުކުދިންނަށް އެލަވަންސް ނުދޭ ކަމަށްވެސް ނިޒާމް ވިދާޅުވިއެވެ.” އެލަވަންސް ނުދިން ކަމުގައި ވީނަމަވެސް އެ ކުދިންވެސް ގޮއިދޫ ސްކޫލަށް ގެނެސްގެން ކިޔަވައި ދިނުމަށް މި ވިސްނަނީ.” ނިޒާމް ވިދާޅުވިއެވެ\nފެހެންދޫ ޕްރީ ސްކޫލު ހިންގަނީ ފެހެންދޫ ސްކޫލް އިމާރާތުގައި ގޮއިދޫ ސެޓްލައިޓް ކުލާހުގެ ނަމުގައެވެ. އެ ކްލާހުގައި މިދިޔަ އަހަރު ކިޔަވާފައި ވަނީ އެންމެ ތިން ކުދިންނެވެ.\nސްކޫލް ކުދިންގެ ފެރީ ދަތުރުތައް ކުރަމުން ދަނީ، ރ އަތޮޅު ފަސްރިޔާ ޕްރައިވެޓް ލިމިޓެޑްގެ އެހީތެރިކަމާއެކު އެ ސްކޫލަށް 2017 ވަނަ އަހަރު ހަދިޔާކުރި ޑިންގީއެއްގައެވެ އަދި ފެރީގެ ދަތުރުތަށް ކުރުމާއި ހަވާލުކޮށްފައިވަނީ ބ. ގޮއިދޫ ސްކޫލުގެ ޕީ.ޓީ.އޭ އާ އެވެ.


T-Shirt arimathin baagandeh, mives fashion eh | Mihaaru\nޓީޝާޓް އަރިމަތިން ބާގަނޑެއް، މިވެސް ފެޝަނެއް\n30 ސެޕްޓެމްބަރ 2020 - 08:072comments\nފެޝަން ކުންފުނިތަކުން ފެޝަނުގެ ގޮތުގައި އާދަޔާ ހިލާފް ކަންކަން ކުރެ އެވެ. މި ފަހުން ނެރުނު މިފަދަ ކިތަންމެ އުފެއްދުމަކަށް އާންމުންގެ މަލާމާތާއި ފާޑުކިޔުންތައް ވަރަށް ބޮޑަށް އަމާޒުވެފައިވެ އެވެ.\nއިނގިރޭސި ފެޝަން ކުންފުނި އެސޮސް އިން ނެރެގެން އުޅޭ ފިރިހެނުންގެ މި ޓީޝާޓަކީ ވެސް މިހާރު ފެޝަނެކެވެ. މި ޓީޝާޓް ހުންނަނީ ދެ ފަރާތުގެ އަރިމަތިން ބޮޑު ދެ ބާގަނޑު ކަނޑައިފަ އެވެ.\nASOS I really cannot stress enough how much this is NOTabit of me pic.twitter.com/Qm0YyZbLWR\n— Pete Burns’ Confiscated Coat (@harrisonjbrock) September 26, 2020\nއެހެންވެ ލައިގެން ހުންނަ އިރު، ދެ ފަރާތުގެ އަރިކަށި އިންނާނީ ފެންނާށެވެ. ފިރިހެނުންނަށް ހާއްސަ އުފެއްދުމެއްގެ ގޮތުގައި މި ޒާތުގެ ޓީޝާޓެއް ނެރެ ވިއްކަން ފެށި އިރު، މިގޮތަށް ޑިޒައިންކޮށްފައި ހުންނަ ގައުން ހުޅަނގުގެ އަންހެނުން ލައިގެން އުޅޭ ތަން ފެނެ އެވެ. ހާއްސަކޮށް ރެޑްކާޕެޓް ކަހަލަ އިވެންޓްތަކުން މި ޒާތުގެ ފެޝަންތައް ފެންނާނެ އެވެ.\nIf I was to wear this they would be seeing lots of me, spilling out the sides likeasausage that had split cooking in the pan.\n— Emmo (@The_Emmo) September 27, 2020\nއަރިމަތިން ބާގަނޑެއް ކެނޑި ޓީޝާޓް ނެރެ، އެސޮސް އިން އެންމެ ފުރަތަމަ ވިއްކަން ފެށީ 20 ޕައުންޑަށެވެ. އެކަމަކު މީގެ ޓީޝާޓެއް މިހާރު އެ ކުންފުނީގެ ވެބްސައިޓާއި ފިހާރަތަކުން ވެސް ގަނެވޭނެ އެވެ. ގިނަ ބަޔަކު ދަނީ މި ޓީޝާޓަށް ޖޯކްޖަހައި މަލާމާތްކުރަމުންނެވެ. ބައެއް މީހުން ވަނީ އުނަގަނޑުގައި ޖަހާފައި ހުންނަ މަސްތައް، މި ޓީޝާޓް ލައިގެން ދައްކަން ބޭނުންވާނީ ކޮން ފިރިހެނުންނެއްތޯ ވެސް ސުވާކޮށްފަ އެވެ.\nIt'sagap in the market @harrisonjbrock pic.twitter.com/3bX4MVGrvy\n— ASOS (@ASOS) September 28, 2020\nޓީޝާޓަށް ޖޯކް ޖަހަމުން ބައެއް ބުނީ މި ލައިގެން ހުރެ ޖީންސްގެ އަތް ޖީބަށް އަތްޖަހަން އުޅެފި ނަމަ އަތް ވަންނާނީ ޓީޝާޓްގެ ތެރެއަށް ކަމަށެވެ.\nޓީޝާޓަށް ފާޑުކިޔުންތައް އަމާޒުވާން ފެށުމުން އެސޮސް އިން ވަނީ ރައްދު ވެސް ދީފަ އެވެ. އެގޮތުން އެއަށް ފާޑުކީ މީހަކު ޓެގްކޮށް ބުނެފައި ވަނީ "މިއީ މާކެޓްގައި އޮތް ހުސްތަނެއް ފުރާލަދޭނެ އުފެއްދުމެއް" ކަމަށެވެ.\nއިތުރު ލިޔުންތައް އަންހެނުން އިނގިރޭސިވިލާތް ފެޝަން\nޑަޔާނާގެ "ޝީޕް ޖަމްޕަރު" އަލުން ނެރެނީ\nމި ހެދުމުގެ ފުރިހަމަކަން އެނގޭނީ ފޯނުން ބެލީމާ\nމޭރީ ކްލެއާގެ އިނގިރޭސި އެޑިޝަންގެ ޗާޕް ހުއްޓާލަނީ\n"ޝޮޓްގަން ވެޑިން" ގައި ޖެނިފާ ލޮޕޭޒާއި އާމީ ހެމާ\nޓައިގާއާ އެކު "ބާގީ 4" ވެސް ގެނެސްދޭނެ\nއީވާގެ އަލްބަމުން އަގުބޮޑު ސޮނެވާފުށި\nފެންސް ފަޅާލައި ހަރަމްފުޅުގެ ގޭޓެއްގައި ކާރެއް ޖެހިއްޖެ


މާސް އަށް ދަތުރު ކުރަމުންދާ އުޅަނދުތަށް – Kurimagu\nމާސްއަށް ކުރާ ދަތުރު\nމާސް އަށް ދަތުރު ކުރަމުންދާ އުޅަނދުތަށް\nއެމިރޭޓްސް މާސް މިޝަން: ހޯޕް އޯބިޓާ\nމިއީ ޔޫއޭއީ އިން މާސްގެ ދިރާސާތަށް ކުރުމަށް ފޮނުވާ އުޅަނދެކެވެ. 19 ޖުލައި 2020 ވަނަ ދުވަހު ލޯންޗު ކުރި މި އުޅަނދުގެ ބޭނުމަކީ މާސްގެ ވައިގެ ފަށަލަ އާއި މޫސުމާއި ބެހޭ ދިރާސާތަށް ކުރުމެވެ. މި އުޅަނދު މާސް އަށް ޖައްސާނީ ފެބްރުއަރީ 2021 ގައެވެ.\nޓިއަންވެން 1 އޯބިޓާ\nމިއީ ޗައިނާއިން މާސްގެ އޯބިޓަށް ފޮނުވާ އުޅަނދެކެވެ. މި އުޅަނދު ލޯންޗު ކުރީ 23 ޖުލައި 2020 ވަނަ ދުވަހު އެވެ. މި އުޅަނދު މިހާރު މާސްގެ އޯބިޓަށް ވެއްދޭނެ ކަމަށް ބެލެވެނީ 11-24 ފެބްރުއަރީ 2021 ގައެވެ. ޓިއަންވެންގެ މާނަ އަކީ އުޑުތަކާއި ބެހޭ ސުވާލު މިއެވެ. މި ނަން ނަގާފައި ވަނީ މީގެ 2300 އަހަރު ކުރިން އުޅުނު ޅެންވެރިއެއް ކަމަށްވާ ކޫ ޔުއާން ލިޔެފައިވާ ޅެމަކުންނެވެ.\nޓިއަންވެން 1 ރޯވާ/ލޭންޑާ\nމިއީ ޗައިނާއިން މާސްގެ ދިރުންތަކާއި ބެހޭ ދިރާސާތަށް ކުރުމަށް ފޮނުވާ މާސް ރޯވާ އެކެވެ. މި އުޅަނދުން މާސްގައި އެއްވެސް ދިރުމެއް ހުރިތޯ ނުވަތަ ހުރެފައި ވޭތޯ ބަލަމުން ގެންދާނެ އެވެ. މި އުޅަނދު ލޯންޗު ކުރީ 23 ޖުލައި 2020 ވަނަ ދުވަހުގައެވެ. މާސް އަށް ޖައްސާނޭ ކަމަށް ބެލެވެނީ 23 އޭޕްރީލް 2021 ވަނަ ދުވަހު އެވެ.\nމިއީ އެމެރިކާ އިން މާސް އަށް ފޮނުވާ ރޯވާ އެކެވެ. މި އުޅަނދު ލޯންޗު ކުރީ 30 ޖުލައި 2020 ވަނަ ދުވަހު އެވެ. މިއީ އެމެރިކާ އިން މާސްގެ ބިންގަނޑާއި ބިމުގެ ފަށަލަ ތަހުލީލު ކުރުމަށް ފޮނުވާ އުޅަނދެކެވެ. މި އުޅަނދު މާސް އަށް ޖައްސާނެ ކަމަށް ބެލެވެނީ 18 ފެބްރުއަރީ 2021 ވަނަ ދުވަހު އެވެ.\nމިއީ ޕާސިވިއަރެންސް ރޯވާ އާއި އެކު މާސް އަށް އެމެރިކާ އިން ފޮނުވާ ހެލިކޮޕްޓަރެކެވެ.


Mahloof'ah Fiyvalhu Neylhigen Ulhenee Corruption'ah Hihvaru Dheythee: Idikolhu - Vaguthu\nމަހުލޫފަށް ފިޔަވަޅު ނޭޅިގެން އުޅެނީ ކޮރަޕްޝަނަށް ހިތްވަރު ދޭތީ: އިދިކޮޅު\nހިޔާނާތުގެ ދައުވާ އުފުލާފައިވާ ޔޫތް މިނިސްޓަރު އަހުމަދު މަހްލޫފަށް އެއްވެސް ފިޔަވަޅެއް، ނޭޅިގެން އުޅެނީ ރައީސް އިބްރާހިމް މުހައްމަދު ސޯލިހްގެ ސަރުކާރުން ކޮރަޕްޝަނަށް ހިތްވަރުދޭތީ ކަމަށް އިދިކޮޅުން މިއަދު ބުނެފިއެވެ.\nމަހުލޫފްއަށް ދައުވާކުރަން ޕްރޮސެކިއުޓަ ޖެނެރަލް (ޕީޖީ) އޮފީހުން ކްރިމިނަލް ކޯޓަށް ހުށަހެޅީ މިދިޔަ ހަފްތާގައެވެ. އޭގެ ފަހުން ފަސް ވަރަކަށް ދުވަސް ފާއިތުވެދިޔަ އިރުވެސް އޭނާއާ މެދު އެއްވެސް ފިޔަވަޅެއް އަޅާފައެއް ނުވެއެވެ.\nއިދިކޮޅުގެ ވަގުތީ ލީޑަރު އަބްދުއްރަހީމް އަބްދުﷲ (އަދުރޭ) "ވަގުތަށް" ވިދާޅުވީ މަހްލޫފަށް ފިޔަވަޅު އެޅުމުގެ ހިތްވަރު ސަރުކާރުގައި ނެތް ކަމަށެވެ. ސަބަބެއް ކަމަށް އޭނާ ވިދާޅުވަނީ މި ސަރުކާރުގެ މަތީ މަގާމުތަކުގައި ތިއްބެވި ބޭފުޅުންނަކީ ހިޔާނާތުގެ ތުހުމަތު ކުރެވޭ ފަރާތްތަކަށްވާތީއެވެ.\n"މިއީ ކޮރަޕްޝަނަށް ހިތްވަރުދޭ ސަރުކާރެއް، މަހުލޫފަށް ފިޔަވަޅު ނާޅަނީވެސް އެހެންވެ" އަދުރޭ ވިދާޅުވިއެވެ.\nމަހްލޫފް އާ ދެކޮޅަށް ދައުވާ އުފުލާފައިވިޔަސް އޭނާއާ މެދު ގޮތެއް ނިންމާނީ އާދިއްތަ ދުވަހު ކަމަށް ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވަނީ ވިދާޅުވެފައެވެ. އެކަމަކު އާދިއްތަ ދުވަސް ފަހަނައަޅާ ދިޔައިރުވެސް އަދި މިހާތަނަށް މަހްލޫފާއި މެދު ކަން ކުރާނެ ގޮތެއް ނިންމާފައެއް ނުވެއެވެެ.\nމަހްލޫފްގެ މައްޗަށް ކުރި ދައުވާއަކީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ (ހ)އާ ހަވާލާދީ އެ މާއްދާގެ (ށ)ގެ ދަށުން ރިޝްވަތު ހިފުމުގެ ދައުވާއެވެ. އެ ކުށުގެ އަދަބަކީ ހަތް އަހަރު ދުވަހުގެ މުއްދަތަކަށް ޖަލަށްލުން ނުވަތަ އެ މުއްދަތަށް އަރުވާލުން ނުވަތަ ހަމަ އެ މުއްދަތަށް ގޭގައި ބަންދުކުރުމެވެ.\nއެމްއެމްޕީއާރުސީ މެދުވެރިކޮށް ދައުލަތަށް ލިބެން ޖެހޭ އެއް ބިލިއަނަށް ވުރެ ގިނަ ރުފިޔާއަށް ހިޔާނާތްތެރިވި މައްސަލައިގައި އެ ފައިސާ ޖަމާކޮށް އެކި ކުންފުނިތަކަށް ބަހަމުން ދިޔައީ އެސްއޯއެފް ނަމަކަށް ކިޔާ ކުންފުނީގެ ނަމުގައި ހަދާފައިވާ އެކައުންޓަކުންނެވެ.\nމި މައްސަލައާ ގުޅިގެން މަހްލޫފް މީގެކުރިން ވެސް ސަސްޕެންޑް ކުރިއެވެ. ފަހުން މަހްލޫފްގެ ސަސްޕެންޝަން އުވާލީ އެ ކަމުގައި އޭނާ ބައިވެރިވި ކަމަށް ސާބިތު ކުރެވޭ ވަރުގެ ހެއްކެއް އެ ވަގުތަށް ލިބިފައި ނުވާ ކަމަށް އޭސީސީ އިން ރައީސް އޮފީހަށް އެންގުމުންނެވެ.\nމި ކަމާ ގުޅިގެން މަހްލޫފް ކުރިން ވިދާޅުވެފައި ވަނީ އެއީ ޑޮލަރު ގަތުމަށް ހިންގަވާފައިވާ ސައްހަ މުއާމަލާތެއް ކަމަށެވެ. ޑޮލަރު ގަތީ އާއިލާގެ ވިޔަފާރިއަކަށް ކަމަށް ވެސް އޭނާ ވިދާޅުވެފައިވެއެވެ. ނަމަވެސް އެ ޑޮލަރު ޖަމާވެފައިވާ ކަން އެނގުނީ ވަރަށް ފަހުން ކަމަށް ވެސް މަހްލޫފް ވިދާޅުވެފައިވެއެވެ.\nވޯޓަށް ފަހުގައި އެމްއެމްޕީއާރްސީގެ ހިޔާނަތުގެ މުގުލުގައި ހުންނެވި ކުރީގެ ނައިބް ރައީސް އަހްމަދު އަދީބުއާ ދެމެދު ބަދަލުކޮށްފައިވާ މެސެޖުތަކާއި އެސްއޯއެފްގެ ޗެކް އެކައުންޓަށް ޖަމާކޮށްފައިވާ ތާރީހަށް ހަވާލާދީ އޭސީސީން ފާހަގަކުރަނީ އެއީ ހިޔާނާތުގެ ފައިސާ ކަމުގައެވެ.\nނޮވެމްބަރު 29, 2021 19:16\nކަލޭތީ އަބަދުވެސް ކޮންމެވެސް މީހަކު ކުޑަކަކޫ ނުޖަހައިން އުޅޭމީހެއްނު….ގޮސް ޔާމީން ކުރިމަތީ ކަކޫ ޖައްސަ ބަލަ….\nޙ މ ޒ\nނޮވެމްބަރު 29, 2021 19:57


Ras Online - ފިޝަރީޒް މިނިސްޓަރ ކަމުން ޒަހާ ވަކިކޮށްފި\nފިޝަރީޒް މިނިސްޓަރ ކަމުން ޒަހާ ވަކިކޮށްފި\nއަހުމަދު ޝާހް4މޭ 2021\nފިޝަރީޒް މިނިސްޓަރ ޒަހާ ވަޙީދު\nމިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ގެ މަޤާމުން ޒަހާ ވަޙީދު ވަކި ކޮށްފިއެވެ.\nޒަހާ މަޤާމުން ވަކި ކުރެއްވިކަން އަންގަވާފައިވަނީ މިރޭގެ ވަގުތެއްގައެވެ. އަދި މިނިސްޓަރ ކަމުން ވަކި ކުރެއްވުމަށްފަހު ޒަހާއަށް ސަރުކާރުގެ އެހެން މަޤާމެއް ވަނީ ދެއްވާފައެވެ. ޒަހާއަކީ ސަރުކާރު ކޯލިޝަންގެ އެމްއާރުއެމްގެ ފަރާތުން ވަޒީރުންގެ މަޖިލީހުގައި ހިމެނިވަޑައިގެންނެވި ބޭފުޅެކެވެ.\nޒަހާ މަޤާމުން ވަކިކުރަށްވާފައިވާއިރު ރައީސް ޞާލިޙް ގެންދަވަނީ ކެބިނެޓަށް ބަދަލުތަކެއް ގެންނެވުމުގެ މަސައްކަތް ކުރަށްވަމުންނެވެ. ޒަހާ ވަޒީރުކަމުން ވަކިކުރެއްވުމުން މިހާރު ކެބިނެޓްގައި ތިއްބެވީ އެމްއާރުއެމްގެ ދެ ވަޒީރުންނެވެ.\nކޯލިޝަންގައި ހިމެނޭ ޕާޓީތަކުގެ ތެރެއިން ކެބިނެޓްގައި މިހާރު ތިއްބެވީ އަދާލަތު ޕާޓީއަށް ނިސްބަތްވާ ދެވަޒީރުންނާ ޖުމްހޫރީ ޕާޓީއަށް ނިސްބަތްވާ ތިން ވަޒީރުންނެވެ. ޖުމްހޫރީ ޕާޓީއަށް ދީފައިވާ ސައިންސް އެންޑް ޓެކްނޮލޮޖީ މިނިސްޓަރގެ މަގާމުގައި ހުންނެވި މުހައްމަދު މަލީހު ވަކިކުރިފަހުން އެމަގާމު އަދި އޮތީ ހުސްކޮށެވެ. އެ ސްލޮޓް ޖުމްހޫރީ ޕާޓީއަށް ދެން ލިބޭނެ ކަމުގެ އެއްވެސް އިޝާރާތެއް އަދި ސަރުކާރުން ދީފައެއް ނުވެއެވެ. ޖުމްހޫރީ ޕާޓީއަށް ދީފައިވާ ހެލްތު މިނިސްޓަރގެ ސްލޮޓްވެސް ފަހުން ދިނީ އެމްޑީޕީގެ މެންބަރަކަށެވެ.


Mahmoodhu maraalun: Bodu sarahahdheh bandhukoh ithuru gethah balanee\nމަހްމޫދު މަރާލުން: ބޮޑު ސަރަހައްދެއް ބަންދުކޮށް އިތުރު ގެތައް ބަލަނީ\nފުލުހުން ބަލަމުންދާ އިތުރު ގެއެއްގެ ކުރިމަތީގައި ފުލުހުންގެ މީހަކު މަޑުކޮށްލައިގެން\nއދ. ދަނގެތި، މޮނަލާޒް، މަހްމޫދު އަބޫބަކުރު މަރާލާފައި އެއްލާލާފައި އޮއްވާ ފެނުނު ގެ ހިމެނޭ ބްލޮކް އެއްކޮށް ބަންދުކޮށް އިތުރު ގެއެއް ބަލައި ފާސްކުރަން ފަށައިފި އެެވެ.\nމަހްމޫދު އެއްލާލާފައި އޮއްވާ ފެނުނީ ރަށުގެ މެދަށްވާ ގޮތަށް ހުންނަ އޭނާގެ މާމާގެ، މަންޒަރު ގޭގެ ވަޅެއްގެ ތެރޭގައި އޮއްވަ އެވެ. ފުލުހުން މިހާރު ބަލައި ފާސްކުރަނީ ނެދުންގެ އެވެ.\nއެ ގޭގައި ދިރިއުޅެނީ އުމުރުން ދުވަސްވީ މީހަކާއި އޭނާ ބެލުމަށް އެ ގޭގައި ހުންނަ ބިދޭސީ އެކެވެ. މަހްމޫދު މަރާލީ މިދިޔަ ބުރާސްފަތި ދުވަހުގެ ރޭ ރޭގަނޑުގެ ވަގުތެއްގައި ކަމަށް ބެލެވޭއިރު ބިދޭސީ މީހާގެ ފަރާތުން ޝައްކުވާ ކަންތައްތަކެއް ފެނިފައިވާ ކަމަށް އެނގިފައިވެ އެވެ.\nދަނގެތި ބައެއް މީހުން ބުނި ގޮތުގައި ފުލުހުން ސުވާލުކުރަން ބޭނުންވާތީ ބިދޭސީ މީހާ މިވަގުތު އިނީ އެ ރަށު ޕޮލިސް ސްޓޭޝަނުގަ އެވެ. ނަމަވެސް އޭނާ ހައްޔަރުކޮށްފައި ނުވާ ކަމަށް ފުލުހުން މައުލޫމާތުދެ އެވެ.\nމައުލޫމާތު ދިން މީހުން ބުނި ގޮތުގައި ފުލުހުން މިހާރު ގެންދަނީ އިތުރު ގެތަކަށް ވަދެ ބަލައި ފާސްކުރުމަށްޓަކައި ކޯޓު އަމުރު ހޯދުމުގެ މަސައްކަތް ކުރަމުންނެވެ.\nމަހްމޫދުގެ މަރާ ގުޅިގެން މީގެކުރިން ތިން ދިވެއްސަކު ފުލުހުންގެ ބެލުމުގެ ދަށަށް ގެންދިޔަ އެވެ. އެއީ ދެ ފިރިހެނަކާއި އަންހެނެކެވެ. އެ ތިން މީހުން މިހާރު ހައްޔަރުކޮށްފައިވާއިރު މިވަގުތު އެ މީހުން ހައްޔަރުކޮށްފައި ތިބީ މަހްމޫދުގެ މަރުގެ ތުހުމަތުގައި ނޫން ކަމަށް ފުލުހުން ބުނެ އެވެ.\nދަނގެތި ރައްޔިތުންގެ ތެރެއިން ގިނަ މީހުން ތުހުމަތުކުރާ ގޮތުގައި މަހްމޫދު މަރާލީ އެންމެ ފުރަތަމަ ފުލުހުންގެ ބެލުމުގެ ދަށަށް ގެންދިޔަ ދެ މީހުންނެވެ.\nފުލުހުންގެ ތަހުގީގުގެ ބޭނުމަކަށް މަހްމޫދުގެ ހަށިގަނޑު އިއްޔެ މާލެ ގެނެސް ބެލުންތަކެއް ބެލުމަށްފަހު އިއްޔެ އަނބުރާ އެ ހަށިގަނޑު ދަނގެއްޗަށް ގެންގޮސްފައިވެ އެެވެ. އަދި އިއްޔެ އަސުރު ނަމާދަށްފަހު އެރަށުގައި އޭނާގެ ޖަނާޒާ ބާއްވާފައިވެ އެވެ.\nމޯލްޑިވްސް ޕޮލިސް ސާވިސް ދަނގެތި ދަނގެތީގައި މީހަކު މަރާލުން\nފުލުސް އިލްތިމާސް: ޖަޒުބާތުގައި ގޯސް ނުހަދާ\nމަހުމޫދުގެ މަރު: އަންނަ ހަފްތާ ދައުވާކުރަން ފޮނުވަނީ\nމަހުމޫދުގެ މަރު: ސާލިމުގެ ބަންދަށް އިތުރު 15 ދުވަސް\nދަނގެތިން ހައްޔަރުކުރި ދެ މީހުން ދޫކޮށްލައިފި


Niykureegai 24 milian dolaruge alimaheh indhaifi\nލަވަކިޔުންތެރިއެއްގެ ނިތްކުރީގައި 24 މިލިއަން ޑޮލަރުގެ އަލިމަހެއް އިންދައިފި\nއެމެރިކާގެ ލަވަކިޔުންތެރިޔާގެ ނިތްކުރީގައި ފިޔާތޮށި އަލިމަހެއް ވަނީ އިންދާފައި\nމާ ގިނައިން ފައިސާ ލިބުމަކީ ވެސް ބައެއް އިންސާނުންނަށް ހަދާނެ ނަހަދާނެ ގޮތް އޮޅޭ ކަމެކެވެ. އެމެރިކާގެ ރެޕް ލަވަކިޔުންތެރިޔާ ސީމެއާ ބައިސިލް ވުޑްސް އަށް ވެސް ވެގެން އުޅެނީ މި ކަހަލަ ގޮތެއް ކަމަށް ލަފާ ކުރެވެ އެވެ.\nޕްރޮފެޝަނަލް ގޮތުން ލިލް އުޒީ ވާޓްގެ ނަމުން މަޝްހޫރުވެފައިވާ މިމީހާގެ ނިތްކުރީގައި ފިޔާތޮށި ކުލައިގެ އަލިމަހެއް މިހާރު ވަނީ އިމްޕްލާންޓް ކޮށްފަ އެވެ. މިއީ އާދައިގެ އަލިމަހެއް ނޫނެވެ. މި އަލިމަހުގެ އަގު 24 މިލިއަން ޑޮލަރަށް އަރައެވެ.\nދިރިއުޅުމުގައި އާދަޔާހިލާފު ގޮތްތަކެއް ގެންގުޅޭ މީހެއްގެ ގޮތުގައި މަޝްހޫރުވެފައިވާ 26 އަހަރުގެ މި ޒުވާން ލަވަކިޔުންތެރިޔާ ނިތްކުރީގައި މި އަލިމަސް އިންދުމަށް ފަހު މޫނުގެ ފޮޓޯތަކެއް އޭނާ ސޯޝަލް މީޑިއާގައި ޝެއާ ކޮށްފައި ވެއެވެ.\nފެބްރުއަރީ 3، 2021 ގައި އޭނާ ޝެއާ ކުރި މި ވީޑީއޯގައި އޭނާގެ ނިތްކުރީގައި އިންދާފައިވާ ޑައިމަންޑް ރީއްޗަށް ފެންނަން އިނެވެ. މި ވީޑިއޯގެ ކެޕްޝަނަކަށް އޭނާ ޖަހާފައި ވަނީ "ބިއުޓީ އިޒް ޕެއިން" -- ރީތިވާން ކުރާ މަސައްކަތަކީ ވެސް ވޭންހުރި ކަމެއް -- ކަމަށެވެ.\nނިތްކުރީގައި ޕިންކް ޑައިމަންޑެއް އިމްޕްލާންޓް ކުރާކަން ލަވަކިޔުންތެރިޔާ ފުރަތަމަ އިއުލާންކުރީ މިދިޔަ ޖެނުއަރީ 30 ވަނަ ދުވަހު ކުރި ޓުވީޓެއްގަ އެވެ. އެ ޓުވީޓުގައި އޭނާ ބުނެފައިވާ ގޮތުގައި މި ޑައިމަންޑަށް އޭނާ ފައިސާ ދައްކަނީ 2017 އިން ފެށިގެންނެވެ. އަދި މީގެ އަގަކީ 24 މިލިއަން ޑޮލަރު ކަމަށާއި މިއީ 10 ނުވަތަ ގާތްގަނޑަކަށް 11 ކެރެޓްގެ ޑައިމެންޑެއް ކަމަށެވެ.\nދުނިޔެއަށް މަޝްހޫރު އީލިއަޓް ބްރޭންޑުގެ މި ޑައިމަންޑް ނިތްކުރީގައި އިންދި ލަވަކިޔުންތެރިޔާ ލިލް އުޒީ ވާޓްގެ މުއްސަނދިކަމުގެ މިންވަރަކީ 16 މިލިއަން ޑޮލަރު ކަމަށް އިންޓަނެޓު ސައިޓުތަކުގައިވާ މައުލޫމާތުތަކުގައި ވެއެވެ.\nލިލް އުޒީ ވާޓް ކުރި މި އަޖައިބެއް ފަދަ ކަންތަކުން އޭނާގެ 14 މިލިއަނަށް ވުރެ ގިނަ ފޭނުން ތިބީ ވަރަށް ކަންބޮޑުވެފަ އެވެ. އަދި ބައެއް މީހުން ސޯޝަލް މިޑިއާގައި އޭނާއަށް ވަރަށް މަލާމާތް ވެސް ކޮށްފައި ވެއެވެ. އޭނާއަށް ޖޯކް ޖަހައި ވަރަށް މަޖާ މީމްސް ވެސް މީހުން ޝެއާ ކޮށްފައި ވެއެވެ.


Covid gai haalu serious vi R. atholhuge kureege member Ismail Zakariyyaa avahaara vejje | Mihaaru\nރ.އަތޮޅުގެ ކުރީގެ މެމްބަރު އިސްމާއީލް ޒަކަަރިއްޔާ. އޭނާ ކޮވިޑަށް ޕޮޒިޓިވްވެ ހާލުބޮޑުވުމުން މިހާރު ފަރުވާދެމުން އަންނަނީ ވެންޓިލޭޓަރުގެ އެހީގައި.\nކޮވިޑުގައި ހާލު ސީރިއަސްވި ރ. އަތޮޅުގެ ކުރީގެ މެމްބަރު އިސްމާއިލް ޒަކަރިއްޔާ އަވަހާރަވެއްޖެ\n14 ސެޕްޓެމްބަރ 2020 - 15:07 12 comments\nކޮވިޑް-19 ގައި ހާލު ސީރިއަސްވެ އައިޖީއެމްއެޗުގައި ފަރުވާ ދެމުންދަނިކޮށް، ރ. އަތޮޅުގެ ކުރީގެ މަޖިލިސް މެމްބަރު އިސްމާއިލް ޒަކަރިއްޔާ މިއަދު އަވަހާރަވެއްޖެ އެވެ.\nއިސްމާއީލް ޒަކަރިއްޔާގެ ދަރިކަލެއް ކަމަށްވާ އަދި އެމްއެންޑީއެފްގެ މޭޖާ އިބްރާހީމް އާޒިމް ކުރެއްވި ޓްވީޓެއްގައި ވިދާޅުވި ގޮތުގައި ބައްޕަ އަވަހާރަވީ ދަރުމަވަމަންތަ ހޮސްޕިޓަލުގައި ފަރުވާ ދެމުން ދަނިކޮށެވެ. އޭގެފަހުން، ހެލްތު އިމަޖެންސީ އޮޕަރޭޝަނުން ކުރި ޓުވީޓެއްގައި ބުނީ މިއީ ކޮވިޑުގައި ރާއްޖޭގެ 33 ވަނަ މަރު ކަމަށެވެ.\nToday at 02:22 pm,a79 years old Maldivian male admitted at DH11 has passed away.\nThis is the 33rd #COVID19 death in the Maldives.\n— Health Protection Agency (@HPA_MV) September 14, 2020\nމިދިޔަ މަހުގެ 13 ގައި ކޮވިޑަށް ޕޮޒިޓިވްވުމުން އޭނާ އަށް އެންމެ ފުރަތަމަ ފަރުވާ ދިނީ ހުޅުމާލެ މެޑިކަލް ފެސިލިޓީގަ އެވެ. ނަމަވެސް އުމުރުން 79 އަހަރުގެ އިސްމާއިލް ޒަކަރިއްޔާގެ ހާލު ބޮޑުވުމުން ދަރުމަވަންތަ ހޮސްޕިޓަލަށް ފަހުން ބަދަލުކުރީ އެވެ.\nއޭނާ އަކީ ސަރުކާރުގައި ދިގު މުއްދަތެއްގައި ހިދުމަތްކުރެއްވި ބޭފުޅެކެވެ. އަދި 1990ގެ އަަހަރުތަކުގައި ދެ ފަހަރެއްގެ މަތިން ރައްޔިތުންގެ މަޖިލީހުގެ ރ. އަތޮޅު މެމްބަރުކަން ވެސް ކުރެއްވި އެވެ. އާ ގާނޫނުއަސާސީގެ ދަށުން 2009 ގައި ބޭއްވި އާންމު އިންތިހާބުގައި ދުވާފަރު ދާއިރާއަށް ވާދަކުރައްވައި އޭނާ އަށް ނާކާމިޔާބުވެވަޑައިގަތީ ވަރަށް ކުޑަ ތަފާތަކުންނެވެ.\nRaa atholhuge kureege member Ismail Zakariyya ventilator gai\nސަރުކާރުގެ ހިދުމަތްތަކުގެ ތެރެއިން އިސްމާއިލް ޒަކަރިއްޔާ އެންމެ ފަހުން މަސައްކަތްކުރެއްވީ ކުޅިވަރާ ބެހޭ މިނިސްޓްރީގަ އެވެ. ރާއްޖޭގެ ކުރީގެ މަޝްހޫރު ފުޓްބޯޅަ ކުޅުންތެރިޔާ ޝާހު އިސްމާއިލަކީ ވެސް، އިސްމާއިލް ޒަކަރިއްޔާގެ ދަރިކަލެކެވެ.\nއިތުރު ލިޔުންތައް މަރު ސިއްހަތު ބަލިތައް ދަރުމަވަންތަ ހޮސްޕިޓަލް\nކޮވިޑް ބަލީގައި ތިންވަނަ މީހަކު މަރުވެއްޖެ


Eid Hadhiyaa - vNews.mv\nއަންވަރު އިބްރާހީމް 14 June 2018, 10:54\nހަމީދު އިނީ ގޭގައި ހުރި އުނދޯލީގައެވެ. ރޭޑިއޯއިން އިވެމުން ދިޔައީ މިފަހަރުގެ އީދު ފާހަގަކުރުމަށް ރ. މީދުގައި ކުރަން ރޭވިފައިވާ ކަންކަމެވެ. އެ ވާހަކަތަކުގެ ތެރެއިން ހަމީދު ހަނދާންތައް ގޮސް އޮބާލީ މީގެ7އަހަރު ކުރީގެ މާޒީއަށެވެ.\nއެއީ ރަށުގެ ޒުވާނުން ހޭބޯ ނާރައި އީދުގެ ތައްޔާރީތައް ވުމުގައި އުޅެނު ދުވަހެކެވެ. އެހެން ފަހަރުތަކަށް ވުރެ ޢީދުގެ ފޯރި ގަދަ ކުރެވޭތޯ މަސައްކަތް ފެށި ދުވަހެވެ. އެކަމުގައި އިސްވެ އުޅެނީ ހަމީދެވެ. އެއީ ޒުވާނުން ޖަމިއްޔާގެ ޚަޒާންދާރެވެ. ޢަމަލީގޮތުން ކަންކަމުގައި ޙަރަކާތްތެރިވުމުގައި ނަމޫނާއެކެވެ.\nކުރަން ރޭވި އެންމެ މުހިންމު ކަމަކީ ބޮޑުމަސް ނެރުމާއި ކޯޑި ނެރުމެވެ. ސަގާފީ އެ ކުޅިވަރުތަކަކީ އެ ރަށުގައި މާ މަގުބޫލު ކުޅިވަރުތަކަކަށް ނުވިނަމަ ވެސް އޭގެ ފޯރު އިތުރު ކުރުމަށް ޒުވާނުން ނިންމިއެވެ. އެ ނިންމުން ތަންފީޒު ކުރުމަށް ނިކުތީ ރަށުގެ ޒުވާނުންނާއި ފުރާވަރުގެ ލާނެތް ކުދީންނެވެ. އެމީހުން ވަލުތެރެއަށް ވަނީ މަސައްކަތަށް ބެނުންވާނެ ތަކެތި ހަމަކުރާށެވެ.\nފަންކަނޑާ ވާހަކަ ދައްކާ ނުނިމެނީސް ހަމީދު ގޮސް އަރާއޮތީ ރުކުގައެވެ.\n"ކިތައް ފަން ކަނޑަންވީ؟" ރުކުގައި އޮތް ހަމީދު ބާރު އަޑުން ގޮވާލިއެވެ.\n"ކަލެއަށް ކަނޑަން ކެރުނު ވަރެއް. ރުއް އޮރިޔާން ނުކުރާތި" ކޯޑި ތައްޔާރުކުރުމުގައި އުޅުނު ޒުވާނަކު ޖަވާބު ދިނެވެ.\n"ދެން ސަމާސާ ނުކޮށް ބުނެބަލަ؟ މި ރުކުން ކިތައް ފަންތަ ކަނޑަންވީ؟ އަނެއް ދެ ރުކަށް ވެސް މީހުން އަރާނެއްނު" އަނެއްކާ ވެސް ހަމީދު ސުވާލުކުރިއެވެ.\n"އެރި މީހާއަށް ދޯ އެނގޭނީ ކަނޑަންވީ ވަރު. އަހަރެމެން މި ތިބީ ވަރިހަމަ ކިޔަން" މިފަހަރު ޖަވާބު ދިނީ އެހެން ޒުވާނެކެވެ.\n"އާނ. މަށަށް އެނގޭނީ ކަނޑަންވީ ވަރެއް. ޖެހުނު ފަނެއް ބިމާ ހަމަކުރާނަން" ހަމީދުގެ ޖުމުލަތާކާއެކު ފަހަރަކު ފަނެއް ކަނޑަމުން ދިޔައެވެ. އެ އަވަސް ހަރަކާތުން ބިމުގައި ފަނެއް، ވައިގައި ފަނެއް، ރުކާވަކިވުމަށް ލެނބެމުން ފަނެއް ދިޔައެވެ.\n"ހޯހޯ... ދެން ހުއްޓާލާ. އީދު އަންނަން އުޅުނަސް ތީ ބޮޑުވަރު. މުޅި ރުއް ތި އޮރިޔާންކޮށްލީނު" ފަންތައް ބިމުގައި ޖެހެމުން ދިޔަ އަޑުފައްގަނޑުގެ ތެރެއިން ހަޅޭއްލަވަން ފެއްޓީ ތަންކޮޅެއް ހަރު ޒުވާނެކެވެ.\n"މަވެސް ބަލައިލީ ކަލޭމެންނަށްތޯ ކެރެނީ މަށަށްތޯ ކެރެނީ. މިހާރު ހުންނާނީ ފަންކެނޑިފައި. ތި ފަނުން މި ޢީދަށާއި އަންނަ އީދަށް ވެސް ވާނެ" ރުކުން ފައިބަމުން ހަމީދު ވާހަކަދައްކަމުން ދިޔައެވެ.\nމީހުންގަނޑު މަސައްކަތް ފެށިއެވެ. އެއްބަޔަކު ފެށީ ބޮޑުމަސް ވިޔާށެވެ. އަނެއް ބަޔަކު ކޯޑި ތައްޔާރުކުރަން ފެށިއެވެ. ހަމީދު އުޅުނީ ކޯޑި ތައްޔާރުކުރުމުގައެވެ.\n"މިއީ މިފަހަރު އަންހެން ވެރީންނަށް ދެވޭ ރަނގަޅު ހަދިޔާއެއް. އެމީހުން ލައްވާ ކޯޑި ކަނޑުވާނީ. އޭރުންތާ އަހަރެމެން ބޭނުން ގޮތެއް އެ މީހުންނަށް ހެދޭނީ" ހަމީދު ވާހަކަދައްކަމުން ދިޔައީ ކޯޑި ހެދުމުގައި އެންމެ އިސްކޮށް ހުރި ޖަމީލާއެވެ.\n"މިކަން ހިތުގައި ބާއްވައިގެން ދޯ ތިޔަ ރުއް ކޮށާލީ" ޖަމީލު ދިމާކޮށްލިއެވެ.\n"ކޮންމެ އެއްޗެއް ހިތުގައި އޮތަސް ހެޔޮތާ. ފަން ކެނޑިއްޖެއްނު. ބޭނުންވާ ކަންތައް ވެއްޖެއެއްނު" ހަމީދު އަނގަޔަކުން ދެރައެއް ނުވެއެވެ.\n"ކޯޑި ކަނޑުވަން ވާނީ ތި ގޯތި ރުގިއްޔާ ލައްވާ" ޖަމީލު ބޭނުންވީ ހަމީދުގެ އަނގަގޮއްވާށެވެ.\n"އެ މަންޖެމެން މިކަމަކަށް ނާންނާނެ" ހަމީދު ވިސްނާލިއެވެ.\n"ގަދަކަމުން ގެންނާނީ. މި ހަރަކާތްތަކުގައި ބައިވެރި ނުވާ މީހަކު މިރަށުގައި ހުރިޔަ ދީގެން ނުވާނެ. މިކަން މިކުރަނީ ކަމަކުތާ؟" ޖަމީލު ވާހަކަދެއްކީ ޖަމިއްޔާގެ މަގުޞަދު ވެސް ހާޞިލުވާނެ ގޮތަކަށެވެ.\n"މަށަށް ހީވަނީ ވަރަށް ގިނަ މީހުން ނުކުންނާނެ ހެން" ހަމީދަށް ހީވާ ގޮތް އޭނާ ފާޅުކުރިއެވެ.\n"ހީވާގޮތުގެ ވާހަކަ ދައްކާނެ ކަމެއް ނެތް. ތިގޭ ރުގިއްޔާ ވެސް ނެރެންވާނެ. މަ ބެނުމީ އެ މަންޖެ ލައްވާ މިކަން ކުރުވަން" އަނެއްކާ ވެސް ޖަމީލު ދެއްކީ ރުގިއްޔާގެ ވާހަކައެވެ. ބޭނުމަކީ ހަމީދު ރޭރު ކުރުވުމެވެ.\n"ބަލަ މޮޔަ ވީތަ؟ ރުގިއްޔާ ނޫނަސް އަންހެނުން އެބަ ތިއްބެއްނު. އެމީހުން ލައްވާ ވެސް ކުރެވިދާނެއްނު" ހަމީދުގެ ޖަވާބުން ޖަމީލު ފެށީ ހޭށެވެ. އެތާ ތިބި އެހެން މީހުން ވެސް ހޭން ފެށިއެވެ.\n"އާނ.. ރުގިއްޔާ ލައްވާ މިފަހަރު މިކަން ކުރުވަން ވާނެ. އޭރުންތާ އަހަރެމެން ބޭނުން ގޮތެއް ހެދުމަށް އެ މަންޖެ ލިބޭނީ" ޖަމީލު ވާހަކަދެއްކީ ހަމީދު ރުޅިއަރުވާށެވެ. އެ ދިމާކުރުމުގައި ދެން ތިބި މީހުން ވެސް ބައިވެރިވަމުން ދިޔައެވެ. ހަމީދު ވެސް ރުޅި ގަދަވަމުން ދިޔައެވެ. އޭނާގެ ކޮންޓްރޯން ނެއްޓީ އެންމެ ފަހުން ޖަމީލު ބުނި ޖުމުލައިންނެވެ.


Phone aa nulai dharifulhu hama akah alhuvaanee kihineh? – Iru\nކުޑަކުދިން ރޯން ފަށާއިރަށް އެކުދިންގެ ހަމައަކަށް އަޅުވަން ދެވެނީ ފޯނެވެ. ނުވަތަ ޓެބްލެޓެވެ. އޭގެން ކޮންމެވެސް ކާޓޫނެއް ނޫނީ ލަވައެއް އެޅުވުމުން ރުއިން ހުއްޓާލާފައި ސްކްރީނަށް ގެއްލިފައި އެތައް އިރަކު އިނދެދާނެއެވެ. ނަމަވެސް ގިނަ ދިރާސާތަކަކުން ދައްކާ ގޮތުގައި، ކުޑަކުދިން އަތަށް އަބަދު ފޯނު ދިނުމަކީ ރަނގަޅު ގޮތެއް ނޫނެވެ. އެކުދިންގެ ލޮލަށް ގެއްލުންވުމުގެ އިތުރުން، އުޅުމުގައި ވެސް މައްސަލަތަކެއް ދިމާވުން އެކަށީގެންވެއެވެ. މިސާލަކަށް އެހެން ކުދިންނާ ބަލާފައި ބަސްމަދުވުން، އެ އުމުރުގެ އެހެން ކުދިންނާ މުއާމަލާތް ކުރަން ނޭނގުން އަދި ސަމާލުކަން ދޭންޖެހޭ ކަންކަމަށް ސަމާލުކަން ނުދެވުން ފަދަ ކަންކަން ހިމެނެއެވެ.\nއެހެންކަމުން މިފަހަރު މި ކިޔައިދެނީ، ފޯނު ދިނުމަކާ ނުލައި ދަރިފުޅު ހަމައަކަށް އަޅުވާނެ ގޮތްތަކެވެ. މި ކަންކަމަކީ އެންމެ ތުއްތު އިރުން ފެށިގެން އާދަކުރަންޖެހޭ ކަންކަމެވެ. މާ ލަސްވެއްޖެ ނަމަ ދަރިފުޅާ ފޯނާ ދުރުނުކުރެވޭ ވަރަށް އެކުއްޖާ އެއަށް ދެވިހިފާނެއެވެ.\n1. ހަމަޖެހިގެން ހުރުން\nދަރިފުޅު ބޮޑާހާކާނަމަ އެންމެ ފުރަތަމަ ކަމަކަށް ބެލެނިވެރިޔާ ޖެހޭނީ ހަމަޖެހިލާށެވެ. ނޫންނަމަ އޭނާ ބޮޑާހާކާ ވަރަކަށް ތިބާ އެއަށް ރައްދުދޭނަމަ އެކަން ހުއްޓުމުގެ ބަދަލުގައި ދާނީ ގޯހަށެވެ. އެހެންކަމުން ތިބާ ހަމަޖެހިލާފައި އޭނާގެ ހަރަކާތްތަކަށް ބަލަން ހުރުމުން ބޮޑާހޭކުން ހުއްޓާލާފައި ތިބާ ދައްކާ ވާހަކަ އަޑުއެހުމުގެ ފުރުސަތު މާ ބޮޑެވެ.\n2. ގޭމެއް ކުޅުން\nފޯނުގެ ބަދަލުގައި، ބޯޑު ގޭމެއް ކުޅުމުން ދަރިފުޅަށް މާ ފައިދާ ކުރާނެއެވެ. އެގޮތުން ދަރިފުޅު ކަމަކާ ބޮޑާހާކާނަމަ ކުޅޭ އެއްޗެހި ނަގައިގެން އެ އެއްޗެހި ކުޅެން އައުމަށް ބުނެވިދާނެއެވެ. ކުޅެން ބުނުމުން އެކަމަށް ދެކޮޅު ހެދުމަކީ ކުޑަކުދިން ވަރަށް ނުކުރާނެ ކަމެކެވެ. އަދި ޙާއްސަކޮށް ތިބާ އޭނާއާއެކު ކުޅެން އުޅޭނަމަ އޭނާގެ ޝައުގުވެރިކަން މާ ބޮޑުވާނެއެވެ.\n3. ބޭނުންވާ ގޮތް އޮޅުންފިލުވުން\nދަރިފުޅު ބޮޑާހާކަނީ ފޯނު ނުދީގެން ކަމަށް ވާނަމަ، އެ ނޫން އެހެން ކަމެއް ކުރަން ބޭނުންތޯ އަހައި، އޭނާ ދެން ކުރަން ބޭނުންވާ ކަމަކަށް އެއްބަސްވާށެވެ. އެއީ ބޭރަށް ދިޔުން ނުވަތަ ކޮންމެވެސް އެއްޗެއް ކެއުން ކަމުގައި ވާނަމަ އެކަމެއް ކޮށްދޭށެވެ.\n4. ލަވައެއް ކިޔައިދިނުން\nމިއުޒިކްގެ އަޑަކީ ކުޑަކުދިންގެ ސަމާލުކަން ވަރަށް ފަސޭހައިން ދަމައިގަންނަ އެއްޗެކެވެ. އެހެންކަމުން ކުޑަދަރިފުޅު ރޯނަމަ، އޭނާއަށް އެންމެ ކަމުދާ ލަވަ ކިޔައިދޭށެވެ. އޭރުން ރޯން ހުރި ސަބަބު ހަނދާންނެތި، ލަވައަށް ސަމާލުކަން ދޭނެއެވެ.\nކަމަކާ ދެރަވެފައި ހުންނަ ވަގުތު މީހެއްގެ ގައިގައި ބައްދައިލުމަކީ ގިނަ މީހުންނަށް ލިބޭ ހިތްހަމަޖެހުމެކެވެ. ކުޑަކުދިންނަށް ވެސް މިކަން އޮތީ މިގޮތަށެވެ. ދަރިފުޅު ރޯނަމަ އޭނާގެ ގައިގައި ބައްދައިލާ، އޯގާތެރިކަމާއެކު ވާހަކަ ދައްކާށެވެ.\n10 4154


Baliveinthaa3Hafthaa Fahun Anehkaaves Baliveindhejje - Vaguthu\nއަންހެނަކު މި ވަނީ އޭނާގެ ބަނޑަށް ތިން ހަފްތާ ވެފައި ހުއްޓާ، އަނެއްކާވެސް ބަނޑުބޮޑުކަން އެނގިގެން ދިއުމުން ތަފާތު ތަޖުރިބާއެއް ކުރަން ޖެހިފައެވެ. އޭނާއަށް އެކަން ބޮޑުހައިރާން ކަމަކަށް ވެގެން ދިޔައިރު މިއީ މުޅި ދުނިޔެއަށް ބެލިނަމަވެސް ވަރަށް މަދުން ނޫނީ ނުވާ ކަމެކެވެ.\nރެބެއްކާ ރޮބާޓްސަން ނަމަކަށް ކިޔާ މި އަންހެން މީހާއަށް ލިބުނީ އެއްމާބަނޑު ދެކުދިންނެވެ. ތަަފާތަކީ އެއް ކުއްޖަކު ތިން ހަފްތާއަށް ހަގު ވުމެވެ. "އެއްމާބަނޑު" ނަމަވެސް ބަލާ ބެލުމުގައި ވެސް މިދެކުދިންގެ ތަފާތު ފެނެއެވެ.\nމިހާތަނަށް ރެކޯޑް ކުރެވިފައި ވަނީ މިފަދަ 13 ވަރަކަށް ވޭދަނަ ކަމަށް ވެއެވެ.\nއިނގިރޭސިވިލާތަށް ނިސްބަތްވާ ރެބެއްކާ އޭނާއަށް އެއްމާބަނޑު ދެ ކުދިން ލިބޭކަން އެނގުނީ މާ ފަހުންނެވެ. ފުރަތަމަ ސްކޭން ހެދިިއިރު ކޮވިޑް-19އާ ގުޅިގެން އެ ގައުމު ފުރަބަންދެެއް ނުކުރެއެވެ. އެއީ ފެބްރުއަރީ މަސް ތެރޭގައެވެ. އެއިރު އެކަން ނޭގުން ނަމަވެސް، ކޮވިޑް ފެނި ގައުމު ފުރަބަންދު ކުރި ފަހުން ހޮސްޕިޓަލަށް ސްކޭން ހަދަން ދިޔައިރު، އިތުރު ކުއްޖަކު އޮތްކަން އެނގުނެވެ.\nއެއިރު ހޮސްޕިޓަލަށް ހަޔާތުގެ ބައިވެރިޔާއެކު ދިޔަ ނަމަވެސް އޭނާ އެތެރެއަށް ވަންނަން ހުއްދަ ނުދިނެވެ.\n"އަހަރުމެންނަށް އެއިރު އެނގުނީ އިތުރު ކުއްޖަކަށް އަހަރެން ބަނޑުބޮޑުކަން" އޭނާ ކިޔައި ދިނެވެ.\nއޭނާ ވިހާފައި ވަނީ މިދިޔަ އަހަރުގެ ސެޕްޓެމްބަރު މަސް ތެރޭގައެވެ.\n"މިރާ" ނޫހާއި ވާހަކަދައްމުން ބުނީ، އޭނާ ބަނޑުބޮޑުއިރު، ޑޮކްޓަރުން އެއްމާބަނޑު ދެ ކުދިންގެ ތެރެއިން ކުޑަ ކުއްޖާގެ މައްސަލަތަކެއް ހުރިކަން ފާހަގަކުރި ކަމަށެެވެ.\nރެބެއްކާ ބުނީ، ސްކޭނުންވެސް އެއް ކުއްޖަކު ބޮޑުކަން އެނގުމުން ހައިރާން ވި ކަމަށެވެ. އެކަމަކު ދެ މީހުންގެ އުމުރުގައި ތިން ހަފްތާގެ ތަފާތެވެ.\n"އަހަރެންނަށް އެއްވެސް ވަރަަކަށް ފަހުމެއް ނުވި ސައިޒްގެ މިހާބޮޑު ތަފާތެއް އަންނަންވީ ސަބަބެއް".\nއޭނާ ބުނީ، ބާތް ރޯޔަލް ޔުނައިޓެޑް ހޮސްޕިޓަލްގެ ޓްވިން ސްޕެޝަލިޓުންނަށް ދައްކާ ބެލިއިރު، ހާމަވެގެން ގޮސްފައި ވަނީ އޭނާ ބަނޑުބޮޑުވެފައި ހުއްޓާ ބަނޑުބޮޑުވީ ކަމަށެވެ.\nއެދެ މީހުންނަށް އެކަން ވެގެން ދިޔައީ ބޮޑު ހައިރާންކަމަކަށެވެ. އަދި ގެއަށް ގޮސް އޭނާ ގޫގުލްވެސް ކުރިއެވެ.\nމިގޮތަށް އެއް ކުއްޖަކު ކުޑަކަމަށް ދައްކާތީ ޑޮކްޓަރުންވެސް އެކި ގޮތްގޮތަށް ވާހަކަދެއްކިއެވެ. އެގޮތުން އެ ކުއްޖާ ހެދިބޮޑުނުވަނީ ކަމަށްވެސް ބުންޏެވެ. އެހެންވެ ރެބެއްކާއަށް މާބަނޑުއިރު މާބޮޑު އުފަލެއް ނެތް ކަމަށް ބުންޏެވެ. އޭނާ ހުރީ ބިރުވެރި ކަމެއްގެ ތެރޭގައެވެ.\nމިގޮތަށް ދުވަސްތައް ހޭދަވަމުން ގޮސް، ސެޕްޓެމްބަރު މަސް ތެރޭގައި ޑޮކްޓަރުންނަށް ވަނީ ދެކުދިންގެ ފޫޅުގައި މައްސަލައެއް އުޅޭކަން ފާހަގަ ވެފައެވެ. އަދި ބަނޑަށް 33 ހަފްތާގައި އޮޕަރޭޝަން ކޮށްފައި ދެ ކުދިން ނަގަން ޖެހުނެވެ.\nސެޕްޓެމްބަރު 17 ވަނަ ދުވަހު މި ކުދިން އޮޕަރޭޝަން ކޮށްގެން ނެގިއިރު، ނޯއާގެ ބަރުދަނުގައި ހުރީ 1.8 ކިލޯ އެވެ. ރޮސަލޭގެ ބަރުދަނުގައި ހުރީ 0.9 ކިލޯ އެވެ.\nމި ކުދިން ވިހައިގެން ތިބީ ދެ ހޮސްޕިޓަލެއްގައެވެ. ގާތްގަނޑަށް ފުރަތަމަ ދެހަފްތާގައި ވަކިން އުޅެން ޖެހުނީ ހާއްސަފަރުވާ ދޭށެވެ. ދެ ކުދިންގެ މައިންބަފައިންވެސް އުޅެން ޖެހުނީ ދެ ސިޓީއެއްގެ ދެ ހޮސްޕިޓަލްގައެވެ. އެގޮތުން ރޮސަލޭއަށް ހާއްސަ ފަރުވާދިނުމަށް ފޮނުވާލީ ބްރިސްޓޯލްއަށެވެ. ނޯއާ އޮތީ ބާތު ހޮސްޕިޓަލްގައެވެ.\nދެ ހަފްތާ ފަހުން ކުޑަކުޑަ ރޮސަލޭ ވަނީ ބާތު ހޮސްޕިޓަލްގެ އެންއައިސީޔޫއަށް ގެނެސްފައެވެ. އަދި އޭނާގެ ބޭބެ ނޯއާ ކައިރީގައި ބއްވާފައެވެ.\nނޯއާ ތިން ހަފްތާ އާއި ތިން ދުވަސް ވަންދެން ހޮސްޕިޓަލްގެ ނިއޯނެޓަލް އިންޓަންސިވް ކެއާގައި އޮތްއިރު، ރޮސަލޭ 95 ދުވަސް ވަންދެން އެތަނުގައި އޮތެވެ.\nރެބެއްކާ އާއި ލޯބިވެރިޔާ އެ މީހުންގެ ރަހުމަތްތެރިންނާއި އާއިލާ ތެރޭގައި އެ ކުދިންގެ ވާހަކަދައްކާފައެއް ނުވެއެވެ. އެއީ އެ ކުދިންގެ ހާލަތު ރަނގަޅުވަންދެން އެކަން ސިއްރު ކުރީއެވެ. ނަމަވެސް މިހާރު އެންމެންނަށް ވަނީ އެ ކަން އެނގިފައެވެ. އަދި އެ ކުދިންގެ ހާލު ރަނގަޅު ކަމަށް ވެއެވެ.


MACL ge CEO, MD akah UK ge beyfulhaku ayyan koffi | Mihaaru\nއެމްއޭސީއެލްގެ ސީއީއޯ، އެމްޑީއަކަށް އިނގިރޭސި ވިލާތުގެ ބޭފުޅަކު ހަމަޖައްސައިފި\nއެމްއޭސީއެލްގެ އާ ސީއީއޯ އަދި އެމްޑީއަކަށް ހަމަޖެއްސީ ގޯޑަން އެންޑްރޫ ސްޓުއާޓް.\nގޯޑަން އެންޑްރޫ ސްޓުއާޓް އަކީ ޔޫރަޕް، މެދުއިރުމަތި، އުތުރު އެފްރިކާ، އޭޝިއާ، އުތުރު އެމެރިކާގައި އޭވިއޭޝަން އެންޑް ޓްރާންސްޕޯޓުގެ ދާއިރާގައި 30 އަހަރުގެ ތަޖުރިބާ ލިބިވަޑައިގެންފައިވާ ބޭފުޅެއް ކަމަށް އެމްއޭސީއެލް އިން ބުންޏެވެ. އޭގެ ތެރެއިން 20 އަހަރަށް ވުރެ ގިނަ ދުވަސް އޭނާ ހޭދަކުރެއްވީ އެގްޒެކެޓިވް އަދި ބޯޑު ފެންވަރުގެ މަގާމުތަމުގައި ކަމަށް އެ ކުންފުނިން ބުނެ އެވެ.\nވެލާނާ އިންޓަނޭޝަނަލް އެއާޕޯޓު ހިންގާ އެމްއޭސީއެލް އަށް ސީއީއޯ އަދި މެނޭޖިން ޑިރެކްޓަރެއް މި ހަމަޖެއްސީ ދުވަސްތަކަކަށް ފަހު އެވެ. އެންމެ ފަހުން އެ ކުންފުނީގެ އެމްޑީއަކަށް ހުންނެވި އާދިލް މޫސާ ނޮވެމްބަރު 2018 ގައި ވެރިކަން ބަދަލުކުވުމުން އިސްތިއުފާ ދެއްވުމާ އެކު، އެ ތަން ވަގުތީ ގޮތުން ހިންގަމުން ގެންދަވަނީ ޑެޕިއުޓީ ޗީފް އިންފޮމޭޝަން އޮފިސަރު މޫސާ ސޯލިހެވެ. އޭނާ އަކީ ރައީސް އިބްރާހިމް މުހައްމަދު ސޯލިހުގެ ބޮޑުބޭބޭފުޅެވެ.\nMACL ge managing director ge magaamun Adhil isthiufaa dhevvaifi\nއެމްއޭސީއެލްގެ ސީއީއޯގެ މަގާމުގައި އެންމެ ފަހުން ބޭފުޅަކު ހުންނެވީ އިންޑިއާގެ ޖީއެމްއާރުން އެއާޕޯޓު ހިންގި ދުވަސްވަރު އެވެ. އޭރުގެ ސީއީއޯ އަކީ އެންޑްރޫ ހެރިސަން އެވެ.\nދައުލަތުގެ ކުންފުނިތަކުގެ ތެރެއިން އެންމެ ފައިދާވާ އެއް ކުންފުނި، އެމްއޭސީއެލްގެ އާ ސީއީއޯ އަދި އެމްޑީ ގޯޑަން މަގާމާ ރަސްމީކޮށް ހަވާލުވެވަޑައިގަންނަވާނީ އަންނަ މަހު ކަމަށް އެމްއޭސީއެލް އިން ބުންޏެވެ. އެއީ ކޮވިޑް-19 އިން ރައްކާތެރިވުމަށް އަޅާފައިވާ ފިޔަވަޅުތަކަށް ފަހު، އަންނަ މަހުގެ 15 ގައި ރާއްޖޭގެ ބޯޑަރު އަލުން ހުޅުވުމާ އެކު އެވެ.\nއެމްއޭސީއެލް ވެލާނާ އިންޓަނޭޝަނަލް އެއާޕޯޓް އިގިރޭސިވިލާތް ދިވެހި ސަރުކާރު ގޯޑަން އެންޑްރޫ ސްޓުއާޓް (އެމްއޭސީއެލް)\n27 ކޮމެންޓް, 126 ރިއެކްޝަންސް\nމީ ރަނގަޅު ކަެއް.. ދިވެހިންނަށް އާ ކަންކަން ދަސްވާނީ ތަޖުރިބާހުރި މީހުންނާއެކު މަސައްކަތް ކޮށްގެން.. އެއާޕޯޓަކީ ބޮޑު ފައިދާއެއް ނެރެވޭނެ ތަނެއް ކަމާ އެކަން ކުރާނެ ގޮތް އެނގުނީ ޖީއެމްއާރުން އެކަންކުރީމަ.. ބެންކް އޮފް މޯލްޑިވްސް އަށްވެސް ވަނީ ހަމަ އެހެން... ރާއްޖޭގަ އޮތް އެންމެ ބޮޑު އެސެޓް ބަލަހައްޓަން، އެކްޓިވިސްޓެއްގެ ބަދަލުގައި އެކަމުގެ ބޮޑު ތަޖުރިބާކާރަކާ ހަވާލު ކުރިކަން އެއީ ރަނގަޅު ކަމެއް...\nކީއްކުރާނީ ޝަިއޚު އިލްޔާސް ވިދާޅުވިނޫންތަ މީ ޙަދީސްގައިވާފަދަ ވެރިޔެކޭ! ގައުުގެ ރައްޔިތުން ބާކީކޮށް ބޮނޑުމީހާގެ ރައްޓެހިން ގެނެސް ފުރާލަނީ؟ އެބުނާހެން އެކުންފުނި އެހިސާބަށް ދިޔައީކީ ތިބުނާ ބޭރުގެ ވެރިންތަކެއް ލައިގެނެއްނޫން! ދެން މިހާރު ކުއްލިޔަކަށް ބޭރުމީހަކު ލާންޖެހުނީ ހުރިހާ ދިނެހިންނަށް މަލާމާތްކޮށްފަ؟\nފާއިތުވި 40 ނުވަތަ 50 އަހަރުތެތޭ ތިޔަ ފެންވަރުފެ ތައުލީމީ ގާބިލް މީހުން އުފެއްދިފަނެތުން އެއީ ލަދުވެތިކަމެއް! ނިކަމެތިކަމެއް! އަޅުގަންޑުމެންގެ ވެރިންނަށް ތިއްބެވި ބޭފުޅުންގެ އިޙްލާސްތެރިކަމެއްނެތްކަމުގެ ފުރިހަމަ ދަލީލެއް!!!\nތަޖުރިބާ އަކީ ތައުލީމާ ތަފާތު އެއްޗެއް... ތަޖުރިބާ އެއް ނުލިބޭނެ ކިތަންމެ ކިޔެވިއަސް...\nއެ މީހާ ގެނެސްގެން ކުރާ ފައިދާއަށްވުރެ ބޮޑަށް ލާދީނީ ކަމެއް ގެ ހިޔަނި އެޅިއްޖެއްޔާ އަނެއްކާ މި ސަރުކާރުގެ ރިހޭ ފައި މައްޗަށް ފޮއި ، ގައުމުގެ މައި ދޮރާށި ހިންގަން ހަމަ އަރާއަރަހޯދޭ ކުއްޖަކު މިގައުމު ގެ ހަފޮޅުން އެތެރެއަކު ނެތީބާ؟ ބޭރުގައި ބަލަދު އަރާފައި ތިބި ބަޔަކު ތިބީ ތޯއްޗެއް ؟\nވިސްނާލާ ޖީއެމްއާރ އައިމާ.އެގުނީ އެއަރޕޯޓެއްހިންގާފައިދާނަގަން އޭގެކުރިޔަކުންނޭންގޭ. މިހާރު އެއީ ކުރީގެ2އެއަރޕޯޓް މާނައީ2ރަންވޭ، ޓަރމިނަލްބޮޑުކޮށްފި އެތައްކަމެއްކޮށްފި ކުރީގެ 3ގުނަ އޮޕަރޭޝަން ވަރުގަދަކުރަންޖިހޭ ކޮވިޑްގެ އުދަގޫ އެހާބޮޑު މިފަދަދަޑިވަޅެއްގައި ދުނިޔޭގެ ހަތަރުބިތުގެ ތަޖްރިބާކާރެއް ހުންގާނަށްލުމަކީ ފައިދާކުރާނެކަމެއް އަދި އެވަރުގެ މީހެއް ރާއްޖެއަކުނެތް. މިސާލު ބޭންކް އޮފް މޯލްޑިވްސްއަކީވެސް މިސަރަހައްދުގަވެސް ފާހަގަކުރެވޭބޭންކެއް.\nތަންކޮޅެއް ކުރީގަ އިނގިރޭސިން ގައުމުތައް ފުނޑަމުންދިޔަދުވަސްވަރު އިނގިރޭސިއަކު ލައިފިއޭ ބުނީމަ ވަރަށް މޮޅުކަމަކަށް ހަދައިގެން އުޅޭ، އެކަމަކު މިހާރު އިނގިރޭސިއެކޭ ސިންގަޅައެކޭ އެހާ އަޅައިގަތުމެއްނުހުރޭ.\nމީނާޔަށް ދޭނެ އަހަރަމެންގެ މީހެއްގެ2އަހަރު ދުވަހު މުސާރަ މަހަކުވެސް. މުސާރަ ހާމަކޮށްލިނަމަ. މި ސައްކު ނޫފެދޫނީސް އެއްނު\nމޫސަ ސޯލިހު ރައީސްގެ ބޮނޑް ބޭބެ. 65 އަހަރު ނުވާނެ.ދުވަހަކު\nމި މީހުން ކިޔަވާ ޔުނިވަރސިޓީތަކުން އަހަރެމެންވެސް ކިޔަވަނީ. މި މީހުންނާ އެއް ކްލާހެއްގައި ތިބެގެން ކިޔަވައިގެން މުޅި ކްލާހުން 1 ވަނަ ހޯދަނީ. ހަރުދަނާ ރަނގަޅު ވަޒީފާއަކަށް އަހަރެމެން ކަމަކު ނުދޭ. މިވަނީ ކީއްބާ؟\nއެފަދަ މާހައުލެއްގަ ތަޖްރިބަނުލިބެނީ މިސާލު ރަށުގައި ސައިކަލުދުއްވަން.ލައިސަންސްނަގާގެން މާލޭގައި ލައިސަންސްނަގައިގެން ދުއްވާމީހަކާއެއްވަރަކަށް ފަރިތައެ އްނުވާނެ ވަރަށް ބިރުވެސްގަންނާނެ ދުއްވަން މާލޭގައި އެގިލައްވާތޯ ހުޅުމާލެ ކާރު ޑުރައިވަރުންތިބޭ ބުރިޖަށްވުރެ މިކޮޅުގައި ދުއްވަން ނުކެރޭ އެއީ ހަމަ ޓެކްސީ ޑުރައިވަރުން\nއެ ކަމަކުވެސް މާދަން އެތާނގެ އޮޕަރޭޝަން ކޮލިޓީ ރިސާރޗެއް ހަދަން3މިލިއަން ޑޮލަރަށް އައުޓް ސޯސް ކުރާނީ\nމިފަހަރުވެސް "އެންޑްރޫ"އެއް. ކިހާ ވަރަކުން ދާނެބާ!


Ghaafilu Kamuge Nidhin Alhugandumen Heylan Nuveythoa? - Hukuru Khuthubaa ޣާފިލުކަމުގެ ނިދިން އަޅުގަނޑުމެން ހޭލަން ނުވޭތޯ؟ – ހުކުރު ޚުޠުބާ – Huvadhoo News Ghaafilu Kamuge Nidhin Alhugandumen Heylan Nuveythoa? - Hukuru Khuthubaa Huvadhoo News\nޣާފިލުކަމުގެ ނިދިން އަޅުގަނޑުމެން ހޭލަން ނުވޭތޯ؟ – ހުކުރު ޚުޠުބާ\nހއ. ހޯރަފަފުށީ މަސްޖިދުލް ޢިޚްލާސް - ފޮޓޯ: މިހާރު\nއަޅުގަނޑުމެންގެ ދިރިއުޅުމުން ފާއިތުވާ ކޮންމެ ދުވަހަކީ އަދި އަހަރަކީވެސް، އެހަރަރުތަކުގައި ނުވަތަ އެދުވަސްތަކުގައި އަޅުގަނޑުމެން ކޮށްފައިވާ ޢަމަލުތަކާއި މެދު، އަޅުގަނޑުމެންގެ މައްޗަށް ހެކިދޭ އަހަރެކެވެ. އެއީ އަޅުގަނޑުމެން އެންމެ ލޯބިވާ ފަރާތްތަކާއި ވަކިވެ، އަޅުގަނޑުމެންގެ އަޖަލާއި ގާތްކޮށްދޭ ދުވަހެކެވެ. އެކަނިމާއެކަނި ޤަބުރުގައި އޮންނަން ޖެހޭނެ ދުވަސް ގާތްވަމުންދާ ކަމުގެ ނިޝާނެއް ކަމުގައި ޚުޠުބާގައި ބެފައިވެއެވެ.\nއާންމު ގޮތެއްގައި އިންސާނަކު މިދުނިޔޭގައި އެވްރެޖްކޮށް ދިރިއުޅެވެނީ 60 ނުވަތަ 70 ވަރަކަށް އަހަރުއެވެ. އަދި އެއަށްފަހު މިދުނިޔެއާއި އަލްވަދާޢު ކިޔަންޖެހެއެވެ. އުމުރުގެ ދުވަސްތައް ހެޔޮގުތުގައި މިދުނިޔެމަތީގައި ހޭދަކޮށްފި ކޮންމެ އިންސާނަކަށް ސުވަރުގޭގެ ދާއިމީ ނިޢުމަތް ލިބިގެން ދެއެވެ. ނަމަވެސް ﷲ ޙަރާމް ކުރައްވާފައިވާ ކަންތައްތައް ކުރުމުގައި ޢުމުރު ހޭދަކޮށްފި މީހަކީ ﷲގެ ކޯފާއާއި، އަޛާބަށް ހުށަހެޅިގެންދާނެ މީހެކެވެ. މި ދުނިޔޭގައި ކުޅަ ޢަމަލެއް އަހަރަމެންނާއި ބައްދަލުކުރާނެކަމީ، ޝައްކެއްވެސް އޮތް ކަމެއް ނޫނެވެ.\nފުރިހަމަ މުސްލިމަކަށް މީހާ ވަނީ އާޚިރަތް ދުވަހަށް އީމާންވުމުންނާއި ފޮތްތަކަށް އީމާންވުމުން ކަމަށް ޚުޠުބާގައި ބުނެވިފައިވެއެވެ. ހަމައެކަނި ﷲގެ އެއްކައުވަންތަކަމަށް އީމާންވުމުން ނުފުދޭކަމަށް ޚުޠުބާގައި ބުނެއެވެ. އާޚިރަތް ދުވަހު ހުރިހާ މަޚްލޫޤާތުތައް މަޙްޝަރު ކުރެވޭނެކަމާއި، ހިސާބު ބެއްލެވޭނެކަން ވެސް ޤަބޫލުކުރަންޖެހެއެވެ. އަދިއެދުވަހަކީ، މުދަލަކުން އަދި ދަރިޔަކުން ވެސް މަންފާ ކުރާނެ ދުވަހެއް ނޫންކަމުގައި ޚުޠުބާގައި ބުނެވިގެން ވެއެވެ.\nއިސްވެދިޔަ އުއްމަތްތަކުން ޢިބްރަތް ޙާޞިލު ކުރުމަށް މާތްﷲ ވަނީ މިއުއްމަތުގެ މީހުންނަށް އިރުޝާދު ދެއްވާފައެވެ. އެޤައުމުތަކުގެ މީސްތަކުންގެ އީމާންކަން ބަލިކަށިވެ އެބައިމީހުންގެ ހިތްތަކުގައި ﷲ ތަޢާލާއަށް އޮތް ބިރުވެރިކަން ފިލައިގޮސް އެކަލާނގެއަށް އުރެދުމުގެ ސަބަބުން ކުޑަ ވަގުތުކޮޅެއްގެ ތެރޭގައި މާތްﷲ އެމީހުންގެ ޙާލަތު ބަދަލު ކުރެއްވިއެވެ. ނަތީއްޖާއަކަށް ވެގެން ގޮސްފައިވަނީ، އެނިއުމަތްތަކުން އެބައިމީހުން މަޙްރޫމްވެއެވެ. އަދި ބަލިމަޑުކަމާއި މުޞީބާތްތައް އެމީހުންނަށް ކުރިމަތިވެ އެބައިމީހުން ހަލާކުވެގެން ނެތިދިޔައެވެ. ސަބަބަކީ ﷲ ދެއްވި ނިޢުމަތްތަކަށް ޝުކުރުވެރި ނުވުމެވެ.\nޤައުމެއްގައި ނުވަތަ މުޖުތަމަޢެއްގައި މުންކަރާތްތައް ހިނގަމުންދާނަމަ، އެކަން ހުއްޓުވުމަށް މަސައްކަތް ކުރަންޖެހެއެވެ. އެތަނެއްގައި މުންކަރާތްތައް މަނާނުކުރެވޭނަމަ، އެއީވެސް ﷲގެ ކޯފާ އެބައެއްގެ މައްޗަށް އައުން ގާތްވެގެންވާ ކަމެއްކަމުގައި ޚުޠުބާގައި ބުނެވިފައިވެއެވެ.\nއާޚިރަތަށްވުރެ ދުނިޔޭގެ އެދުންވެރިކަން އިސްކޮށް ދުނިޔަވީ ކަންތައްތަކުގައި، އެއްބަޔަކު އަނެއްބަޔަކަށްވުރެ ކުރިއަރައި ދިއުމަށް މަސައްކަތްކޮށް، އެކަމުގައި ހައްދުފަހަނައަޅާ ދިއުމަކީ ޤައުމުތައް ހަލާކުވުމަށް މެދުވެރިވާ ސަބަބެއް ކަމުގައި ކީރިތި ރަސޫލާގެ ހަދީޘްފުޅުން އެނގޭ ކަމުގައި ޚުޠުބާގައި ބަޔާންކޮށްފައި ވެއެވެ.\nޚުޠުބާގައި ބަޔާންކޮށްފައިވާ ގޮތުގައި، ﷲ ހަނދުމަކުރުމުން އެއްކިބާވެ، ﷲގެ ކުޅަދުންވަންތަކަމާއި، އެކަލާނގެ މަޚްލޫގާތުތަކާއި، މެދު ނުވިސްނައި ހިތު ހުރި ގޮތަކަށް އުޅޭ މީހުންގެ މިސާލު މާތްﷲ ޖައްސަވާފައި ވަނީ، ނަޢަމްސޫފި ފަދަ ތަކެތީގެ މިސާލުންނެވެ. ﷲ ވަޙީކުރައްވާފައިވާ ބަސްފުޅެއްގެ މާނައިގައި ވަނީ، “އެހިތްތަކުން (ހައްޤުގޮތް) ނުވިސްނޭ ހިތްތަކެއް އެއުރެންނަށް ވެއެވެ، އަދު އެ ލޯތަކަށް (ޙައްޤު މަގު) ނުދެކޭ ނުވަތަ ނުފެންނަ ލޯތަކެއް އެއުރެންނަށް ވެއެވެ. އަދި އެ ކަންފަތްތަކުން (ޙައްޤު އަޑު) ނާހާ ކަންފަތްތަކެއްވެސް އެއުރެންނަށް ވެއެވެ. އެއުރެން ގެރިބަކަރި ޖަމަލު ފަދައެވެ. އަދި ކިއެއްތަ! އެތަކެއްޗަށް ވުރެވެސް އެއުރެން މަގުފުރދުން ބޮޑެވެ. އެއުރެންނަކީ ހަމަ ޣާފިލުވެގެންވާ ބަޔެކެވެ.”\nޣައިރުމުސްލިމުންގެ ޝިއާރުތައް ފާޅުކޮށް، އެބައިމީހުންގެ ޢީދުތަކުގައި ބައިވެރިވުމަކީ، މުސްލިމުންނަށް ހުއްދަވެގެންވާ ކަމެއް ނޫންކަމުގައި ޚުޠުބާގައި ބެނިވިފައި ވެއެވެ. އެއީ، އެބައިމީހުންގެ ކުފުރާއި، ޝިރުކުގެ ޝިއާރުތައް ފާޅުކޮށް، އެފަދަ ޢަމަލުތައް ހިންގުމަށް ވާގިވެރިވެ އެހީތެރިވުމުގެ ތެރެއިންވާ ކަންކަން ކަމުގައި ޚުޠުބަގއި ބުނެވިފައި ވެއެވެ.\nކަންކަމާމެދު ވިސްނައި ފިކުރުކުރާ ބަޔަކު ކަމުގައި ވުމަށާއި، ޢުމުރުގެ ދުވަސްތައް ހެޔޮގޮތުގައި ހޭދަކުރުމަށް އަޒުމް ކަނޑައަޅައި، ދެދުނިޔޭގެ ނަޞީބު ލިބެނިވި ބައެއްކަމުގައި ލެއްވުން އެދި ﷲގެ ހަޟްރަތަށް ގިނގިނައިން ދުޢާ ދެންނެވުމަށް ޚުޠުބާގައި ގޮވާލާފައި ވެއެވެ. އުމުރުގައި ބާކީއޮތް ދުވަސްތަކަކީ ފައިދާ ކުރަނިވި، ޞާލިޙު ޢަމަތައް ކުރުމުގައި ދެމިތިބޭ ދުވަސްތަކެއް ކަމުގައި ހެދުމަށް މަސައްކަތް ކުރުމަށް ޚުޠުބާގައި ބުނެވިފައި ވެއެވެ. ހެޔޮ ޢަމަލަކުން މެނުވީ ޢާޚިރަތުގައި އަޅުގަނޑުމެންނަށް ފައިދާއެއް ނުކުރާނެކަމުގައި ހުޠުބާގައި ބަޔާންކޮށްފައި ވެއެވެ.


June mahuge green tax: 3.9 million rufiyaa\nޖޫން މަހުގެ ގްރީން ޓެކުހަށް ލިބުނީ 3.9 މިލިއަން ރުފިޔާ\nރާއްޖޭގެ ރަށެއްގެ ފަޅު ތެރޭގައި ސަފާރީތަކެއް އަޅާފައި: ސަފާރީތަކުން ލިބޭ ގްރީން ޓެކްސް ވަނީ މަދުވެފައި -- ފޮޓޯ: އަވަސް\nމިދިޔަ ޖޫން މަހުގެ ގްރީން ޓެކުހުގެ ގޮތުގައި ދައުލަތަށް ލިބިފައި ވަނީ އެންމެ 3.9 މިލިއަން ރުފިޔާ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓްރީން އާއްމުކުރި "ގްރީން ފަންޑު" ގެ ރިޕޯޓް ދައްކާ ގޮތުގައި ކޮވިޑް-19 އާ ގުޅިގެން ޓޫރިޒަމް ހީނަރުވުމުގެ ސަބަބުން ގްރީން ޓެކުހުގެ އާމްދަނީ ވަނީ ބޮޑުތަނުން ދަށްވެފަ އެވެ. ޖޫން މަހު ގްރީން ޓެކުހުގެ ގޮތުގައި ލިބިފައިވަނީ 3.9 މިލިއަން ރުފިޔާ އެވެ. ނަމަވެސް މިދިޔަ އަހަރު 56 މިލިއަން ރުފިޔާ ލިބިފައިވެ އެވެ.\nފިނޭންސުގެ މި ރިޕޯޓް ދައްކާ ޖޫން މަހު ގްރީން ޓެކްސް އެންމެ ގިނައިން ލިބުނީ މާލެ އަތޮޅުގެ ޓޫރިޒަމް ހިދުމަތްދޭ ތަންތަނުންނެވެ. މާލެ އަތޮޅުގެ ގެސްޓްހައުސް ތަކާއި ސަފާރީ އަދި ހޮޓާތަކުން ޖުމްލަ 1.7 މިލިއަން ރުފިޔާ ލިބިފައިވެ އެވެ. ގެސްޓްހައުސް ތަކުން 143,398.32ރ. ލިބިފައިވެ އެވެ. ރިސޯޓްތަކުން 1.5 މިލިއަން ރުފިޔާ ލިބުނުއިރު، ހޮޓާތަކުން ގްރީން ޓެކުހުގެ ގޮތުގައި އެއްވެސް ފައިސާއެއް ލިބިފައެއް ނުވެ އެވެ.\nގްރީން ޓެކްސް ރިޕޯޓް ދައްކާ ގޮތުގައި ހއ. އަތޮޅާއި ސ. އަތޮޅުން ތ. އަތޮޅާއި ލ. އަތޮޅު އަދި ގއ. އަދި ފުވައްމުލަކުން ގްރީން ޓެކްސް ނުލިބެ އެވެ. އަދި ރާއްޖޭގެ ސަފާރީތަކުން ގްރީން ޓެކުހުގެ ގޮތުގައި ލިބުނީ 195,953.16ރ. އެވެ.\nފިނޭންސް މިނިސްޓްރީން ބުނި ގޮތުގައި މި މުއްދަތުގައި 41 މިލިއަން ރުފިޔާ ވަނީ ހޭދަކޮށްފަ އެވެ. މިހާތަނަށް މި ފަންޑުން 148 މިލިއަން ރުފިޔާ ވަނީ ހޭދަވެފަ އެވެ. ގްރީން ފަންޑުގައި ބެލެންސުގައި 918 މިލިއަން ރުފިޔާ ހުރި ކަމަށް ދަށްކަ އެވެ.\nގްރީން ފަންޑުން 584 މިލިއަން ރުފިޔާ ހޭދަކޮށްފި


Imthihaanugai Innairu Fen Boanama Marks Ithuruvaakan Ingeytha? - TrendingRED\n29 ސެޕްޓެމްބަރ 2017 - 15:00\nއިމްތިހާނަށް ތައްޔާރުވުމަށް ދަރިވަރުން އެތައް މަސައްކަތެއްކުރެއެވެ. އެތައް ވަގުތެއް ފިލާވަޅު ހެދުމާއި ފޮތްކިޔުމުގައި ހޭދަ ކުރެއެވެ. ނަމަވެސް ކުރެވޭ ކުޑަ ކަމެއްގެ ސަބަބުން އިމްތިހާނުގެ ނަތީޖާއަށް ބަދަލުއައިސް ދާނެއެވެ. ފެން ބުއިމަކީ ސިކުނޑީގެ މަސައްކަތަށް ވަރަށް މުހިއްމު ކަމެކެވެ. އަދި ނާރުތައް ހަމަޖެހި ސުވާލުތަކަށް ދޭ ސަމާލުކަން އިތުރުކޮށްދޭ ކަމެކެވެ. ކުރެވުނު ދިރާސާއަކުން ދައްކާ ގޮތުގައި އިމްތިހާނު ހޯލްގައި އިންނައިރު ފެންބޯ ކުދިންގެ މާކްސް ފެން ނުބޯ ކުދިންނަށްވުރެ އެވްރެޖްކޮށް %5 އިތުރެވެ.\nސަބަބަކަށް ވަނީ ފެން މަދުވުމުން ސިކުނޑީގެ މަސައްކަތަށް ހުރަސް އެޅޭތީއެވެ. އިންސާނާގެ %65 އަކީ ފެނެވެ. އެ މަދު ވާކަމުގައި ވާނަމަ ހަށިގަނޑުގެ އެތައް މަސައްކަތަކަށް އަސަރުކުރެއެވެ. އެހެންކަމުން މިދިޔަ ޓެސްޓުގައި ލިބުނީ "ބީ" އެއްކަމުގައި ވާނަމަ އަދި ފެންފުޅި ގެންދަން ހަނދާން ނުވިނަމަ ދެން އަންނަ ޓެސްޓަކުން "އޭ" ހޯދަން ފެންފުޅި ގެންދަން ހަނދާންކުރާށެވެ. ނަމަވެސް ނުކިޔަވާ އިމްތިހާނުގައި އިށީނދެ އިދެގެން ހުސް ފެން ބޮއިގެން "އޭ" ހޯދަން މަސައްކަތް ނުކުރުން ބުއްދިވެރިއެވެ.\nނަދާ | 19 އޮކްޓޯބަރ 2017 - 17:10\nއަސްލު މިއީ ދޯވާގޮތަކީ.


އެކަޑަމިކް ސެކްޝަން، ދ. ބަނޑިދޫ ސްކޫލް\n- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n1- ހެލްތު ރޫމަށް ގެނެވޭ ދަރިވަރުންނަށް އެހީތެރިވުމާއި ފަރުވާދިނުމުގައި އަވަސް ޚިދުމަތް ފޯރުކޮށްދިނުން.\n2- ދަރިވަރުންގެ ޞިއްޙީ ހޭލުންތެރިކަމަށްޓަކައި ސްކޫލާ ގުޅިގެން ތަފާތު ޕްރޮގްރާމްތައް ރާވައިގެން، އެ ޕްރޮގްރާމުތައް ކުރިއަށް ގެންދިއުން.\n3- ހެލްތު ރޫމުގައި ދަރިވަރުންނަށް ފުރަތަމަ އެހީދިނުމަށް އާންމުކޮށް ބޭނުންކުރާ ހުރިހާ ސާމާނެއް ހަމައަށް ގެނައުން.\n4- ޞިއްޙީ ކަންކަމާބެހޭ ދުވަސްތައް ފާހަގަކުރުމުގައި ޚިޔާލުދީ އެހީތެރިވުން.\n5- ޓާރމަކު އެއްފަހަރު، ކުދިންގެ އިސްކޮޅާއި ބަރުދަން ބަލައި، އެ ރެކޯޑުތައް ބެލެހެއްޓުން.\n6- ކުދިންގެ މެދުގައި ޞިއްޙީ ހޭލުންތެރިކަން އިތުރުކުރުމަށް ހަރަކާތްތައް ހިންގުމާއި، ކުދިންނަށް މަޢުލޫމާތުދިނުން.\n7- ހެލްތު ރޫމުގެ އެނދުފޮތިތަކާއި ބާލީހު އުރަތައް، މަދުވެގެން ހަފުތާއަކު3ފަހަރު ބަދަލުކުރުން.\n8- ހެލްތުރޫމުގެ އިންވެންޓްރީއާއި ސްޓޮކް ބެލެހެއްޓުން.\n9- ފަސްޓްއެއިޑް ފޮށީގައި އަބަދުވެސް ތަކެތި ހަމަޔަށް ބެހެއްޓުން.\n10- ސްކޫލްތެރޭގެ ސާފުތާހިރުކަމަށް ޚާއްޞަ ސަމާލުކަމެއް ދިނުން.\n11- ދަރިވަރުންނަށާއި، ސްޓާފުންނަށާއި، ބެލެނިވެރިންނަށް އަމާޒުކޮށްގެން ޞިއްޙީ ޕްރޮގުރާމްތައް ރާވައި ހިންގުން.\n12- ދަރިވަރުންގެ ހެލްތު ޗެކަޕް ޕްރޮގުރާމާއި، ހެލްތު ސްކުރީނިންގ ޕްރޮގްރާމް ރާވައި ހިންގުން.\n13- ހެލްތު ރޫމް ބެލެހެއްޓުން.\n14- ހެލްތު ރޫމުން ފަސްޓްއެއިޑް ލިބޭނެ އިންތިޒާމް ހަމަޖެއްސުން.\n15- ސްކޫލުގެ އިމާރާތާއި ގޯތިތެރެއާއި ފާޚާނާތަކުގެ ސާފުތާހިރުކަން ދުވަހުން ދުވަހަށް ޗެކްކުރުން.\n16- ޞިއްޙީ މައްސަލަތައް ހުންނަ ދަރިވަރުންގެ ބެލެނިވެރިންނާއި ބައްދަލުކޮށް އެހީތެރިވެދިނުން.\n17- ދަރިވަރުންނަށް ޞިއްޙީ މަޢުލޫމާތު ފޯރުކޮށްދިނުން.\n18- ކުރިއަށް އޮތް އަހަރު ސްކޫލް ހެލްތު ޕްރޮގްރާމާއި ރިސްކް އެސިސްމަންޓް ހިންގާނެގޮތުގެ ތާވަލް ތައްޔާރުކޮށް އެޑިޔުކޭޝަން މިނިސްޓްރީއަށް ފޮނުވުން.\n19- އިސްވެދިޔަ ކަންތައްތަކުގެ އިތުރަށް، ޚާއްޞަގޮތެއްގައި ހަވާލުކުރެވޭ، އާންމުގޮތެއްގައި ދިމާނުވާޒާތުގެ ބޮޑެތި މަސައްކަތްތަކުގައްޔާއި، ކުއްލިގޮތެއްގައި ހަވާލުކުރެވޭ އަވަސް ކަންތައްތަކުގައި، ވެރިން އަންގަވާގޮތުގެމަތިން، ފަރުވާތެރިކަމާއެކު ބަރާބަރަށް ޢަމަލުކުރުން.


MTCC rayyithunge dhareen: Bahppage jumulain hiyfalhaigen dhiya anhen dharifulhuge badhaluvi hayaai - One Online\nއެމްޓީސީސީ ރައްޔިތުންގެ ދަރީން: ބައްޕަގެ ޖުމުލައިން ހިތްފަޅައިގެން ދިޔަ އަންހެން ދަރިފުޅުގެ ބަދަލުވި ހަޔާތް\nއެމްޓީސީސީން އާންމުކުރި "ރައްޔިތުންގެ ދަރިން"ގެ މަންޒަރެއް---\nއަންހެނަކަށްވުމުން ތަފާތުކުރުން ގެންގުޅުމަކީ ޒަމާނުއްސުރެ ދިވެހިންގެ ތެރޭގައި އޮތް ވަރަށް ނާތަހުޒީބީ އާދައެކެވެ. އަންހެނެއްވިއްޔާ ވަޒީފާއެއް ހޯދަން އެހާ އުނދަގުލީ ޔޯލައެވެ. ވަޒީފާއެއް ލިބުނަސް ލިބެނީ އެންމެ އާދައިގެ މުސާރައެއް ލިބޭ ދަށު ފެންވަރުގެ ވަޒީފާއެކެވެ. ކުރާން ޖެހޭނީ ވަކި ކަހަލަ ކަންތައްތަކެކެވެ. ވަކި ކަހަލަ ވަޒީފާއެއް ނޫނީ އަދާކޮށްގެން ނުވާނެ އެވެ. މި ފަދަ ވިސްނުންތައް އަދިވެސް ދިވެހީންގެ ތެރޭގައި ވަކި ހިއްޕާފައިވާ މިންވަރު ކުޑައެއް ނޫނެވެ. އެކަމަކު މިއީ އަންހެނުންނަށް ހައްގު މިންވަރުތޯއޭ ހިތަށް އަރާ ފަހަރު މަދެއް ނޫނެވެ.\nއަންހެނުންނަށް ވެސް ފިރިހެނުންނެކޭ އެއްފަދައިން ވަޒީފާތައް އަދާކުރެވިދާނެއެވެ. އަންހެނަކަށް ވީތީ ވަކި މަސައްކަތެއް ނުކުރެވޭނެއޭ ބުނުމަކީ ބުނެލަން ފަސޭހަ ނަމަވެސް ވިސްނައިފިނަމަ ޒަމީރު އެއްބަސްވާ ކަމަކަށް ނުވާނެއެވެ. އެހެނީ ހިތްމަތާއި މިންނަތާއެކު ކުރިމަތިލައިފި ނަމަ ކޮންމެ ވަޒީފާއަކީވެސް އަންހެނުންނަށް އަދާކުރެވޭނެ ވަޒީފާއަކަށްވާތީ އެވެ. އެއީ ކަނޑު ބޯޓެއްގެ ކައްޕި ކަމުން ފެށިގެން ރާނާ ސިމެންތި ޖެހުން ކަމަށްވިޔަސް ވެހެވެ.\nއަންހުންނަށްވެސް ކޮންމެ މަސައްކަތެއް ކުރެވިދާނެކަން ހެއްކާއެކު މިފަހަރު ސާބިތުކޮށްދިނީ އެމްޓީސީސީން އާންމުންނަށް ދޫކޮށްލާފައިވާ "ރައްޔިތުންގެ ދަރިން" ވީޑިއޯ އިންނެވެ. ގާތްގަނޑަކަށް ނުވަ މިނެޓުގެ އެ ވީޑިއޯއިން ދައްކުވައިދެނީ އަންހެނަކަށްވީތީ ވަކި މަސައްކަތެއް ކުރުމުން އެކަހެރިވާން ނުޖެހޭނެ ކަމެކެވެ. ވަކި މަސައްކަތެއް ކުރުމުން ބާކީވާން ނުޖެހޭ ކަމެކެވެ. އަންހެނުންނަށްވެސް އާއިލާއެއްގެ ޒިންމާ އުފުލައި، ރަނގަޅު މުސާރައެއް ލިބޭނެ ވަޒީފާއެއް އަދާކުރެވިދާނެކަން އެ ވީޑިއޯއިން ދައްކުވައިދެއެވެ.\nފޭސްބުކް މެދުވެރިކޮށްވެސް 36،000 ވުރެ ގިނަ ވިއުސް ލިބިފައިވާ އެ ވީޑިއޯގައި ލީޑު ރޯލުން ފެނިގެންދަނީ ފިލްމީ ދާއިރާގައި ކުރިއަރަމުން އަންނަ ޒުވާން ފަންނާނު ވާޝިޔާ މުހައްމަދު (ޝިޔާ)އެވެ. އެ ވީޑިއޯގައި ދެން ފެނިގެންދަނީ ޝިޔާގެ ކޮއްކޮއާއި މައިންބަފައިންގެ ރޯލު އަދާ ކުރާ މީހުންނެވެ.\nކާރޫބާރޫ ބޮޑު މާލޭގެ އެންމެ އާދައިގެ ގެއެއްގެ ފެންޑާގައި އާއިލާގެ ހުރިހާ މެންބަރުން ތިބީ ހާސްކަން މަތީގައެވެ. ފަހާ ފޮށިން ކޮންމެވެސް އެއްޗެއް ފަހަން އިނދެގައި މަންމަ ބުނެއެވެ.... "ޖެހިގެން ހުރި ގޭ އިބްރާހިމްވެސް ހުރީ ގޭގައި، އޭނަވެސް އުޅެނީ ވަޒީފާ ގެއްލިގެން"، އަނބިމީހާގެ އެ ޖުމުލައާއެކު "ތިމަންނާ މި ވިސްނަނީ ރޯދައަށް ގޭގެ ހަރަދުބަރަދު ބަލަހައްޓާނެ ގޮތަކާ މެދު ކަމަށް ބުނެ" ފިރިމީހާ އޭނާގެ އިހުސާސްތައް ބަންޑުންކޮށްލަ އެވެ. ވާޝިޔާ އާއި އޭނާގެ ކޮއްކޮވެސް ތިބީ ހާސްކަން މަތީގައެވެ. އެ ހާސްކަން މަތީގައި އެންމެން ތިއްބާ ފިރިހެން ދަރިފުޅު، އޭނާ ވަޒީފާއެއް ހޯދަން މަސައްކަތް ކުރާ ކަމަށާއި އަދި ދޮންތަ (ވާޝިޔާ) ވެސް ވަޒީފާއެއް ހޯދާނެ ކަމަށް ބުނެއެވެ. އެހެން ބުނުމުން އެކުދިންގެ ބައްޕަ ބުނެލާ ޖުމުލައިން އަންހެން ދަރިފުޅު ވާޝިޔާ ގެ ހިތް ފަޅައިގެންދެ އެވެ. އަންހެން ކުއްޖަކަށް ލިބޭނީ ކައުންޓަރުގައި އިންނަ، ކުޑަ މުސާރައެއް ލިބޭ ފަޒީފާއެއް ކަމަށް ބައްޕަ ބުނާ އެ ޖުމުލައި އަޑު އިވޭ ހިސާބަކީ މުޅި ހާލަތު ބަދަލުވުމުގެ އަސްލު ފެށޭ ހިސާބެވެ.\nފުރާނަފަދަ ލޯބިވާ ބައްޕަ އެހެން ބުނުމުން ވާޝިޔާގެ މޫނުމަތީގެ ކުލަވަރު ބަދަލުވެ އެވެ. މާޔޫސްކަމާއި މޮޅިވެރިކަމުން އޭނާގެ މޫނު ފުރާލައެވެ. ބައްޕަގެ އެ ޖުމުލައިން ހިތަށް ކުރި އަސަރެއްގެ ބޮޑުކަމުން ފެންކަޅިވެފައި އިން ވާޝިޔާއަށް އެވަގުތު ބައްޕަ ފެންނަ ހިސާބުގައި އިންނަން ވެސް އުނދަގޫވެއެވެ. އެހެންވެ، ވާޝިޔާ ދިޔައީ އޭނާގެ ކޮޓަރިއަށެވެ. ކޮޓަރިއަށް ވަމުނަށް ފަހު އެނދުގެ އެއްކައިރީގައި އިށީނދެ އިނދެ ވާޝިޔާ އޭނާގެ ފޯނު ހުޅުވާލައި ފޭސްބުކަށް ވަދެލިއެވެ. އެ ހިނދު ވާޝިޔާއަށް ފެނުނީ އެމްޓީސީސީ ދިވެހިންނަށް 250 ވަޒީފާ ހުޅުވާލައިފައިވާ ކަމުގެ ހަބަރެކެވެ. އެ ހަބަރު ކިޔަމުންދިޔަ ވަރަކަށް ވާޝިޔާގެ މޯޅިވެފައި ހުރި މޫނު ފޮޅިގެން ދިޔައެވެ. އުފާވެރިކަމުގެ ކުލަވަރުންނެވެ.\nރޯދައަށް ގޭގެ ހަރަދުތައް ކުރަން ޖެހޭނެ ގޮތެއް ހޯދަން ޖެހުމާއި އަންހެން ކުދިންނަށްވެސް ކަންކަން ކުރެވޭނެކަން ދައްކުވައިދިނުމުގެ ވަރުގަދަ އަޒުމުގައި ވާޝިޔާ ތެދުވެ ވަޒީފާއަށް ކުރިމަތިލައެވެ. ވީޑިއޯއިން ދެން ފެނިގެންދަނީ އޭނާ އިންޓަވިއުގައި އިންނަ މަންޒަރެވެ. އިންޓަވިއުކުރަން ތިބި މީހުންގެ ސުވާލަކަށް ފަހު ސުވާލެއް ވާޝިޔާއާ އަމާޒު ކުރަމުން ގޮސް ވަޒީފާއަށް ކުރިމަތިލީ ކީއްވެތޯ އެހުމުން ވާޝިޔާ ބުނަނީ ޖޯޝުން ފުރިފައިވާ ޖުމުލައެކެވެ. ކައުންޓަރެއްގެ ފަހަތުގައި އިންނަން ނުޖެހޭ ނަމަ އޭނާއަށް އެންމެ ރަނގަޅު ކަމަށެވެ.\nވީޑިއޯގެ މިހާ ހިސާބަށް ދިޔައިރު، ދެން ވާން އުޅޭ ގޮތަކާ މެދު ހިތާހިތާ ސުވާލުވެސް ކޮށްލެވެއެވެ.\nދެން ފެންނަނީ ވީޑިއޯ ބެލި ކޮންމެ އަންހެން ދަރިއަކަށްވެސް އިބުރަތަކަށް ވާނެ ފަދަ މަންޒަރުތަކެވެ. އެންމެ ފުރަތަމަ ދައްކުވައިދެނީ ވާޝިޔާ އެމްޓީސީސީ ފެރީގައި މަސައްކަތް ކުރާ މަންޒަރެވެ. ވިލިމާލެ އާއި މާލެއާ ދެމެދު ދުއްވާ ފެރީގައި އޭނާ އެކި ފަރާތްތަކަށް އެހީތެރިވެ ނަމޫނާ ދައްކައެވެ. ދޯނި ލަފާފުރުމުގެ ހުރިހާ ކަންކަން ފަޅުވެރިއެއްގެ ހައިސިއްޔަތުން ވާޝިޔާ ކުރީ ފަރިތަކަމާއެކުގައެވެ.\nވާޝިޔާ އެމްޓީސީސީ ފެރީގައި ---\nއެ މަންޒަރަށް ފަހު ދެން ފެންނަނީ ވާޝިޔާ އެމްޓީސީސީ ބަހުގައި މަސައްކަތް ކުރާ ތަނެވެ. ޓިކެޓު ކެނޑުމާއި އެނޫންވެސް ކަންކަމުގައި ވާޝިޔާ އުޅޭ މަންޒަރު ދައްކުވައިދެއެވެ. އެއަށް ފަހު ދެން ފެނިގެންދަނީ މުޅިން ތަފާތު މަންޒަރެކެވެ. ރާއްޖޭގެ އެންމެ ބޮޑު ބޯޑުޔާޑު، އެމްޓީސީސީ ބޯޑުޔާޑުގައި ވާޝިޔާ މަސައްކަތް ކުރާ މަންޒަރެވެ. އެންމެ އާދައިގެ މަސައްކަތްތަކުން ފެށިގެން އެންމެ ކަވި މަސައްކަތްތައްވެސް ވާޝިޔާ ކުރާ މަންޒަރު ފެނިގެންދެއެވެ. އެގޮތުން ކަނޑު އަޑީގެ ވެލްޑިން ކޯހެއްގައި ބައިވެރިވެ، ކަނޑު އަޑީގައި ވެލްޑިން ކުރާ މަންޒަރުވެސް ދައްކުވައިދެއެވެ. އެއީ އެފަދަ ދާއިރާއަކުން ކުރިއަށް ދާން ބޭނުންވެފައި ހުރި އަންހެން ކުއްޖަކަށް ނަމޫނާ މަންޒަރުތަކެކެވެ.\nއެއަށް ފަހު ވާޝިޔާ ދެން ފެނިގެންދަނީ އެމްޓީސީސީގެ ބިން ހިއްކުމާއި ބަނދަރު ހެދުމުގެ މަސައްކަތް ތަކުގައި ޝާމިލުވެ އުޅޭ މަންޒަރެވެ. ސައިޓް ސުޕަވައިޒަރެއްގެ ގޮތުގައި އޭނާގެ ދަށުން މަސައްކަތް ކުރާ މުވައްޒަފުންގެ މަސައްކަތްތައް ފަރުވާތެރިކަމާއެކު ބަލަހައްޓައި، މުވައްޒަފުންނަށް ކަންކަން ކިޔާދޭ މަންޒަރެވެ. އޭގެ ފަހުން ރަށެއްގެ ނަރުދަމާ އެޅުމުގެ މަސައްކަތުގައި އަމަލީ ގޮތުން ވާޝިޔާ އުޅޭ މަންޒަރެވެ. ހެވީ ވެހިކަލުން ފުރިފައިވާ ސައިޓެއްގައި ހުރެ ވާޝިއާ ސާބިތުކޮށްދެމުން ދިޔައީ އަންހެނަކަށް ވިތީ ނުވާނެ ކަމެއް ނޯންނާނެ ކަމެވެ.\nވާޝިޔާ، ބިންހިއްކާ ސައިޓެއްގައި---\nނަރުދަމާގެ ސައިޓުގައި ސުޕަވައިޒަރެއްގެ ރޯލު އަދާކުރަމުން ވާޝިޔާ ޓީވީއަކަށް އިންޓަވިއުއެއްދޭ މަންޒަރު އެ ވީޑިއޯގައި ދައްކުވައިދެއެވެ. އެއަށްފަހު ދެން ފެނިގެންދަނީ އާންމުކޮށް އަންހެނުން ކޮށް ނޫޅޭ އެތައް މަސައްކަތެއް ކޮށް ވާޝިޔާ ކުރި މަސައްކަތުން ރޯދައަށް އޭނާ ގެއަށް އެއްޗެހި ފޮނުވާ މަންޒަރެވެ. އެ އުފާވެރި ހަބަރު ފޯނުން ގުޅައި ކޮއްކޮއަށް ދޭ އުންމީދީ މަންޒަރެވެ.\nފިހާރައިގެ މުވައްޒަފުން ވާޝިޔާގެ ގެއަށް ކާޑުގެ ބާވަތްތައް ވެއްދުމުން ވާޝިޔާގެ މަންމަގެ މޫނުމައްޗަށް ގެނުވީ އުފާވެރިކަމެވެ. ޝުކުރުވެރިކަމާއެކު އެ މަންމަގެ ލޮލުން ކަރުނަ ފާއްދާލިއެވެ.\nއެއަށްފަހު ވާޝިޔާއަށް އޭނާގެ ކޮއްކޮ ވީޑިއޯ ކޯލެއް ކުރާ މަންޒަރު ފެނެއެވެ. ސޯފާގައި ވާޝިޔާގެ މައިންބަފައިން ތިބީ އޭނާގެ ޓީވީ އިންޓަވިޔު ބަލާށެވެ. ފެނިގެން ދަނީ އުފާވެރިކަމުގެ ކަރުނަތައް އެ ދެމަފިރިންގެ ލޮލުން ހިފެހެއްޓުމެއް ނެތި ފައިބަމުންދާ މަންޒެވެ.\nކޮއްކޮގެ ވީޑިއޯ ކޯލް ނިންމާލިއިރު ވާޝިޔާއަށް ވެސް ރޮވެއެވެ. ނަމަވެސް މިފަހަރު ދެރަވެގެންނެއް ނޫނެވެ. ކުރެވުުނު މަސައްކަތާއި މެދު ފަހުރުވެރިވެ އުފަލުންނެވެ. ވާޝިޔާ އެ ސާބިތު ކޮށްދިނީ އަންހެން ކުދިންނަށްވެސް ވާނޭ ކަމެވެ. އަންހެން ކުދިންނަކީ ހަމައެކަނި ކައުންޓަރެއްގެ ފަހަތުގައި މަސައްކަތް ކުރަން ޖެހޭ ބައެއް ނޫން ކަމެވެ.\nއަންހެނުންނަށްވެސް އާއިލީ ޒިންމާ ނަގައި މައިންބަފައިން ފަހުރުވެރިކޮށްދެވޭނެ ކަން ސާބިތުކޮށްދިނުމަށް "ރައްޔިތުންގެ ދަރީންނަށް" އެމްޓީސީސީން އެ ހުޅުވާލީ ތަނަވަސް ދޮރެކެވެ. ދިވެހީންނަށް ހާއްސަކޮށްގެން އެމްޓީސީސީން ހުޅުވާލި ވަޒީފާގެ ފުރުސަތުތަކާއި އެމްޓީސީސީން އާންމުންނަށް ދޫކޮށްލި ވާޝިޔާގެ މޮޅު އެކްޓިކް ފެނިގެންދާ އަސަރުގަދަ ވީޑިއޯއަކީ އެކި ކަހަލަގެ މަސައްކަތްކުރުމަށް އަންހެނުންނަށް ލިބުނު ހިތްވަރެކެވެ. ވަކި ކަހަލަ މަސައްކަތެއް ނޫނެވެ. ކޮންމެ ފަދަ މަސައްކަތެއް ކުރުމަށް ވެސް އަންހެނުންނަކަށް ހުރަހެއް ނެތެވެ.\nގުޅޭ ޓެގު އަންހެނުން އެމްޓީސީސީ ވަޒީފާގެ ފުރުސަތުތައް


Madaveli Gai, ATM Ge Khidhumai Gaaim Kurumakee Plan Eh Noon : BML މަޑަވެލީގައި ޢޭޓީއެމްގެ ޚިދުމަތް ގާއިމް ކުރުމަކީ، ޕްލޭނެއް ނޫން : ބީއެމްއެލް – Huvadhoo News Madaveli Gai, ATM Ge Khidhumai Gaaim Kurumakee Plan Eh Noon : BML Huvadhoo News\nމަޑަވެލީގައި ޢޭޓީއެމްގެ ޚިދުމަތް ގާއިމް ކުރުމަކީ، ޕްލޭނެއް ނޫން : ބީއެމްއެލް\nހުވަދު އަތޮޅު ދެކުނުބުރީ މަޑަވެލީގައި ބޭންކް އޮފް މޯލްޑިވްސް ގެ އޭޓީއެމް އެއް ބަހައްޓައި، ޚިދުމަތް ދިނުމަކީ، އެ ބޭންކުގެ ޕްލޭނުގައި ހިމެނިފައިވާ ކަމެއް ނޫން ކަމަށް ދިވެހިންގެ ބޭންކު ކަމަށް ބުނާ، ބޭންކް އޮފް މޯލްޑިވްސް (ބީއެމްއެލް) އިން ބުނެފިއެވެ.\nބީއެމްއެލް އިން މިހެން ބުނެފައިވަނީ، ގދ.މަޑަވެލީގައި، އޭޓީއެމްގެ ޚިދުމަތް ލިބެން ނެތުމުން، އެރަށުގައި ދިރިއުޅޭ ރައްޔިތުންނަށް ވަރަށް ބޮޑު ދަތިތަކާއި ކުރިމަތިލާން ޖެހޭތީ، މަޑަވެލި ކައުންސިލުން އެކަމަށް ހައްލެއް ހޯއްދެވުމަށް ބީއެމްއެލް އަށް ފޮނުވި ސިޓީ ގެ ޖަވާބުގައެވެ.\nއެގޮތުން ބީއެމްއެލް އިން ފޮނުވި ސިޓީގައި ބުނެފައިވަނީ، ގދ.މަޑަވެލިގައި މިވަގުތު ބީއެމްއެލް އެޖެންޓްގެ ޚިދުމަތް ފޯރުކޮށްދެމުން ދާކަމަށާއި، އެ ބޭންކުގެ އަމާޒަކީ ޑިޖިޓަލް ކުރުން ކަމަށް ވުމުން، ޑިޖިޓަލް ޚިދުމަތްތަކަށް ރައްޔިތުން އަހުލުވެރި ކުރެވިއްޖެނަމަ ނަގުދު ފައިސާ ބޭނުން ކުރުން މަދުވެ ބްރާންޗް ތަކާއި، އެޓީއެމް ތަކަށް ދާންޖެހޭ ދިޔުން މަދުވާނެ ކަމަށެވެ.\nމީގެ އިތުރުން އެ ސިޓީގައި އިތުރަށް ބުނެފައިވަނީ، މަޑަވެލީގައި އޭޓީއެމްގެ ޚިދުމަތް ގާއިމު ކުރުމުގެ ވިސްނުމެއް ނެތަސް، ޒަރޫރީ ޚިދުމަތްތައް ގާއިމުކޮށް ފުޅާކުރުމުގައި، އަބަދުވެސް މަޑަވެލި ކައުންސިލާއި އެކު ބީއެމްއެލް އިން މަސައްކަތް ކުރާނެ ކަމަށެވެ.\nގދ.މަޑަވެއްޔާއި އެންމެ ގާތުން އޭޓީއެމްގެ ޚިދުމަތް ލިބެން ހުންނަނީ، ގދ ގެ ވެރިކަން ކުރާ ރަށް ތިނަދޫ ގައެވެ. އެގޮތުން ބޭންކުގެ ޚިދުމަތް ހޯދުމަށް މަޑަވެލިން ތިނަދޫ އަށް ދަތުރު ކުރާ މީހުންވެސް ވަރަށް ގިނަ ފާހަގަ ކޮށްލަން ޖެހެއެވެ.\nކޮމެންޓް ބަދަލުކޮށްލާފަ އަރުވާކަން ވަރަށް ބޮޑަށް ފާހަގަ ކުރެވޭ\nކިޔުންތެރިން ފޮނުވާ ޚިޔާލު ޝާޢިއު ކުރުމުގައި “ހުވަދު ނިއުސް” އިން ބަލާ މިންގަނޑު ތަކަށް ފެތޭނަމަ އުނިއިތުރެއް ނުގެނެސް ޝާޢިއު ކުރާނެ ވާހަކަ ޔަގީން ކަމާއި އެކު ދަންނަވަން. އަދި، މިންގަނޑު ތަކަށް ނުފެތޭ އިބާރާތް/ބަސްތައް ބޭނުންކޮށްފައިވާނަމަ، އެ އިބާރާތް/ބަސް އުނިކޮށްފަ ޝާޢިއު ކުރުމަކީ ރާއްޖޭގައި ހިންގާ އެހެނިހެން ނޫސް މަޖައްލާތައް ފަދައިން “ހުވަދޫ ނިއުސް” އިންވެސް ކަނޑައަޅާފައި އޮންނަ އުސޫލާއި އެއްގޮތަށް ކުރަމުންދާ ކަމެއް. ޝުކުރިއްޔާ\n-ހުވަދޫ ނިއުސް ޓީމް-\nޑިޖިޓަލް ކުރާނަމަ އެންމެ ފުރަތަމަ ތިނަދޫ އަދި އެހެން ރައްތަކުގައި ހުރި އޭޓީ އެމްތައް ބަންދުކޮށްފައި އެނަމޫނާ ދައްކަންވީ. ތިނަދޫ ބޭންކުގެ ނުފޫޒުން މިންޖުވާކަށް ނެތް. މަޑަވެލި ހޯޑެއްދޫ އެއްފަސް ކުރުމަށް އެންމެ ބޮޑަށް ފަނި ހަދަނީ ތިނަދޫ އިން. ހުވަދޫ ނިއުސް އަކީ ތިނަދޫ ނޫހެއްބާ ؟ މިކޮމެންޓް ޖަހަާނެކަމާމެދު ވެސް ޝައްކު. މަޑަވެލީގައި ގްރޭޑް 8 އުފެދުނަ ނުދޭން ތިނަދޫ މީހުން ކުރިމަސައްކަތް ވެސް ހަނދާން ނުނެތޭ. މަޑަވެލި ހޯޑެއްދޫ މީހުން ކުރިއެރުމަށް ހުރި ހުރަހަކީ ތިނަދޫގެ ނުފޫޒް. ނަމަވެސް އެކަން ބަދްލުކުރެވޭނީ މަޑަވެލި ހޯޑެއްދޫ އެކައްޗެއް ކިޔާގެން . އެކުވެރިވެގެން.\nވ ރަގަޅު ވާހަކައެއްތީ! ވ ތާއީދު! ހަމަތެދު ހަޤީގަތް ތީ!\nތެނަދޫ ބައިކޭ އެހެން ބައިކެންނަޓެ ހެވަކައް ނުވެދެންނެއި ……ބޮޑިއާ ބޮޑެކެރަންނަ ވޮންނާ ބައިކެންނެތީ\nތިކަން ހޯޑެއްދޫ މީހެންނަލް ނުވިސްނެއި. އެހެލާނެ ވިސްނަންނޫ ދަޑެމައްތާ ހިސާބަލް. ކޯޒްވޭގެ ސަބަބުން އަސް ފާއިދާ ވެންނޫ ހޯޑެއްދޫ ފިހާރަތަކަލް އަދި ހޮޓާތަކަލް.


SunOnline: Nepal adhi Bangladesh gai thibi dhivehi dharivarun rajje ah gennanee\nނޭޕާލް އަދި ބަންގްލަދޭޝްގައި ތިބި ދިވެހި ދަރިވަރުން ރާއްޖެއަށް ގެންނަނީ\n18 Apr 2020, 19:48\nނޭޕާލް އަދި ބަންގްލަދޭޝްގައި ކިޔަވަން ތިބި ދިވެހި ދަރިވަރުންގެ ތެރެއަށް ރާއްޖެއަށް އައުމަށް ސަރުކާރުގެ އެހީތެރިކަމަށް އެދިފައިވާ ދަރިވަރުން މިމަހުގެ 20 ވަނަ ދުވަހު ރާއްޖެއަށް ގެނައުމަށް މަސައްކަތް ކުރަމުން އަންނަ ކަމަށް ފޮރިން މިނިސްޓްރީން ބުނެފިއެވެ.\nފޮރިން މިނިސްޓްރީން ބުނީ ރާއްޖެ ގެންނަން މަސައްކަތް ކުރާ މީހުންގެ ތެރޭގައި ހިމެނެނީ ނޭޕާލުން އަންނަ 18 ދިވެހިންނާއި، ބަންގްލަދޭޝްއިން އަންނަ 51 ދިވެހީން ކަމަށެވެ.\nއެ މިނިސްޓްރީން ބުނިގޮތުގައި، މި މީހުން ރާއްޖެއަށް ގެންނަނީ ދިވެހި ސަރުކާރާ ބަންގްލަދޭޝްގެ ސަރުކާރާއެކު ކުރެވުނު މަޝްވަރާތަކަށްފަހު، އެގައުމުގެ އަސްކަރީ މަތިންދާބޯޓެއްގައެވެ. މިމަތިންދާބޯޓުން ރާއްޖެއަށް ގެނައުމަށްޓަކައި، ނޭޕާލުގައި ތިބި 18 ދިވެހިން އާދިއްތަ ދުވަހު ނޭޕާލުން ބަންގްލަދޭޝްގެ ވެރިރަށް ޑާކާއަށް ދަތުރުކުރާނެއެވެ. އަދި މި ފްލައިޓުން ރާއްޖެއަށް އަންނަ ދިވެހިން ތިބީ ބަންގްލަދޭޝްގެ އެކި ހިސާބުތަކުގައިކަމުން، އެމީހުން ވެރިރަށް ޑާކާއަށް ގެންދިޔުމުގެ މަސައްކަތް އިއްޔެއިން ފެށިގެން ބަންގްލަދޭޝްގެ އަސްކަރިއްޔާއިން ދަނީ ކުރަމުންނެވެ.\nމިކަމަށް މަގުފަހިކުރުމަށްޓަކައި ބަންގްލަދޭޝްގެ ސަރުކާރާ ދިވެހި ސަރުކާރާ ދެމެދު ގިނަ މަޝްވަރާތަކެއް ވަނީ ކުރެވިފައެވެ. އަދި ފޮރިން މިނިސްޓަރ އަބްދުﷲ ޝާހިދު، ބަންގްލަދޭޝްގެ ފޮރިން މިނިސްޓަރަށް ދެ ފަހަރެއްގެ މަތިން ގުޅުއްވައި، މަޝްވަރާކުރައްވާފައިވެއެވެ.\nބަންގްލަދޭޝްއިން އަންނަ ފްލައިޓްގައި ރާއްޖެއިން ކޮވިޑް-19 އާ ދެކޮޅަށް ކުރާ މަސައްކަތުގައި އެހީތެރިވުމަށް އެޤައުމުގެ މެޑިކަލް ޓީމެއްވެސް ރާއްޖެއަށް އަންނާނެއެވެ. މި ޓީމަކީ 10 މެމްބަރުންގެ މައްޗަށް އެކުލެވޭ ޓީމެކެވެ. މީގެ އިތުރުން ބަންގްލަދޭޝްއިން ރާއްޖެއަށް 100 ޓަނުގެ އެހީގެ ތަކެތި ހިފައިގެން އަންނަ އެގައުމުގެ އަސްކަރީ މަނަވަރު މިފެށޭ ހަފްތާގެ ތެރޭގައި މާލެއަށް ބަނދަރު ކުރާނެއެވެ.


CANCER: Faruvaakuda kollevey, Nurakkaatheri bayyeh! - vNews.mv\nކެންސަރު: ފަރުވާކުޑަކޮށްލެވޭ، ނުރައްކާތެރި ބައްޔެއް!\nހަދީޖާ އާނަސްތު 04 February 2020, 16:23\nރާއްޖޭގައި ގައިންގަޔަށް ނާރާ ބަލިތަކުގެ ސަބަބުން 84 އިންސައްތަ މީހުން މަރުވޭ\nމީގެތެރެއިން 17 އިންސައްތަ މީހުންނަކީ ކެންސަރު ބަލީގެ ސަބަބުން މަރުވާ މީހުން\nއެވަރެޖްކޮށް ކޮންމެ މަހަކު 53 މީހުން އަލަށް ކެންސަރު ބަލި ޖެހިގެން އައިޖީއެމްއެޗް އަށްދޭ\nމިދިޔަ އަހަރު ކެންސަރުގެ 149 އޮޕަރޭޝަން އައިޖީއެމްއެޗްގައި ކޮށްފައިވޭ\nރާއްޖެ އަކީ ދުނިޔޭގެ ނިސްބަތުން ކިތަންމެ ކުޑަ ގައުމެއް ނަމަވެސް ދުނިޔޭގެ އެހެން ގައުމުތަކާ އެއްވަރަށް ދިރިއުޅުމުގެ ވައްޓަފާޅި ބަދަލުތައް ގެންނަމުންދާ ގައުމެކެވެ. ކުރިއަރާފައިވާ ގައުމުތަކުގެ ކެއިން ބުއިމުގައި ބޭނުންކުރާ ތަކެއްޗާ އާންމު ދިރިއުޅުމުގައި ބޭނުންކުރާތަކެތިގެން އެގައުމުތަކާ އެއްވަރަށް ފަސޭހައިން މިގައުމުންވެސް ލިބެން ހުރެޔޭ ބުނުމަކީ ދޮގަކަށް ނުވާނެއެވެ. މީގެ ނަތީޖާ އަކީ އެގައުމުތަކުގައިވެސް ދިރިއުޅުމުގެ ވައްޓަފާޅިއަށް އަންނަމުންދާ ބަދަލުތަކާއެކު ފެތުރޭ ބަލިތަކާ ނުވަތަ އާންމުވާ ބަލިތައް މިކުޑަކުޑަ ރާއްޖޭގައި ވެސް އާންމުންދިއުމެވެ. މީގެތެރެއިން އެއް ބައްޔަކީ ކެންސަރު ބައްޔެވެ.\nދިވެހިންގެ ކެއިންބުއިމުގެ ވައްޓަފާޅިއަށް އައި ބޮޑު ބަދަލުގެ ސަބަބުން ގައިންގަޔަށް ނާރާ ބަލިތައް އިތުރުވަމުން އަންނަ ކަމަށް ސިއްހީ މާހިރުން މިދަނީ ތަކުރާރުކޮށް ވިދާޅުވަމުންނެވެ. އޭގެތެރެއިން އެއް ބައްޔަކީ މިހާރު ރާއްޖޭގައި އާންމުވެފައިވާ ކެންސަރުބައްޔެވެ. ކެންސަރަކީ މިހާރަކަށް އައިސް ދުނިޔޭގެ ހުރިހާ ޤައުމެއްގައިވެސް އިތުރުވަމުން އަންނަ ބައްޔެކެވެ. ކެންސަރު ބައްޔަކީ ހަށިގަނޑުގައި ހުންނަ ސެލްތަކަށް އަންނަ ބަދަލެއްގެ ސަބަބުން ޖެހޭ ބައްޔެކެވެ. މި ބަލި ހަށިގަނޑުގެ އެކި ގުނަވަންތަކަށް ޖެހެވެ. 2018 ވަނަ އަހަރު ދުނިޔޭގެ ސިއްހަތު ޖަމިއްޔާއިން ނެރެފައިވާ ރިޕޯރޓުގައި ރާއްޖޭގައި ގައިންގަޔަށް ނާރާ ބަލިތަކުގެ ސަބަބުން 84 އިންސައްތަ މީހުން މަރުވާއިރު މީގެތެރެއިން 17 އިންސައްތަ މީހުންނަކީ ކެންސަރު ބަލީގެ ސަބަބުން މަރުވާ މީހުންކަން ވަނީ ފާހަގަކޮށްފައެވެ.\nއައިޖީއެމް ހޮސްޕިޓަލްގެ ތަފާސް ހިސާބުތަކަށް ބަލާއިރު، އެވަރެޖްކޮށް ކޮންމެ މަހަކު 53 މީހުން މުޅިން އަލަށް ކެންސަރު ބަލި ޖެހިގެން އެ ހޮސްޕިޓަލްގައި ރެޖިސްޓަރ ކުރާއިރު މިއީ އަހަރަކަށް ބަލާނަމަ ކެންސަރު ބަލީގެ 636 ކޭހެވެ. މިދިޔަ އަހަރު ކެންސަރުގެ 149 އޮޕަރޭޝަން އައިޖީއެމްއެޗްގައި ކޮށްފައިވާއިރު ރެޖިސްޓްރީވެގެން ގަވައިދުން އައިޖީއެމްއެޗްގައި ކީމޯ ނަގަމުންދާ 34 ޕޭޝަންޓުން އެބަތިއްބެވެ. މިއީ އަޅުގަނޑުމެންގެ ރާއްޖެފަދަ ކުޑަ އާބާދީއަކުން ފެންނާނެ ބޮޑު އަދަދެކެވެ.\n2016 ވަނަ އަހަރުގެ އާސަންދައާއި އެންސްޕާގެ ތަފާސް ހިސާބުތަކުން ދައްކާ ގޮތުގައި ރާއްޖޭގެ އެންމެ ޢާންމު ކެންސަރު ތަކުގެ ތެރޭގައި ހިމެނެނީ އަނގައިގެ ކެންސަރެވެ. އަދި ކެންސަރު ބަލީގެ ތެރެއިން ރާއްޖޭގައި ފިރިހެނުންނަށް އެންމެ އާންމުކޮށް ޖެހެނީ އަނގައިގެ ކެންސަރު، ފުއްޕާމޭގެ ކެންސަރު، ޕްރޮސްޓޭޓް ކެންސަރު، ބަނޑުގެ ކެންސަރާއި މޭގެ ކެންސަރެވެ. އަންހެނުންނަށް ޖެހެނީ އަނގައިގަ ކެންސަރު، އުރަމަތީގެ ކެންސަރު، ރަހިމުގެ ދޮރަށް ޖެހޭ ކެންސަރު (ސަރވިކަލް ކެންސަރު)، ފުއްޕާމޭގެ ކެންސަރާއި ތައިރޮއިޑް ކެންސަރެވެ.\nދުނިޔޭގެ ޞިއްޙަތު ޖަމްޢިއްޔާގެ ތަފާސް ހިސާބުތަކުން ދައްކާގޮތުގައި ކެންސަރު ބައްޔަކީ ދުނިޔޭގެ ދެވަނައަށް އެންމެ ގިނައިން މީހުން މަރުވާ ސަބަބެވެ. މިގޮތުން 2018 ވަނައަހަރު 9.6 މިލިއަން މީހުން ކެންސަރު ބަލީގެ ސަބަބުން މަރުވެފައި ވެއެވެ. މީގެ ތެރެއިން 30 އިންސައްތަ ނުވަތަ 50 އިންސައްތަ ކެންސަރަކީ ދިރިއުޅުމުގެ ވައްޓަފާޅިއާ ގުޅުންހުރި ބަލީގެ، ހިރާސްތަކާއި ދުރުވުމުން އެފަދަ ބަލިތަކުން ސަލާމަތްވެ ހުރެވޭނެ ފަދަ ކެންސަރު ބަލިތަކެވެ. ކެންސަރުގެ ހިރާސްތަކުގެ ތެރޭގައި ދުންފަތް، އިރުގެ ދޯދިތަށް، ދުފާ އެއްޗިސް، ހެޕަޓައިޓިސް ބީ/ ހިއުމަން ޕެޕިލޯމާ ފަދަ ވައިރަސް އަދި ރޭޑިއޭޝަން ފަދަ ރޭޑިއޯ އެކްޓިވް މާއްދާތަށް ހިމެނެއެވެ.\nހެލްތް ޕްރޮޓެކްޝަން އޭޖެންސީ، އެޗްޕީއޭއިން ބުނީ ރާއްޖޭގައި ކެންސަރުޖެހޭ މީހުންގެ އަދަދު މަދުކުރުމަށް ކަމާގުޅުންހުރި އިދާރާތަކާއި މަދަނީ ޖަމްޢިއްޔާ ޖަމާޢަތްތަކާއެކު ގިނަގުނަ މަސައްކަތްތަކެއް ކުރަމުންދާ ކަމަށެވެ. އެގޮތުން ދުންފަތް ކޮންޓްރޯލްކުރުމަށް ކުރެވޭ އެކި މަސައްކަތްތަކާއި ކެންސަރު ބަލި ކޮންޓްރޯލް ކުރުމަށް ޤައުމީ ފެންވަރެއްގައި މަސައްކަތް ކުރުމަށް "ނެޝަނަލް ކެންސަރ ކޮންޓްރޯލް ޕްލޭން" މި އަހަރު އެކުލަވާލުމުގެ މަސައްކަތްވެސް ކުރަމުންދާ ކަމަށެވެ. އަދި މިނޫނަސް އެކި ވައްތަރުގެ ކެންސަރު ބައްޔަށް ސްކްރީން ކުރުމުގެ ޕްރޮގްރާމްތައް އިންތިޒާމްކޮށް ރާއްޖޭގެ އެކި ކަންކޮޅުތަކުގައި މިފަދަ ޕްރޮގްރާމްތައް ހިންގެމުންދާ ކަމަށާ ކެންސަރު ބަލީގެ ޤައުމީ ދަފްތަރު ވެސް މިހާރު އެކުލަވާލާފައިވާ ކަމަށް އެޗްޕީއޭއިން މައުލޫމާތުދެއެވެ.\nކެންސަރު ބައްޔަކީ އޭގެޒާތުގައި އިންސާނާގެ ހަށިގަނޑަށް ވަރަށް ނުރައްތެރި ބައްޔެކެވެ. މި ބަލިޖެހުމުން އިންސާނާގެ ގައިގައި އުފެދެމުން އަންނަ ގުނަވަންތަކާ މަސައްކަތް ކުރަމުންދާ ގުނަވަންތައް ހުއްޓުމަކަށް އާދެއެވެ ހެލްތް ޕްރޮޓެކްޝަން އޭޖެންސީގެ ސީނިއަރ މެޑިކަލް އޮފިސަރ ޑރ. ރަޒާނާ ފާއިޒް ވިދާޅުވީ މިބައްޔަކީ މައިންބަފައިންނާ ޢާއިލާގެ ފަރާތުންވެސް ވަރުތަވާ ބައްޔަކަށް ވާއިރު މިފަދަ ބަލިތަކަށް ސަމާލުވުމަކީ އަޅުގަނޑުމެންގެ އަމިއްލަ ޒިންމާއެއް ކަމަށެވެ. ރަޒާނާ ވިދާޅުވީ ފަހުގެ ދިރާސާތަކުން ދައްކާ ގޮތުން މިބައްޔަކީ ވާރުތަކުރާ ބައްޔެއް ނަމަވެސް މީހާ ދިރިއުޅޭ މާހައުލުން ދިމާވާ ކަމެއްގެ ސަބަބުން ބަލީގެ ފުރުސަތު ބޮޑުވާ ކަމަށެވެ. މިސާލަކަށް ފުއްޕާމޭގެ ކެންސަރު ވާރުތަވުމުގެ ފުރުސަތު އޮންނަ މީހަކު ދުންފަތުގެ އިސްތިއުމާލު ކުރާނަމަ އެފުރުސަތު އެއަށްވުރެ ބޮޑުވާނެ ކަމަށް ވިދާޅުވިއެވެ.\nކެންސަރު ބަލީގެ ޢަލާމާތތްތައް އެހެން ބަލިތަކުގެ ޢަލަމާތްތަކާ ތަފާތެވެ. އެއީ ކެންސަރު ބަލީގެ ޢަލާމާތްތައް ފެންނާނީ އެބަލިޖެހޭ ގުނަވަނަކުން ކަމަށްވާތީއެވެ. ޑރ ރަޒާނާ ވިދާޅުވީ އުރަމަތީގެ ކެންސަރާ ރަހިމުގެ ކެންސަރުން ދުރުވުމަށް ގަވައިދުން ޑޮކްޓަރަށް ދައްކާ ޓެސްޓް ހެދުމަކީ ވަރަށް މުހިންމު ކަމެއް ކަމަށެވެ.\n* އުރަމަތީ ކެންސަރުނަމަ އުރަމަތީގައި ގޮށެއްލުން ނުވަތަ ހަރުތަންގަނޑެއް ހުރުން، ކުރިން ނުހުންނަ ގޮތަކަށް އުރަމަތީގެ ހަންގަނޑަށް ކުއްލި ބަދަލެއް އައުން ނުވަތަ ރަތްވުމާ ލޭ އައުންފަދަ އަލާމާތްތައް ފެންނާނެ\n* އަގައިގެ ކެންސަރުނަމަ ހުދުކުލައިގެ ފާރު ކޮޅެއް ރަނގަޅުނުވެ ގިނަދުވަސްތަކަކަށް އަނގައިގައި ހުރުމަކީ ކެންސަރު ބަލީގެ ޢަލާމާތެއް\n* ފުއްޕަމޭގެ ކެންސަރުނަމަ ރޯގާގެ އަސަރު ހުރުމާއެކު، ނޭވާލާން އުނދަގޫވެ، ކަރުން ލޭ އައުން އަދި ކެންސުމާ މޭގަ ރިއްސުން ފަދަ ޢަލާމާތްތައް ހިމެނޭ\n* ރަހިމުގެ ކެންސަރުގެ ޢަލާމާތްތަކުގެ ތެރޭގައި އާދަޔާ ޚިލާފަށް ގިނައިން ލޭ އައުމާ، އުމުރުން މާ މަތިވުމަށްފަހު ކުއްލި ގޮތަކަށް ގިނައިން ލޭއަންނަން ފެށުން އަދި ދަށްބަނޑުގައި ރިއްސުން ހިމެނޭ\n* ޖުމްލަ ގޮތެއްގައި ކޮންމެ ބާވަތެއްގެ ކެންސަރެއް ޖެހުނު ނަމަވެސް އެމީހާގެ ބަރުދަން މާބޮޑަށް ލުއިވެ މީހާ ވަރުބަލިވުމަކީ ކެންސަރުގެ ޢަލާމާތެއް\nޑރ ވިދާޅުވަނީ ކެންސަރު ފަދަ ގައިން ގަޔަށް ނާރާ ބަލިތައްޖެހެން ދިމާވާ މައިގަނޑު ސަބަބަކީ އަޅުގަނޑުމެންގެ ދިރިއުޅުމުގެ ވައްޓަފާޅިއަށް އައިސްފައިވާ ބަދަލުތަކާއި ކެއުމުގެ އާދަކާދައަށް އައި ބަދަލުތައް ކަމަށެވެ. ކުއްޖާ އެންމެ ކުޑައިރުއްސުރެ ތަރުކާރީ އާއި މޭވާ ކެއުމަށް އާދަކުރުވަން ވާނެ ކަމަށާ މިފަދަ ބަލިތަކުން ސަލާމަތްވުމަށް ތައްޔާރީ ކާނާއާއި ކުޑަކުދިންނާ ޒުވާނުން ދުރުކުރަންޖެހޭ ކަމަށް ޑޮކްޓަރުން ލަފާދެއެވެ. އަދި ބިޒީ ޝެޑިއުލްގައި މަސައްކަތް ކުރައްވާ ބޭފުޅުންވެސް ކެއުމުގެ އަދަކާދަ ހަރުދަނާ ކުރަންޖެހެއެވެ. މީގެ އިތުރުން އިންސާނާ ހެލިފެލިވެ އުޅޭ މިންވަރު އިތުރު ކުރުމަށްޓަކައި ކަސްރަތު ކުރުންވެސް މުހިންމެވެ. އަދި ކެންސަރުގެ އެއްވެސް ޢަލާމާތެއް ފެނިއްޖެ ނަމަ ލަސްނުކޮށް ޑޮކްޓަރެއްގެ ލަފާ ހޯއްދެވުމަކީ މުހިންމު ކަމެކެވެ.\nކެންސަރ އެޗް.ޕީ.އޭ ހެލްތް މިނިސްޓްރީ ރިޕޯޓް


Air Italy ge dhathuruthah alun rajje ah fashaifi\n09:22am | Thursday, 09 July 2020\nމިއަދު ދަތުރު ފެށި އެއާ އިޓަލީގެ މަތިންދާބޯޓް/ ފޮޓޯ: އެމްއެސީއެލް\nއެއާ އިޓަަލީގެ ދަތުރުތައް ރާއްޖެ އަށް އަލުން ފަށައިފި\nއޮކްޓޫބަރ 30, 2019\nއެއާ އިޓަލީގެ ދަތުރުތައް އަލުން ރާއްޖެ އަށް މިއަދު ފަށައިފި އެވެ.\nއިޓަލީގެ ދެވަނަ އަށް އެންމެ ބޮޑު އެއާލައިން، އެއާ އިޓަލީން ދެ އަހަރަށް ފަހު އަނެއްކާ ވެސް ރާއްޖެ އަށް ދަތުރުތައް ފަށާފައި ވާއިރު، އެ އެއާލައިންގެ ފުރަތަމަ ފްލައިޓް ރާއްޖެ އައިސްފައި ވަނީ މިއަދު ހެނދުނު އެވެ.\nދަތުރުތައް އަލުން ފެށުމުގެ ގޮތުން މިއަދު ހެނދުނު ރާއްޖެ އައި އެ އެއާލައިންގެ އެއާބަސް އޭ330 ބޯޓު ވެލާނާ އިންޓަނޭޝަނަލް އެއާޕޯޓުގައި ޖެއްސުމާ އެކު އެމްއޭސީއެލް އިން ވަނީ ވޯޓާ ސެލިއުޓާ އެކު ހޫނު މަރުހަބާއެއް ކިޔައިފަ އެވެ. މި ބޯޓަށް މަރުހަބާ ކިޔުމަށް މިއަދު ބޭއްވި ރަސްމިއްޔާތުގައި އެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހާއި އިޓަލީން ރާއްޖެ އަށް ކަނޑައަޅާފައި ހުންނަވާ ކޮންސިއުލޭޓް އޭޖެންޓް ޖިއޮޖިއާ މަރައްޒީ ބައިވެރިވެވަޑައިގެންނެވި އެވެ.\nއެއާ އިޓަލީން ރާއްޖެ އަށް ދަތުރުތައް ކުރުމަށް ހަމަޖެހިފައި ވަނީ މިލާނުގެ މަލްޕެންސާ އެއާޕޯޓުން ވެލާނާ އިންޓަނޭޝަނަލް އެއާޕޯޓަށް ހަފްތާ އަކު ތިން ދަތުރެވެ. އެގޮތުން، ކޮންމެ ހަފްތާއެއްގެ އަންގާރަ، ބުރާސްފަތި އަދި ހޮނިހިރު ދުވަހު އެއާ އިޓަލީން ރާއްޖެ އަށް ދަތުރުތައް ކުރުމަށް ހަމަޖެހިފައިވެ އެވެ.\nއެއާ އިޓަލީގެ ދަތުރުތަކާ އެކު އިޓަލީގެ ތިން އެއާލައިނަކުން މިހާރު ރާއްޖެ އަށް ދަތުރުތައް ކުރާނެ އެވެ. މިއާ އެކު، އިޓަލީން ރާއްޖެ އަންނަ ފަތުރުވެރިންގެ އަދަދު އިތުރުވެގެންދާނެ ކަމަށް ވެސް އެމްއެސީއެލް އިން ފާހަގަކުރެ އެވެ.\nއިޓަލީ އަކީ ރާއްޖެ އަށް އެންމެ ގިނަ އަދަދަކަށް ފަތުރުވެރިން ޒިޔާރަތްކުރާ ގައުމުތަކުގެ ތެރޭގައި ހިމެނޭ ގައުމެކެވެ.\nއެއާ އިޓާލީ, ވެލާނާ އިންޓަނޭޝަނަލް އެއާޕޯޓު


Lanka: October nimendhen maruge hukum thanfeezu kurun huhtuvaifi\nމަރުގެ ހުކުމް ތަންފީޒުކުރުމާ ދެކޮޅަށް ލަންކާގައި މުޒާހަރާ ކުރަނީ. -- ފޮޓޯ: ރޮއިޓާސް\nކޮލޮމްބޯ (ޖުލައި 6) - ސްރީލަންކާގައި މަރުގެ ހުކުމް ތަންފީޒުކުރުން އޮކްޓޯބަރު މަސް ނިމެންދެން މަޑުޖައްސާލުމުގެ ވަގުތީ އަމުރެއް ކޯޓުން ނެރެފި އެވެ.\nލަންކާގައި މަސްތުވާތަކެތީގެ ބޮޑު މައްސަލަތަކުގައި މަރުގެ ހުކުމް ތަންފީޒު ކުރަން ޖެހޭ ހުރިހާ ކަމެއް ނިމި އެކަމާއިގެން ކުރިއަށް ދިއުމަށްޓަކައި ހަތަރު ގައިދީއަކަށް އިއްވާފައިވާ މަރުގެ ހުކުމް ތަންފީޒު ކުރުމަށް އެ ގައުމުގެ ރައީސް މައިތިރިޕާލާ ސިރިސޭނާ ވަނީ އަންގަވައިފަ އެވެ.\nނަމަވެސް، މަރުގެ ހުކުމް ތަންފީޒު ކުރުމަކީ ގާނޫނު އާސާސީއާ ހިލާފުކަމެއް ކަމަށް ބުނެ ހުށަހެޅި މައްސަލައާމެދު ވަކި ގޮތެއް ކަނޑައަޅަންދެން، މަރުގެ ހުކުމް ތަންފީޒު ނުކުރުމަށް ކޯޓުން ވަނީ އަންގައިފަ އެވެ.\nއެގޮތުން، އިއްޔެ ކޯޓުން ނެރުނު ވަގުތީ އަމުރުގައި ބުނެފައިވަނީ، އެ މައްސަލާގައި އޮކްޓޯބަރު 30 ވަނަ ދުވަހު ގޮތެއް ކަނޑައަޅާނެ ކަމަށާއި، އެ މުއްދަތު ތެރޭގައި މަރުގެ ހުކުމް ތަންފީޒު ކުރުން މަޑުޖައްސާލުމަށެވެ.\nލަންކާގައި މަރުގެ އަދަބު ލިޔެވިފައިވާ އޮތް ނަމަވެސް 1976 ވަނަ އަހަރުން ފެށިގެން މަރުގެ ހުކުމެއް ތަންފީޒު ކޮށްފައެއް ނުވެ އެވެ. ނަމަވެސް، ސިރިސޭނާ ވިދާޅުވަނީ މަރުގެ ހުކުމް ތަންފީޒު ނުކުރުުގެ ސަބަބުން މީހުން މަރާ މީހުންނާއި މަސްތުވާތަކެތީގެ ވިޔަފާރިވެރިން ޖަލުތަކަށް ގިނަވެ ޖަލުތައް ތޮއްޖެހެމުންދާ ކަމަށެވެ. އަދި މިދިއަ އޭޕްރީލް މަހު ލަންކާގައި ދިން ބޮމުގެ ހަމަލާތަކާ މަސްތުވާތަކެތީ ވިޔަފާރިއާ ގުޅުން އޮތް ކަމަށް ސިރިސޭނާ ވަނީ ތުހުމަތު ކުރައްވައިފަ އެވެ.\nސްރީލަންކާ މަރުގެ ހުކުމް މައިތްރިޕާލާ ސިރިސޭނާ + ސްރީލަންކާގެ ބޮމުގެ ހަމަލާ


Covid-19: Furathama case ah 14 dhuvas, contact vi meehunge faraathun alaamaatheh nufeney | Mihaaru\nފުރަތަމަ ކޭސްއަށް 14 ދުވަސް، ކޮންޓެކްޓްވި މީހުންގެ ފަރާތުން އަލާމާތެއް ނުފެނޭ\n16 މާޗް 2020 - 21:27 36 comments\nކުރެއްދޫ އައިލެންޑް ރިސޯޓަށް ޗުއްޓީ އަށް އައިސް އެނބުރި ދިޔަ ފަހުން، ކޮވިޑް 19 އަށް ޕޮޒިޓިވްވިކަން ރާއްޖެ އަަށް އެންގި އިޓަލީގެ ޓޫރިސްޓް މީހާގެ މައްސަލަ "ލޮގް" ކޮށް ކޮންޓެކްޓް ޓްރޭސިން ހެދި މީހުންގެ މުއްދަތަށް މިއަދަށް 14 ދުވަސް ވީއިރު، އެ މީހުންގެ ފަރާތުން ބަލީގެ އެއްވެސް އަލާމާތެއް ނުފެންނަ ކަމަށް ނޭޝަލަން އިމަޖެންސީ އޮޕަރޭޝަން ސެންޓަރުން މިރޭ ބުނެފި އެވެ.\nކޮވިޑް ބަލީގެ ކަންކަމާ ގުޅޭ މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާން ރައީސް އޮފީހުގެ އަންޑަ ސެކްރެޓަރީ މަބްރޫކް އަބްދުލްއަޒީޒް ބޭއްވެވި ނިއުސް ބްރީފިންގައި ވިދާޅުވީ، އިޓަލީ މީހާއާ ގުޅުން ހުރި 109 މީހެއްގެ "ކޮންޓެކްޓް ޓްރޭސިން" ހަދާފައިވާ ކަމަށެވެ. އަދި އެ މީހުން މިހާތަނަށް ބައިތިއްބާފައި ތިބީ "އެކި ކަހަލަ އައިސޮލޭޝަންތަކުގައި" ކަމަށް އޭނާ ވިދާޅުވި އެވެ.\n"އެ މީހާއާ ކޮންޓެކްޓްވި ބައެއް މީހުން ޕޮޒިޓިވްވެ، ބާކީ ތިބި ފަރާތްތައް ވެސް އަޅުގަނޑުމެން ދިޔައީ ވަރަށް ގާތުން ބަލަމުން،" މަބްރޫކް ވިދާޅުވި އެވެ.\n"އެ ކޭސް ލޮގް ކުރެވުނުތާ މިއަދަށް މިއީ 14 ވަނަ ދުވަސް. ﷲގެ އިރާދަފުޅާ އެކުގައި، އިތުރު އެއްވެސް ކޮމްޕްލިކޭޝަނެއް ނެތް. އިތުރު އެއްވެސް ފަރާތެއް މި ބަލީގެ ނުރައްކަލުގައި ނުޖެހި މިއަދު މިވަނީ 14 ދުވަސް ހަމަވެފައި،" މަބްރޫކް ވިދާޅުވި އެވެ.\nއިޓަލީ މީހާ ރާއްޖެ އިން ފުރުމުގެ ކުރިން، މާލޭގައި ހިންގާ މާގިރި ހޮޓަލުގައި މި މަހުގެ 1،2ގައި އުޅުނެވެ.\nމަބްރޫކް ވިދާޅުވީ، އެކަމާ ގުޅިގެން ކަރަންޓީން ފެސިލިޓީ އަށާއި "ހޯމް އައިސޮލޭޝަން" އަށް މާގިރި ހޮޓަލުން ގެންދިޔަ މީހުން ދޫކޮށްލުމުގެ ކަންކަން ކުރިއަށް ގެންދާ ކަމަށެވެ.\nރާއްޖެ އިން ކޮވިޑް ބަލީގެ 13 މީހަކު މިހާތަނަށް ފެނިފައިވާއިރު، އޭގެ ތެރެއިން ފަސް މީހުންނަކީ ކުރެއްދޫގެ ޓޫރިސްޓުންނެވެ. އަދި ދެ މީހުންނަކީ އެ ރިސޯޓުގެ މުވައްޒަފުންނެވެ. ރާއްޖެ އިން ޕޮޒިޓިވްވި މީހުންގެ ތެރޭން ނުވަ މީހުންނަކީ އިޓަލީގެ ޓޫރިސްޓުންނެވެ އިޓަލީގެ އިތުރުން، ދެން ރާއްޖެ އިން ކޮވިޑް ބަލި ޖެހިފައިވާ ހަތަރު މީހުން ނިސްބަތް ވަނީ އިނގިރޭސި ވިލާތާއި ތުރުކީ އާއި ޖަރުމަން އަދި ސައުރު ކޮރެއާ އަށެވެ.\nމިހާތަނަށް ފަރުވާއެއް ހޯދިފައި ނުވާ ކޮވިޑް ބަލި ރާއްޖެ އަށް އައިސްފައި ވަނީ، ވަރަށް ބޮޑަށް ޔަގީން ކުރެވޭ ގޮތުގައި ކުރެއްދޫ ރިސޯޓުގައި ހޭދަކުރި ޗުއްޓީ އަށް ފަހު އެނބުރި ގައުމަށް ދިޔަ ފަހުން، އެ ބައްޔަށް ޕޮޒިޓިވްވި ކަން ރާއްޖެ އަށް އެންގި އިޓަލީގެ ޓޫރިސްޓުގެ ފަރާތުންނެވެ. އޭނާ އެކަން އެންގުމާ އެކު، ސަރުކާރުގެ ކަމާބެހޭ ފަރާތްތަކުން ކުރެއްދޫ ރިސޯޓުގެ މީހުން ކޮވިޑަށް ޓެސްޓް ކުރިއިރު އޭގެ ތެރެއިން ދެ މީހެއްގެ ގައިން އެ ބަލި ހުރިކަން ކަށަވަރުވެ، މުޅި ގައުމު އެލާޓަށް އައީ އެވެ. އޭގެ ފަހުން އެ ރިސޯޓުން ތިން ޓޫރިސްޓަކު ވެސް ކޮވިޑަށް ޕޮޒިޓިވްވި އެވެ.\nއިޓަލީގެ ޓޫރިސްޓް މީހާ ރާއްޖެ އިން ފުރުވައިލުމުގައި ބަޔަކު އިހުމާލު ވެފައިވާ ކަމަށް ޝައްކު ކުރެވޭތީ، ޕްރޮސެކިއުޓާ ޖެނެރަލް ހުސައިން ޝަމީމްގެ އަމުރަކަށް ފުލުހުން އަންނަނީ މައްސަލަ ތަހުގީގު ކުރަމުންނެވެ. އޭނާ ރާއްޖެ އައި އިރު ވެސް އަދި ފުރައިގެން ދިޔައިރު ވެސް ބަލި ކަމަށް ވެ އެވެ. އަދި އެއާޕޯޓަށް އެއާ ޓެކްސީގައި ގެންދިޔައިރު، އެ ބޯޓުގެ ތެރެއަށް ވެއްޓިގެން، އެއާޕޯޓުގައި ހުންނަ ކްލިނިކަށް ގެންދިޔަ ކަމަށް އެނގިފައި ވެ އެވެ. ނަމަވެސް، އޭނާ ދޫކޮށްލީ ހުމުގެ އެއްވެސް އަސަރެއް އެ ވަގުތު ނެތުމުް ކަމަށް ވެ އެވެ.\nއެ ހާދިސާ އަށް ފަހު، އިޓަލީ އަށް ފުރުމުގެ ކުރިން އެ މީހާ މާލޭގައި ދެ ދުވަހަށް މަޑުކުރީ މާގިރި ހޮޓަލުގަ އެވެ. އަދި ޓިކެޓު ނެގުމަށްޓަކައި ޔުނިވަސަލް އަށް ވެސް ދިޔަ އެވެ. އެހެންވެ، އެ ތަނުގެ ޓިކެޓިން ކައުންޓަރުން އެ ޓޫރިސްޓް މީހާއާ "ކޮންޓެކްޓް" ވި ދިވެއްސަކު ވެސް ޓެސްޓް ހެދި އެވެ. ނަމަވެސް އެ މީހާގެ ޓެސްޓް ވަނީ ނެގެޓިވް ވެފަ އެވެ.\nއިތުރު ލިޔުންތައް މުހައްމަދު މަބްރޫކް އަޒީޒް (ރައީސް އޮފީސް) އިޓަލީ ކުރެއްދޫ އައިލެންޑް ރިސޯޓް ޓޫރިސްޓުން ރިސޯޓްތައް


Program thakun dhaskuraa kankan heyo gothugai beynun kuran jehey: Faisal - vNews.mv\nޕްރޮގްރާމްތަކުން ދަސްކުރާ ކަންކަން ހެޔޮގޮތުގައި ބޭނުންކުރަންޖެހޭ: ފައިސަލް\nޙައްވާ މިންހާ Male' | 20 February 2020, 16:58\nތަފާތު އެކި ތަމްރީން ޕްރޮގްރާމްތަކަކީ އެކި މީހުންގެ ބުރަ މަސައްކަތް ކަމަށާއި، އެފަދަ ޕްރޮގްރާމްތަކުން ދަސްވާ ކަންކަމުގެ ބޭނުން ހެޔޮގޮތުގައި ހިފުމަށް ނާއިބް ރައީސް ފައިސަލް ނަސީމް އިލްތިމާސް ކުރައްވައިފިއެވެ.\nއިލެކްޝަންސް ކޮމިޝަންގެ އިސްނެގުމުގެ މަތިން މުޅި ގައުމަށް އަމާޒުކޮށްގެން ކުރިއަށްގެންދާ ހޭލުންތެރިކުރުމުގެ ގައުމީ ހަރަކާތް "މަސަލަސް ރާއްޖެ" އިފްތިތާހު ކޮށްދެއްވައި ދެއްކެވި ވާހަކަފުޅުގައި ފައިސަލް ނަސީމް ވިދާޅުވީ، ދުނިޔެއަށް އަންނަމުންދާ ކޮންމެ އޮއެވަރެއްގައި ރާއްޖެ ޖެހެމުންދާ ކަމަށެެވެ.\nއެހެންކަމުން، ދުނިޔެއަށް އަންނަމުންދާ ކޮންމެ ކަމަކާމެދު ވިސްނައި، އެކަންކަމަށް ހޭލުންތެރިވާންޖެހޭ ކަމަށް ނައިބް ރައީސް ވިދާޅުވިއެވެ.\nއަދި ގައުމުގެ ކަަންކަން މިއަށްވުރެ ރަނގަޅު ކުރުމަށް ވިސްނަންޖެހޭ ކަމަށްވެސް ވިދާޅުވިއެވެ. އެއީ މިގައުމު އަންނަން އޮތް ޖީލަށް ފޯރުކޮށްދިނުމަށްވެސް ކުރުން ވަރަށް މުހިންމު ކަމެއްކަމަށް ވިދާޅުވިއެވެ.\nފައިސަލް ވިދާޅުވީ، މިފަދަ ޕްރޮގްރާމްތައް މަހަކު އެއްފަހަރު ނުވަތަ ހަފްތާއަކު އެއްފަހަރު ކުރިއަށް ގެންދިޔުމަކީ ފަސޭހަ ކަމަކަށް ނުވާނެ ކަމަށެވެ.\nއެހެންކަމުން މިފަދަ ޕްރޮގްރާމްތައް ބާއްވައި، އޭގައި ބައިވެރިވެ ނިމިގެންދާއިރު، ދޭންޖެހޭ އެންމެ ފުރިހަމަ ސަމާލުކަން ދިނުމަށް ވަނީ އިލްތިމާސް ކުރައްވާފައެވެ. މިފަދަ ޕްރޮގްރާމްތަކަކީ ގިނަ ބައެއްގެ ވަގުތާއި، މިންނަތް މަސައްކަތް ކަމަށް ވިދާޅުވިއެވެ.\nނާއިބް ރައީސްގެ ވާހަކަފުޅުގައި ވަނީ އަމިއްލަ ހައްގުތައް ވާފަދައިން އެހެންމީހުންގެ ހައްގުތައް ވާކަން ދެނެގަނެ، އެހެން މީހުންގެ ހައްގުތަކަށްވެސް އިހްތިރާމް ކުރުމަށް އިލްތިމާސް ކުރައްވާފައެވެ.\nކުޑަކުދިންގެ ގާނޫނު ވުޖޫދުވެގެން މިއައީ. އެގާނޫނަށް އެކަނި ވިސްނާލިޔަސް އެނގިގެންދާނެ ހައްގުތަކަށް ހުރުމަތްތެރިކޮށް ހިތައި، އޭގައި ބުނާ ކަންކަން ހޯދައިދިނުމަށްޓަކައި ގިނަ މަސައްކަތްތަކެއް ކުރަންޖެހޭކަން ފާހަގަކޮށް، އެކަންކަން ކުރުމަށް އިލްތިމާސްކުރަން\nނާއިބް ރައީސް ފައިސަލް ނަސީމް\nމިއަދު އިފްތިތާހު ކުރެވިގެންދިޔަ "މަސަލަސް ރާއްޖެ" މިޕްރޮގްރާމަކީ ދައުލަތުގެ ވުޒާރާތަކާއި، މުއައްސަސާތަކުގެ އިތުރަށް އަމިއްލަ ޖަމްއިއްޔާ ޖަމާއަތްތަކުގެ ބައިވެރިވުމާއެކު އިލެކްޝަންސް ކޮމިޝަނުން ކުރިއަށްގެންދާ ޕްރޮގްރާމެކެވެ.\nމިއީ ދުނިޔެއަށް އަންނަމުންދާ ބަދަލުތަކަށް ދިވެހި ރައްޔިތުން ހޭލުންތެރިކޮށް، ހައްގުތައް ހޯދައި ކަށަވަރުކޮށްދިނުމާއި އެކަންކަމަށް ހޭލުންތެރިކުރުވުމަށް ކުރިއަށްގެންދާ ޕްރޮގްރާމެކެވެ.\nމިޕްރޮގްރާމްގައި ޖުމްލަ 17 މުއައްސަސާއަކުން ވަނީ ބައިވެރިވެފައެވެ.\nއިލެކްޝަންސް ކޮމިޝަން ފައިސަލް ނަސީމް ރާއްޖެ


SunOnline: Rilwaan gelluvaali massalaige shareeaiy miadhuves cancel\nރިލްވާން ގެއްލުވާލި މައްސަލައިގެ ޝަރީއަތް މިއަދު ވެސް ކެންސަލް\nމުއާވިޔަތު އަންވަރު 14 Feb 2018, 15:16\nރިޟްވާން ސައިކަލްގައި ދާއިރު، ސުވައިދު އޭނާގެ ފަހަތުން ސައިކަލެއްގައި ފާރަލަމުންދާ މަންޒަރު ދައްކުވައިދޭ ސީސީޓީވީ ފްޓޭޖުގެ ސްކްރީން ޝޮޓް ---\nނޫސްވެރިޔާ އަހްމަދު ރިލްވާން ގެއްލުވާލި މައްސަލައިގައި ދައުލަތުން ދައުވާއުފުލާފައިވާ ތިން މީހުންގެ ޝަރީއަތް މިއަދު ވެސް ކެންސަލްކޮށްފިއެވެ. އެ މައްސަލައިގައި އިއްޔެ ބޭއްވުމަށް ތާވަލުކުރި ޝަރީއަތް ވެސް ވަނީ ކެންސަލް ކޮށްފައެވެ.\nއެމައްސަލައިގައި ދައުލަތުން ދައުވާ އުފުލާފައި ވަނީ ސ. ހުޅުދޫ، އަތީރީގޭ މުހައްމަދު ސުއައިދު އާއި ހ. ހިލްޓަން އަހުމަދު އާލިފް ރައުފް އާއި ގދ. ވާދޫ ކަރަންކާގެ މުހައްމަދު ނޫރައްދީނުގެ މައްޗަށެވެ.\nއެމައްސަލައިގައި އެ ތިން މީހުންގެ މައްޗަށް ވެސް ދައުލަތުން އުފުލާފައި ވަނީ ޓެރަރިޒަންގެ ދައުވާ އެވެ.\nފުލުހުން ވަނީ އެ މައްސަލައިގައި ޓެރަރިޒަމްގެ ދައުވާ ލިބޭ، އަޙްމަދު އާލިފް ރައޫފާއި މުހައްމަދު ނޫރައްދީން މީގެ ކުރިން ހައްޔަރު ކޮށްފައެވެ. ނަމަވެސް 2016 ވަނަ އަހަރުގެ ޖުލައި މަހުގެ ތެރޭގައި އެ ދެމީހުން ވަނީ ހައްޔަރުން ދޫކޮށްލައިފައެވެ.\nއާލިފް ރައޫފަކީ ރިލްވާން ގެއްލުނު ރޭ އޭނާ ގަދަކަމުން އެރުވި ކަމަށް ބުނާ ރަތްކާރުގެ ވެރިޔާއެވެ. އަދި ނޫރައްދީނަކީ، ހުޅުމާލޭގައި އެ ކާރު ގެންގުޅުނު ކަމަށް ބުނާ މީހާ އެވެ.\nރިލްވާން ގެއްލިފައި ވަނީ 2014 ވަނަ އަހަރުގެ އޯގަސްޓު މަހުގެ7ވަނަ ދުވަހުގެ ރޭ ދަންވަރުގެ ވަގުތެއްގައެވެ.\nއެ މައްސަލައާ ގުޅިގެން ފުލުހުން މިދިޔަ އަހަރު ބޭއްވި ނޫސްވެރިންގެ ބައްދަލުވުމެއްގައި، ރިލްވާން ގެއްލުނު ރޭ އެކާރު އޮތް ސަރަހައްދުން ތިން ފަހަރު މީހެއްގެ ހަޅޭކުގެ އަޑު އިވުނު ކަމަށާއި އެއިރު އެކާރުގެ ވައަތްފަރާތު ދޮރު ހުޅުވިފައި ހުރި އިރު، އެ ދޮރުން އަތެއް ދިއްކުރަނިކޮށް ފެނިފައިވާ ކަމަށް މަންޒަރު ދުށް މީހުން ތަހުގީގަށް މައުލޫމާތު ދީފައިވާ ކަމަށް ބުނެފައިވެ އެވެ.\nއެ މައްސަލައިގައި މިހާރުކުރިއަށް ދަނީ ދައުލަތުން ހުށަހަޅާފައިވާ ސިއްރު ހެކިންގެ ހެކިބަސް ނެގުމެވެ. އެންމެ ފަހުން ބޭއްވި ޝަރީއަތުގެ މަޖިލީހުގައި ވެސް ހެކިބަސް ދިން ދެ މީހަކު ވަނީ ރިލްވާން ދިރިއުޅުނު ގޭ ކައިރިން ގަދަކަމުން މީހަކު ކާރަކަށް އެރުވި މަންޒަރު ފެނިފައިވާ ކަމަށް ހެކިބަސް ދީފައެވެ. ނަމަވެސް އެ މީހުނަށް އެއީ ރިލްވާން ކަމެއް އަދި އޭނާ ކާރަށް އެރުވީ ކޮންބައެއް ކަމެއް ވެސް ބުނެދޭން ނޭންގޭ ކަމަށް ވަނީ ބުނެފައެވެ.\nރިލްވާން ގެއްލިފައި ވަނީ ދުރާލައި ރާވައިގެން ބަޔަކު ކުރި ކަމެއްގެ ސަބަބުން ކަމަށާއި، ރިލްވާނަށް ފާރަލުމުގައި އެންމެ އިސްކޮށް އުޅުނީ އެ މައްސަލާގައި ދައުވާ ލިބޭ ސ. ހުޅުދޫ އަތިރީއާގޭ މުހައްމަދު ސުއައިދު ކަމަށް ފުލުހުން ބުނެފައިވެ އެވެ.


MTCC ge board kuda kuran hushahelhi islaahu boardun faaheh nuvi | Mihaaru\nއެމްޓީސީސީގެ ބޯޑު ކުޑަ ކުރަން ހުށަހެޅި އިސްލާހު ބޯޑުން ފާހެއްނުވި\n13 އެޕްރީލް 2017 - 15:364comments\nއެމްޓީސީސީގެ ޑިރެކްޓަރުންގެ ބޯޑުގެ މެމްބަރުންގެ އަދަދު ހަތް މެމްބަރުންނަށް ކުޑަކުރަން އީޖީއެމްއަށް ހުށަހަޅަން ޑިރެކްޓަރުންގެ ބޯޑުގެ އަގުލަބިއްޔަތު ނުލިބިގެން ފެއިލްވެއްޖެ އެވެ.\nއެ ބޯޑުގައި ހިމެނިވަޑައިގަންނަވާ މެމްބަރަކު ވިދާޅުވީ ޑިރެކްޓަރުންގެ ބޯޑު ކުޑަ ކުރަން އީޖީއެމްއަށް ހުށަހެޅުމަށް އިއްޔެ ބޯޑުގެ ބައްދަލުވުމެއް ބޭއްވި ކަމަށެވެ. އަދި އެ ބައްދަލުވުމުގައި އެ އިސްލާހަށް ތާއީދުކުރެއްވީ އެންމެ ތިން މެމްބަރުން ކަމަށް ވެސް އޭނާ ވިދާޅުވި އެވެ. އެކަމަށް ދެކޮޅު ހެދީ ފަސް މެމްބަރުންނެވެ. އޭގެ ތެރެއިން ސަރުކާރުގެ ދެ ޑިރެކްޓަރަކު ވެސް ދެކޮޅު ހެދި ކަމަށް އެ މެމްބަރު ވިދާޅުވި އެވެ.\n"ކުންފުނީގެ އާއްމު ހިއްސާދާރުންގެ ހައްގުތައް ސަލާމަތްވީ މިފަހަރު ސަރުކާރުގެ ޑިރެކްޓަރުންގެ މަސައްކަތުން. އަޅުގަނޑަކަށް ނޭނގެ މި ފަދަ ބަދަލުތަކެއް ކުއްލިއަކަށް ގެންނަން ބޭނުންވި ސަބަބެއް،" އޭނާ ވިދާޅުވި އެވެ.\nހަތް މެމްބަރުންގެ މައްޗަށް އެކުލެވޭ ގޮތަށް އެމްޓީސީސީގެ ޑިރެކްޓަރުންގެ ބޯޑު ކުޑަކުރުމަށާއި އިތުރު ހިއްސާ ވިއްކުމަށް ކުންފުނީގެ އަސާސީ ގަވައިދާއި ހިންގާ ގަވައިދު އިސްލާހުކުރަން ބޯޑުގައި މަޝްވަރާކުރަން ހުށަހެޅި އެވެ. އަދި ބޯޑު ކުޑަކުރުމުގެ އިތުރުން އެކަކަށް ޖެހިޖެހިގެން ހަ އަހަރު ވަންދެން ބޯޑުގައި ހުރެވޭ ގޮތަށް އަދި މުޅި ބޯޑު ކޮންމެ އަހަރަކު ވެސް އިސްތިއުފާ ދޭ ގޮތަށް ހިންގާ ގަވައިދަށް އިސްލާހުކުރަން ހުށަހެޅި އެވެ. އެންމެ ފަހުން ޖަލްސާ ނިންމާލީ އެ ދެ ގަވައިދަށް ވެސް ގެންނަން އުޅުނު އިސްލާހު ފާސްނުވާ ކަމަށް ނިންމުމަށްފަހު ކަމަށް ވެސް އެ މެމްބަރު ވިދާޅުވި އެވެ.\nއެމްޓީސީސީގެ ހިއްސާގެ މޫނުމަތީ އަގު ފަސް ރުފިޔާ އަށް ދަށްކޮށް، ހިއްސާދާރުންނަށް އިތުރު ހިއްސާ ވިއްކާ ގޮތަށް ނިންމާފައިވެ އެވެ. އެގޮތުން މިހާރު ހިއްސާ ގަނެފައިވާ މީހުންނަށް އެ ކުންފުނީގެ އިތުރު ހިއްސާ ގަތުމުގެ ފުރުސަތު ދިނުމުން، ކުރިން ދޫކޮށްފައިވާ ކޮންމެ ހިއްސާއަކަށް 10ރ. ލިބޭނެ އެވެ. އަދި ހިއްސާއެއްގެ މޫނުމަތީގެ އަގު ފަސް ރުފިޔާގެ ގޮތުގައި ކަނޑައެޅޭނެ ކަމަށް ވެސް އެމްޓީސީސީން ކުރިން ބުނެފައިވެ އެވެ.\nއެ ކުންފުނީގެ ބޯޑުގައި މިހާރު ތިބެނީ ސަރުކާރުގެ ހަ ޑިރެކްޓަރަކާއި އާއްމުންގެ ހަތަރު ޑިރެކްޓަރެކެވެ. އަލަށް ގެންނަ އިސްލާހު ފާސްވި ނަމަ އާއްމު ހިއްސާދާރުންގެ ފަރާތުން ވެސް ޑައިރެކްޓަރުން ހޮވޭނީ ސަރުކާރުގެ ވޯޓާއެކު އެވެ. އަދި އާއްމު ހިއްސާދާރުންގެ ފަރާތުން ހޮވާ ޑިރެކްޓަރުންގެ އަދަދު ތިނަކަށް މަދުވާނެ އެވެ.\nމިކަމާ ގުޅޭ ގޮތުން އެ ކުންފުނީގެ ޗެއާމަން އަދި މެނޭޖިން ޑިރެކްޓަރުގެ ބަހެއް މިއަދު ލިބޭ ގޮތެއްނުވި އެވެ.


Sri Lankan Airlines in India ge Cochin ah enme USD154 dhathuru kurevey promotion eh fashaifi – adduLIVE\nސްރީ ލަންކަން އިން ކޮޗިންއަށް އެންމެ 154 ޑޮލަރު!\nMay 27, 2019, 17:44 އަހުމަދު ނަސޫހް\nސްރީ ލަންކަން އެއާލައިންސް އިން ދަތުރުކުރައްވާ ފަރާތްތަކަށް އަނެއްކާވެސް ވަރަށް ޚާއްސަ ޕްރޮމޯޝަނެއް ފަށައިފިއެވެ. މި ޕްރޮމޯޝަނަކީ ގަމުން އިންޑިޔާގެ ކޮޗިން އަށް އެންމެ 154 ޑޮލަރަށް ދަތުރުކުރެވޭ ޕްރޮމޯޝަނެކެވެ.\nމި ޕްރޮމޯޝަނުގެ ދަށުން ޓިކެޓު ބުކް ކުރުން މިމަހުގެ 26 ވަނަ ދުވަހުން ފެށިގެން ޖޫން އެއްވަނަ ދުވަހާއި ހަމައަށް ވަނީ ފުރުސަތު ހުޅުވާލެވިފައެވެ. ދަތުރުތައް ހަމަޖެހިފައިވަނީ ޖުލައި 20 އިން ފެށިގެން އޯގަސްޓު މަހުގެ ނިޔަލަށް ކަމަށް އެއާލައިނުން މައުލޫމާތު ދެއެވެ.\nސްރީ ލަންކަން އިން ވަނީ ގަން އިންޓަނޭޝަނަލް އެއާޕޯޓުން ދެކުނު އޭޝިޔާގެ ވަރަށް ގިނަ މަންޒިލްތަކަށް ދަތުރުކުރެވޭ ޚާއްސަ ޕްރޮމޯޝަން އީދު ބަންދާ ދިމާކޮށް ހުޅުވާލާފައެވެ. އެގޮތުން ލަންކާގައި މަޑުކުރަން ނުޖެހި ސީދާ ބޭނުންވާ މަންޒިލްތަކަށް ދަތުރުކުރެވޭ އިންތިޒާމް ވެސް ވަނީ ހަމަޖައްސާފައެވެ.\nއިތުރު މައުލޫމާތު ހޯއްދެވުމަށް 6896565 އަދި 7978966 އާ ގުޅުއްވައިގެން ނުވަތަ ganres@srilankan.com އީމެއިލް ކޮށްގެން ސާފުކުރެއްވޭނެއެވެ.


Ban'du hikeynama adhi bodukamu dhaan undhagoovaanama miothee faseyha dhaaimee halleh.\nބައެއް މީހުންނަކީ ޢާއްމުގޮތެއްގައި ބަނޑު ހިކިފައި ބޮޑުކަމުދާން އުނދަގޫވެ އެކަމުގައި ދަތިތަކެއް ތަޙައްމަދު ކުރަންޖެހިފައިވާ މީހުންނެވެ. މިކަން ދިމާވަނީ ހަމައެކަނީ ދޮށީ ޢުމުރުގެ މީހުންނަށް އެކަންޏެއްނޫނެވެ. އެންމެ ތުއްތު ކުދިންގެ ޢުމުރުން ފެށިގެން ޒުވާނުންނާއި، ދޮށީ ޢުމުރުގެ މީހުންނަށްވެސް މިކަން ދިމާވެއެވެ.\nބަނޑުހިކޭނަމަ އަދި ޤަވާޢިދުން ބޮޑުކަމު ނުދެވޭނަމަ ގިނަމީހުން ޑޮކްޓްރީ ބޭސް ބޭނުންކުރެއެވެ. އަދި ބައެއް މީހުން ސަނާމުކި ފަތް ކައްކައިގެން ނިދަން އޮށޯތުމުގެ ކުރިން އޭގެ ފެންބޮއެ ހަދައެވެ. މި ފަދަ ކަންކަމަކީ އާދަވެގެން އެކަން ކުރަންފަށައިފިނަމަ ދެވި ހިފާ އަދި އެއާ ނުލައި ނޫޅެވޭ ހިސާބަށް ދާ ކަންކަމެވެ.\nނަމަވެސް ބަނޑުހިކޭމީހުންނަށް ދެވިދާނެ ފަރުވާއެއްގެ ގޮތުގައި މުރަނގަފަތް ބޭނުންކުރުމަކީ ބަނޑުގެ ހަޖަމް ރަގަޅުކޮށްދީ ފަސޭހައިން ބޮޑުކަމުދެވުމުގެ އިތުރުން ހަށިގަނޑަށްވެސް އޭގެ ސަބަބުން ވަރަށް ބޮޑަށް ފައިދާކުރާނެ ފަތެކެވެ. ބޮޑުކަމު ނުދެވި ހުންނަން ޖެހިއްޖެނަމަ ނުވަތަ އުނދަގޫ ތަކެއް ވާނަމަ ކޮންމެ ދުވަހެއްގެ މެންދުރު ބަތާއެކު މުރަނގަ ފަތް (ޖޯޑެއްހާ ހުންނަވަރަށް) ބަތްކާއިރު ރޮލާ ކާށެވެ. އޭރުން މާގިނައިރު ތަކެއްނުވެ ފަސޭހަކަމާއެކު ފާޚާނާ ކުރެވިދާނެއެވެ.\nމުރަނގަ ފަތަކީ ކެއުމުގައި ވަރަށް އަޅުގަނޑުމެން ގިނައިން ބޭނުންކުރާ ފަތުގެ ބާވަތެކެވެ. ރޮލާ ކެއުމުގެ އިތުރުން ތަފާތު ވައްތަރުގެ ކާނާގެ ބާވަތްތައް ތައްޔާރު ކުރުމުގައި މުރަނގަ ފަތް ބޭނުންކުރެވޭކަން ފާހަގަ ކުރެވެއެވެ. އަދި މިއީ ދިވެހިރާއްޖޭގެ ކޮންމެ ރަށަކުންވެސް ފަސޭހަކަމާއެކު ގިނަޢަދަދަކަށް ލިބެންހުންނަ ފަތެކެވެ. އެހެންކަމުން މިއީ އެއްވެސް މީހަކަށް އުނދަގޫވާނެކަމެއްކަމަކަށް ނުބެލެވެއެވެ.\nމުރަނގަ ފަތުން ލިބިދޭ ބައެއް ޞިއްޙީ ފައިދާތަކަށް ބަލާއިރު މުރަނގަ ފަތަކީ ޕްރޮޓީންގެ ރަގަޅު މަޞްދަރެކެވެ. 100 ގުރާމްގެ މުރަނގަ ފަތުގައި 9.8 ގްރާމްގެ ޕްރޮޓީން ހުރެއެވެ. މިއީ ދުވާލެއްގެ މައްޗަށް މީހަކަށް ބޭނުންވާ ޕްރޮޓީންގެ 17.5 އިންސައްތަ އެވެ. ހިއްކާ މުގުރާފައި ހުންނަ މުރަނގަ ފަތުގައި އެތައް ބައިވަރު އެމިނޯ އެސިޑް ހުންނާނެ އެވެ. މުރަނގަ ގަހުގައި ހުންނަ ޅަކުރިތަކުގެ ފަތްތަކަކީ ވިޓަމިން އޭ އިން މުއްސަދިވެފައިވާ އެއްޗެކެވެ. 100 ގްރާމުގެ މުރަނގަ ފަތުގައި 7564 އިންޓަނޭޝަނަލް ޔުނިޓްގެ ވިޓަމިން އޭ އެކުލެވިގެން ވެއެވެ. ވިޓަމިން އޭ އަކީ ތަފާތު އެތައް ފައިދާތަކެއް ހަށިގަނޑަށް ފޯރުކޮށްދޭ އެންޓިއޮކްސިޑެންޓެކެވެ. އެގޮތުން ވިޓަމިން އޭ އިން ލިބިދާނެ ފައިދާތަކުގެ ތެރޭގައި، ހަށިގަނޑުގައިވާ ތެތްދުލިފަށަލަތަކަށް ލިބޭ ގެއްލުންތައް މަރާމާތުކޮށް ރަގަޅުކުރުން، ދިފާޢީ ބާރު ރަގަޅުކޮށްދިނުން، ލޮލުގެ ފެނުން ރަގަޅުކޮށްދިނުން އަދި ހަމުގެ ދުޅަހެޔޮކަން ދެމެހެއްޓުން ފަދަ ކަންތައްތައް ހިމެނެއެވެ.


Islaam Dheenu gai Keerithi Rasoolaa ge Sunnathu ge Maqaam\nﷲ ގެ ޙަޟްރަތުން އިސްލާމް ދީން އަޅުގަނޑުމެންނާ ހަމަޔަށް އައިސްފައި ވަނީ ރަސޫލުބޭކަލަކު މެދުވެރިކޮށެވެ.\nމިހުރިހާކަމެއްގެ އެންމެހައި ތަފްޞީލުތައް އައިސްފައި ވަނީ ސުއްނަތުގައެވެ.\nކ. މާލެ | 15 ޖުލައި 2018 | އާދީއްތަ 17:02 | 10,880\nމިސްކިތެއްގައި މީހުން ނަމާދުގެ އަޅުކަން އަދާކުރަނީ - ނަމާދާއި ގުޅޭ ބައެއް ކަންކަމުގެ ތަފްސީލު ސުއްނަތުގައި އައިސްފައިވޭ - މުހައްމަދު ޝަރުހާން\nކަންމިހެން އޮތްއިރު، އިސްލާމް ދީނުގެ ހުރިހާ ޙުކުމްތަކެއްގެ ތަފްޞީލު ޤުރްއާނުގައި އައިސްފައި ނުވާކަން އަޅުގަނޑުމެން ދަންނަންޖެހެއެވެ. ގިނަ ޙުކުމްތައް ޤުރްއާނުގައި އައިސްފައިވަނީ ޖުމްލަކޮށެވެ. އޭގެ ތަފްޞީލުތަކާއި ޢަމަލު ކުރަންވީ ގޮތް އައިސްފައި ވަނީ ސުންނަތުގައެވެ. މިއަށް އިޝާރާތްކުރައްވައި މާތް ﷲ ވަޙީކުރެއްވިއެވެ. وَأَنزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ وَلَعَلَّهُمْ يَتَفَكَّرُونَ [ النحل 44 ] މާނައީ: "ތިމަން އިލާހު ކަލޭގެފާނަށް ޤުރްއާން ބާވައިލެއްވީ އެބައިމީހުންނަށް ބާވައިލެއްވި ތަކެތި މީސްތަކުންނަށް ކަލޭގެފާނު ބަޔާން ކޮއްދެއްވުމަށްޓަކައެވެ. އަދި އެބައިމީހުން ފިކުރު ކުރުމަށްޓަކައެވެ." މިގޮތުން ކީރިތި ރަސޫލާ (ޞ) ވަނީ ޤުރްއާނުގައިވާ އެންމެހައި ޙުކުމްތަކާއި އިރުޝާދުތައް މީސްތަކުންނަށް ޢަމަލީގޮތުން އުނގަންނަވައި ދެއްވާފައެވެ. މުސްލިމުންގެ މައްޗަށް ޙައްޖު ފަރްޟުކުރެއްވި ކަން ޤުރްއާނުގައި މާތް ﷲ އަންގަވާފައިވެއެވެ. ނަމަވެސް ޙައްޖުގެ އަޅުކަން ފުރިހަމަކުރާނޭ ގޮތުގެ ތަފްޞީލު ޤުރްއާނުގައި އައިސްފައެއް ނުވެއެވެ. އެކަންތައް އައިސްފައި ވަނީ ސުއްނަތު ގައެވެ. ކީތިރި ރަސޫލާ (ޞ) ވަނީ އަމިއްލަފުޅަށް ޙައްޖުވެވަޑައިގެން ޢަމަލީގޮތުން ޙައްޖުގެ އަޅުކަން އަދާކުރަންވީ ގޮތް މީސްތަކުންނަށް ދަސްކޮށްދެއްވާފައެވެ. އަދި ޙައްޖުގެ އަޅުކަން އަދާކުރެއްވުމުގެ ތެރޭގައި، މިކަން ކުރަންވީގޮތް ތިމަންކަލޭގެފާނުގެ ކިބައިން ލިބިގަންނާށޭ ވެސް ޙަދީޘް ކުރައްވާފައިވެއެވެ. ޒަކާތް ފަރްޟުކުރެއްވިކަން ޤުރުއާނުގައި އައިސް ފައިވީއިރު، ޒަކާތް ނެރެންވާ މިންވަރާއި ނިޞާބާއި ޒަކާތް ނެރެންޖެހެނީ، ޒަކާތް ވާޖިބުވާ މުދަލަށް އަހަރު ހަމަވުމުން ކަމާއި މިކަންކަމުގެ އެންމެހައި ތަފްޞީލުތައް އައިސްފައިވަނީ ސުއްނަތުގައެވެ. އަދި ކިއެއްތޯ އެވެ. އިސްލާމް ދީނުގެ އެންމެ މުހިއްމު ރުކުން ކަމުގައިވާ ނަމާދުގެ ރަކުޢަތް ތަކުގެ ޢަދަދާއި އެނަމާދުގެ ރުކުން ތަކާއި ފަރުޟުތަކާއި ނަމާދުކުރަންވީ ގޮތުގެ ތަފްޞީލުތަކެއް ވެސް ޤުރްއާނުގައި އައިސްފައެއް ނުވެއެވެ. ހަމައެހެންމެ ރެއަކާއި ދުވާލު އަޅުގަޑުމެންގެ މައްޗަށް ފަރްޟު ކުރެވިގެންވަނީ ކިތައް ނަމާދުކަމެއް ވެސް ޤުރްއާނުގައި އައިސްފައެއް ނުވެއެވެ. މިހުރިހާކަމެއްގެ އެންމެހައި ތަފްޞީލުތައް އައިސްފައިވަނީ ސުއްނަތުގައެވެ. އެހެންކަމުން ސުއްނަތާނުލައި ޤުރްއާނުގައި އައިސްފައިވާ ޙުކުމްތަކަށް ޢަމަލުކުރުމަކީ ވާނޭ ކަމެއްނޫނެވެ.\nޖާބިރު ބުނު ޢަބްދު ﷲ ގެ އަރިހުން ރިވާ ވެގެންވެއެވެ. އެކަލޭގެފާނު ވިދާޅުވިއެވެ. المِقْدَامُ بُنُ مَعْدِي كَرِب ވިދާޅުވަނިކޮށް އަހުރެން އަޑުއެހީމެވެ. ޚައިބަރު ހަގުރާމައިގެ ދުވަހު ރަސޫލު ﷲ (ޞ) އެއްޗެހިތަކެއް ޙަރާމްކުރެއްވިއެވެ. ދެން ޙަދީޘް ކުރެއްވިއެވެ. ތިޔައިގެ ތެރެއިން ބަޔަކު- އެބަހީ މިއުއްމަތުގެ ބަޔަކު- ތިމަން ކަލޭގެފާނުގެ ބަސްފުޅު ދޮގުކުރާނޭ ދުވަސް އައުން ވަރަށް ގާތެވެ. އެއިން މީހަކަށް ތިމަންކަލޭގެފާނުގެ ޙަދީޘެއް އިވޭހިނދު ބޮޑާކަމާއެކު ބޮޑު ގޮނޑީގައި ލެގިލައިގެން އިނދެ ބުނާނެއެވެ. ތިޔަބައިމީހުންނާ އަހަރެމެންނާ ދެމެދު މިވަނީ ﷲ ގެ ފޮތެވެ. ފަހެ، މިފޮތުގައި ޙަލާލުކަމުގައި އައިސްފައިވާ ކަމެއް ވިއްޔާ އެކަމެއް ޙަލާލު ކަމުގައި އަހަރެމެން ބަލައިގެންފާނަމެވެ. އަދި އެފޮތުގައި ޙަރާމްކަމެއް ކަމުގައި އައިސްފައިވާ ކަމެއްނަމަ އެކަމަކީ ޙަރާމްކަމެއް ކަމުގައި އަހަރެމެން ބަލައިގެންފާނަމެވެ. ދެން އިތުރު އެކަލޭގެފާނު ޙަދީޘްކުރެއްވިއެވެ. ދަންނާށެވެ! ހަމަކަށަވަރުން ﷲ ގެ ރަސޫލާ ޙަރާމްކުރައްވާ ކަންތައްތަކަކީ، ﷲ ޙަރާމްކުރައްވާ ކަންތައްތައް ފަދަ ކަންކަމެވެ." [އަލްޙާކިމާއި އައްތިރުމިޒީއާއި އިބުނު މާޖާ]